
1. Συνοπτική παρουσίαση

Η εαρινή έκδοση του πίνακα αποτελεσμάτων για τις κρατικές ενισχύσεις παρέχει συνολική εικόνα των κρατικών ενισχύσεων στους τομείς που σχετίζονται ιδιαίτερα με τη Στρατηγική Ευρώπη 2020
. Οι τομείς αυτοί είναι η έρευνα, ανάπτυξη και καινοτομία (Ε&Α&Κ), η προστασία του περιβάλλοντος, η περιφερειακή ανάπτυξη, τα ευρυζωνικά δίκτυα, οι ΜΜΕ, η απασχόληση και η επαγγελματική εκπαίδευση. Για κάθε ένα από τους τομείς αυτούς, ο πίνακας αποτελεσμάτων προσδιορίζει το πλαίσιο πολιτικής, περιγράφει το νομικό πλαίσιο εντός του οποίου είναι δυνατή η χορήγηση ενισχύσεων, παρέχει στοιχεία για τον αριθμό και το είδος των μέτρων που αποφασίστηκαν στην περίοδο 2004-2010, καθώς και για τις πραγματικές δαπάνες (μέχρι και το 2009). Ο παρών πίνακας αποτελεσμάτων είναι ο πρώτος για τις κρατικές ενισχύσεις στο πλαίσιο της Στρατηγικής Ευρώπη 2020, και καταρτίστηκε, αφενός, για να αποτελέσει σημείο αφετηρίας για περαιτέρω ανάλυση κατά τα επόμενα έτη και, αφετέρου για να συμπληρωθεί, όπου αυτό είναι δυνατό, με μια ποσοτικότερη ανάλυση όσον αφορά την αποτελεσματικότητα των μέτρων ενίσχυσης.

1.1. Έρευνα, ανάπτυξη και καινοτομία 

Η έρευνα, ανάπτυξη και καινοτομία (Ε&Α&Κ) αποτελούν πρωταρχικά στοιχεία της προσπάθειας να ενισχυθεί η ανταγωνιστικότητα της οικονομίας της ΕΕ και να εξασφαλισθεί διατηρήσιμη ανάπτυξη. Για τον λόγο αυτό, η Ε&Α&Κ έχει τοποθετηθεί στο επίκεντρο της Στρατηγικής Ευρώπη 2020.

Ο κύριος ρόλος των κρατικών ενισχύσεων για Ε&Α&Κ είναι η παροχή χρηματοδότησης στις περιπτώσεις όπου οι ίδιες οι αγορές αδυνατούν να προσφέρουν το βέλτιστο αποτέλεσμα λόγω ατελειών στη λειτουργία τους (λόγω, π.χ. εξωγενών επιδράσεων, δημόσιων αγαθών, ατελών και ασύμμετρων πληροφοριών και συντονισμού ή ανεπαρκειών των δικτύων). Οι κρατικές ενισχύσεις μπορούν να συμβάλλουν στην αύξηση της Ε&Α&Κ μόνο εφόσον έχουν ως στόχο διαπιστωμένες αδυναμίες της αγοράς που δεν επιτρέπουν στις αγορές να επιτύχουν τα βέλτιστα επίπεδα Ε&Α&Κ, και, εάν είναι καλά σχεδιασμένες, μπορούν να εξασφαλίσουν, αφενός, την ελαχιστοποίηση των στρεβλώσεων του ανταγωνισμού και των εμπορικών συναλλαγών και, αφετέρου, τη μεγιστοποίηση της αποτελεσματικότητας των δημόσιων δαπανών. Ωστόσο, είναι σημαντικό να λαμβάνεται υπόψη ότι οι κρατικές ενισχύσεις αποτελούν ένα μόνο συμπληρωματικό στοιχείο στο πολύ μεγαλύτερο σύνολο μέσων που απαιτούνται για την προώθηση της Ε&Α&Κ, και ότι δεν μπορούν να υποκαταστήσουν τις μεταρρυθμίσεις που απαιτούνται για την αντιμετώπιση διαρθρωτικών αδυναμιών σε αυτόν ειδικά τον τομέα.

Η ΕΕ πρέπει να επιφέρει ακόμη σημαντικές βελτιώσεις για να επιτύχει τον στόχο της Στρατηγικής Ευρώπη 2020, που είναι να δαπανάται το 3 % του ΑΕΠ για Ε&Α&Κ μέχρι το 2020. Το 2009, το ποσοστό αυτό ήταν 2,01 % του ΑΕΠ (περίπου 236,5 δις ευρώ), το υψηλότερο μέχρι σήμερα ποσοστό, αλλά ακόμη πολύ χαμηλότερο του στόχου του 3 %. Υπάρχουν επίσης τεράστιες διαφορές μεταξύ των κρατών μελών. Ο δημόσιος τομέας ήταν η πηγή κεφαλαίων για το ένα τρίτο περίπου του συνόλου των δαπανών για Ε&Α&Κ στην ΕΕ (0,65 % του ΑΕΠ). Οι κρατικές ενισχύσεις αντιπροσώπευαν μικρό σχετικά μέρος αυτού του συνόλου (10, 6 εκατ. ευρώ, ποσό που ισοδυναμούσε με 0,09 % του ΑΕΠ το 2009). 

Μεταξύ του 2004 και του 2010, η Επιτροπή έλαβε 426 τελικές αποφάσεις για μέτρα Ε&Α&Κ, από τα οποία 413 εγκρίθηκαν ως συμβιβάσιμα, 12 κηρύχθηκαν ως μη περιέχοντα στοιχείο κρατικής ενίσχυσης και ένα μέτρο αποτέλεσε αντικείμενο αρνητικής απόφασης με ανάκτηση. Μεταξύ της έναρξης ισχύος του πλαισίου Ε&Α&Κ
 την 1η Ιανουάριο 2007 και του τέλους του 2010, η Επιτροπή ενέκρινε 195 καθεστώτα ενισχύσεων. Κατά το ίδιο χρονικό διάστημα, η Επιτροπή ενέκρινε άλλα 44 μεμονωμένα ή ad hoc μέτρα ενίσχυσης Ε&Α&Κ, από τα οποία 39 εγκρίθηκαν μετά από λεπτομερή αξιολόγηση. 

Σύμφωνα με τις ετήσιες εκθέσεις που υπέβαλαν κράτη μέλη, περισσότερο από το ήμισυ του συνολικού ποσού των 46,5 δις ευρώ που καταβλήθηκε στην περίοδο 2004-2009 για Ε&Α&Κ, χορηγήθηκε από δύο κράτη μέλη: Γερμανία (29 %) και Γαλλία (22 %). Πέντε άλλα κράτη μέλη παρείχαν άλλο ένα τρίτο του συνόλου: Ιταλία (11 %), Ισπανία (9 %), Ηνωμένο Βασίλειο (7 %), Bέλγιο (5 %) και Κάτω Χώρες (4 %).

Τα κράτη μέλη που θεωρούνται πρωτοπόροι καινοτομίας, δεν είναι απαραίτητα αυτά στα οποία χορηγούνται οι περισσότερες ενισχύσεις Ε&Α&Κ. Πράγματι, υπάρχουν στοιχεία που αποδεικνύουν ότι το υψηλό επίπεδο επιδόσεων στον τομέα αυτό δεν σχετίζεται άμεσα με το επίπεδο των χορηγούμενων κρατικών ενισχύσεων, αλλά με το κατάλληλο περιβάλλον και τις γενικές συνθήκες για επενδύσεις.

1.2. Προστασία του περιβάλλοντος 

Η Στρατηγική Ευρώπη 2020 έθεσε ως μία από τις κύριες προτεραιότητες για τα επόμενα έτη τη διατηρήσιμη ανάπτυξη ώστε να προωθηθεί μια πιο πράσινη και πιο ανταγωνιστική οικονομία στην οποία οι πόροι θα χρησιμοποιούνται πιο αποδοτικά. Πιο συγκεκριμένα, προσδιόρισε τους ακόλουθους στόχους: μείωση κατά 20 % των εκπομπών CO2, μερίδιο 20 % των ανανεώσιμων πηγών ενέργειας στην κατανάλωση ενέργειας στην ΕΕ και αύξηση 20 % της ενεργειακής αποδοτικότητας. 

Ο κύριος στόχος του ελέγχου των κρατικών ενισχύσεων στον τομέα της προστασίας του περιβάλλοντος είναι να εξασφαλιστεί, αφενός, ότι τα μέτρα κρατικών ενισχύσεων θα έχουν ως αποτέλεσμα υψηλότερο επίπεδο προστασίας του περιβάλλοντος από αυτό που θα είχε επιτευχθεί χωρίς την ενίσχυση και, αφετέρου, ότι τα θετικά αποτελέσματα της ενίσχυσης θα υπερβαίνουν τα αρνητικά της, ιδίως τις στρεβλώσεις του ανταγωνισμού και τον επηρεασμό των εμπορικών συναλλαγών μεταξύ των κρατών μελών. Οι κρατικές ενισχύσεις ενδέχεται να είναι απαραίτητες για να επιτευχθούν οι περιβαλλοντικοί στόχοι της ΕΕ που δεν μπορούν να επιτευχθούν ούτε με κίνητρα που βασίζονται στην αγορά ούτε με κανονιστικές ρυθμίσεις.

Οι ενισχύσεις που χορηγούνται από τα κράτη μέλη εμπίπτουν σε δύο κατηγορίες: (i) άμεσες ενισχύσεις για περιβαλλοντικά μέτρα και (ii) εκπτώσεις ή απαλλαγές από περιβαλλοντικούς φόρους. Κατά την περίοδο 2004-2010, η Επιτροπή έλαβε 347 τελικές αποφάσεις για το θέμα αυτό (εγκρίνοντας 320 μέτρα κρατικών ενισχύσεων), ενώ ο αριθμός των μέτρων που έλαβαν απαλλαγή κατά κατηγορία ανήλθε σε 219. Τα περισσότερα μέτρα σχετίζονταν με την προώθηση της ενέργειας από ανανεώσιμες πηγές (120 μέτρα που έλαβαν απαλλαγή κατά κατηγορία). 

Κατά την περίοδο 2004-2009, οι κρατικές ενισχύσεις που χορηγήθηκαν στην ΕΕ στον τομέα της προστασίας του περιβάλλοντος, ανήλθαν σε 79 δις ευρώ. Η Γερμανία και η Σουηδία (μέσω φορολογικών απαλλαγών) χορήγησαν αντίστοιχα το 51 % και το16 % του συνόλου αυτού. Το 2009, οι κρατικές ενισχύσεις αυτού του είδους που χορηγήθηκαν στην EΕ, ανήλθαν σε 13,2 δις ευρώ. 

1.3. Περιφερειακή ανάπτυξη 

Η Στρατηγική Ευρώπη 2020 τοποθετεί την οικονομική, κοινωνική και εδαφική συνοχή στο επίκεντρο της Στρατηγικής. Αυτή τη στιγμή, οι περιφερειακές κρατικές ενισχύσεις αποτελούν τον οριζόντιο στόχο με το μεγαλύτερο μερίδιο στο σύνολο των ενισχύσεων για τη βιομηχανία και τις υπηρεσίες.

Ο αποτελεσματικός έλεγχος των περιφερειακών κρατικών ενισχύσεων αποτελεί προϋπόθεση για τα κράτη μέλη που επιθυμούν να ασκήσουν αποτελεσματικές πολιτικές στον τομέα αυτό και να συμβάλουν στην έξυπνη, διατηρήσιμη και χωρίς αποκλεισμούς ανάπτυξη. 

Ο έλεγχος των κρατικών ενισχύσεων για περιφερειακές ενισχύσεις έχει ως στόχο να προσφέρει τη δυνατότητα εθνικής στήριξης για την προώθηση της ανάπτυξης των μειονεκτικών περιοχών στην ΕΕ κατά τρόπο συμβιβάσιμο με τους κανόνες της εσωτερικής αγοράς. Ιδιαίτερη προσοχή δίνεται στις εξόχως απόκεντρες περιοχές, ως αναγνώριση των ειδικών πρόσθετων δαπανών που απορρέουν από τα διαρθρωτικά μειονεκτήματα τα οποία ενδέχεται να προκαλούνται από την απομακρυσμένη γεωγραφική θέση τους και τις δυσκολίες ενσωμάτωσης στην εσωτερική αγορά.

Πρέπει να γίνει διάκριση μεταξύ του ελέγχου των περιφερειακών κρατικών ενισχύσεων και της πολιτικής συνοχής της ΕΕ. Πράγματι, οι εθνικές περιφερειακές ενισχύσεις επικεντρώνονται περισσότερο στις μειονεκτούσες περιοχές από ό,τι η περιφερειακή πολιτική της ΕΕ, η οποία έχει ευρύτερους πολιτικούς στόχους και μεγαλύτερη γεωγραφική κάλυψη. Μικρό μόνο μέρος της χρηματοδότησης στο πλαίσιο της πολιτικής συνοχής καλύπτεται από τους κανόνες για τις κρατικές ενισχύσεις, δεδομένου ότι η πλειονότητα των δαπανών των διαρθρωτικών ταμείων σχετίζεται με δραστηριότητες που δεν εμπίπτουν στον ορισμό των κρατικών ενισχύσεων, για παράδειγμα οι γενικές υποδομές.

Στην περίοδο 2004-2010, η Επιτροπή εξέδωσε 570 τελικές αποφάσεις όσον αφορά μέτρα κρατικών ενισχύσεων για περιφερειακή ανάπτυξη. Στην ίδια περίοδο, τα κράτη μέλη εφάρμοσαν 778 μέτρα για περιφερειακή ανάπτυξη που έλαβαν απαλλαγή κατά κατηγορία.

Στην περίοδο 2004-2009, οι κρατικές ενισχύσεις για περιφερειακή ανάπτυξη ανήλθαν σε ποσό 67 δις ευρώ, εκ των οποίων 13 δις ευρώ χορηγήθηκαν το 2009. Το 2009, σχεδόν το ήμισυ (45 %) των περιφερειακών ενισχύσεων χορηγήθηκε μέσω πέντε μόνο μέτρων στη Γερμανία και τη Γαλλία. 

1.4. Μικρές και μεσαίες επιχειρήσεις (ΜΜΕ) 

Η Στρατηγική Ευρώπη 2020 υπογραμμίζει τον ρόλο των ΜΜΕ στην ευρωπαϊκή οικονομία ως μοχλών ανάπτυξης και δημιουργίας θέσεων εργασίας. Η στήριξη των ΜΜΕ συνιστά σημαντικό στοιχείο της Στρατηγικής Ευρώπη 2020. Συγκεκριμένα, εκτός από τις άλλες αδυναμίες που σχετίζονται με το επιχειρηματικό περιβάλλον, τα κράτη μέλη θα πρέπει να διευθετήσουν τις ειδικές χρηματοδοτικές δυσκολίες των εταιρειών αυτών. Όταν από μόνες τους οι δυνάμεις της αγορά δεν επαρκούν, τα μέτρα κρατικών ενισχύσεων μπορούν να παίξουν συμπληρωματικό ρόλο παρέχοντας δημόσια χρηματοδότηση.

Ωστόσο, ο έλεγχος των κρατικών ενισχύσεων είναι πρωταρχικής σημασίας για να εξασφαλισθούν συνθήκες ισότιμου ανταγωνισμού για όλες τις εταιρείες που δραστηριοποιούνται στην εσωτερική αγορά, ανεξαρτήτως του κράτους μέλους εγκατάστασής τους. Η Επιτροπή πρέπει να επαγρυπνεί για την καλή στοχοθέτηση των μέτρων, εξασφαλίζοντας ότι οι ενισχύσεις δεν αποθαρρύνουν τους επενδυτές, δεν επενδύονται για την επιβίωση αναποτελεσματικών εταιρειών και δεν στρεβλώνουν τον ανταγωνισμό.

Στην περίοδο 2004–2010, η Επιτροπή έλαβε 139 τελικές αποφάσεις για μέτρα που απευθύνονταν αποκλειστικά τις ΜΜΕ, από τα οποία 108 αφορούσαν επιχειρηματικά κεφάλαια. Τρία κράτη μέλη έλαβαν περισσότερα από τα μισά από τα εγκεκριμένα μέτρα επιχειρηματικών κεφαλαίων: η Γερμανία, το Ηνωμένο Βασίλειο και η Ιταλία. Τα άλλα μέτρα ενίσχυσης για ΜΜΕ αφορούσαν κυρίως τη Γερμανία, την Αυστρία και τη Σλοβακία. Στην περίοδο 2004-2010, τα μέτρα που ελήφθησαν βάσει του γενικού κανονισμού απαλλαγής κατά κατηγορία
 (ΓΚΑΚ) ανήλθαν περίπου σε 1.500. Από το σύνολο αυτό, οι ενισχύσεις επιχειρηματικών κεφαλαίων (που μετά την έναρξη ισχύος του ΓΚΑΚ μπορούν να χορηγηθούν ως μέτρα απαλλασσόμενα κατά κατηγορία) είναι ο στόχος 28 μόνο μέτρων. 

Το σύνολο των κρατικών ενισχύσεων που διατέθηκαν για ΜΜΕ στην περίοδο 2004-2009 ανήλθε σε 33 σχεδόν δις ευρώ (4,6 δις ευρώ το 2009), εκ των οποίων οι ενισχύσεις επιχειρηματικών κεφαλαίων αντιπροσωπεύουν ποσό περίπου 2,3 δις ευρώ. Τέσσερα κράτη μέλη ήταν υπεύθυνα για τα τρία τέταρτα του συνόλου των ενισχύσεων ΜΜΕ το 2009. Ιταλία (24 %), Γερμανία (20 %), Γαλλία (18 %) και Ηνωμένο Βασίλειο (14 %).

Ωστόσο, τα αριθμητικά στοιχεία για τις κρατικές ενισχύσεις στις ΜΜΕ δεν αντανακλούν πλήρως το συνολικό ποσό των κρατικών ενισχύσεων που πραγματικά καταβλήθηκε στις εν λόγω εταιρείες, δεδομένου ότι λαμβάνονται υπόψη μόνο τα μέτρα για τα οποία ο κύριος στόχος είναι «οι ΜΜΕ» ή «τα επιχειρηματικά κεφάλαια». Κατά συνέπεια, κάθε συμπέρασμα που θα εξαχθεί από την παρατηρηθείσα καθοδική τάση όσον αφορά το σύνολο των ενισχύσεων ΜΜΕ πρέπει να λαμβάνει υπόψη αυτό το στοιχείο. 

Όσον αφορά τα επιχειρηματικά κεφάλαια, οι περισσότερες ενισχύσεις φαίνεται να χορηγήθηκαν στο Ηνωμένο Βασίλειο· Η χρήση της επιλογής αυτής από τα άλλα κράτη μέλη ήταν σχεδόν αμελητέα.

1.5. O ευρυζωνικός τομέας

Η Στρατηγική Ευρώπη 2020 υπογράμμισε τη σημασία της ανάπτυξης των ευρυζωνικών δικτύων για την προώθηση της κοινωνικής ένταξης και της ανταγωνιστικότητας στην Ευρωπαϊκή Ένωση. Έθεσε επίσης φιλόδοξους στόχους για την ανάπτυξη των ευρυζωνικών δικτύων, όπως αυτή προβλέπεται στο «Ψηφιακό θεματολόγιο», π.χ. να αποκτήσουν όλοι οι Ευρωπαίοι βασική ευρυζωνική πρόσβαση έως το 2013 και να εξασφαλιστεί ότι έως το 2020 όλοι οι Ευρωπαίοι θα έχουν πρόσβαση σε πολύ ταχύτερη υπηρεσία διαδικτύου. Το υπολογιζόμενο κόστος καθενός από τους εν λόγω στόχους είναι μέχρι 60 δις ευρώ για το πρώτο στάδιο και 270 δις ευρώ για το δεύτερο.

Στόχος του ελέγχου των κρατικών ενισχύσεων για τα ευρυζωνικά δίκτυα είναι να προωθηθεί ο ανταγωνισμός μεταξύ των παρόχων υπηρεσιών μέσω της ενίσχυσης των εξελίξεων στον τομέα των υποδομών. Αυτό αποσκοπεί στη μεγιστοποίηση της ευημερίας των καταναλωτών με τη μορφή χαμηλότερων τιμών και καλύτερων υπηρεσιών. Οι επενδύσεις αυτές θα προέλθουν κατά κύριο λόγο από εμπορικές επιχειρήσεις. Ωστόσο, η σημασία της δημόσιας χρηματοδότησης και των κρατικών ενισχύσεων έχει αυξηθεί σημαντικά μετά το 2008, όταν τα εθνικά μέτρα κρατικών ενισχύσεων για την εγκατάσταση ευρυζωνικών δικτύων σχεδιάστηκαν ως αναπόσπαστο τμήμα ολοκληρωμένων εθνικών στρατηγικών για τα ευρυζωνικά δίκτυα. Ως εκ τούτου, το ποσό των κρατικών ενισχύσεων για τον τομέα των ευρυζωνικών δικτύων έχει αυξηθεί έντονα σε σύγκριση με τον μέσο όρο κατά την περίοδο 2004-2008. 

Μεταξύ 2004 και 2010, η Επιτροπή ενέκρινε 64 μέτρα κρατικών ενισχύσεων σε σχέση με τον ευρυζωνικό τομέα, η πλειονότητα των οποίων αφορούσε το Ηνωμένο Βασίλειο. Σύμφωνα με τις ετήσιες εκθέσεις για την περίοδο 2004-2009, τα κράτη μέλη έχουν ήδη χορηγήσει κρατικές ενισχύσεις ύψους 368 εκατ. ευρώ για ευρυζωνικά δίκτυα. 

Η χρήση δημόσιας χρηματοδότησης μπορεί να βοηθήσει ώστε όσο το δυνατόν περισσότεροι Ευρωπαίοι να αποκτήσουν πρόσβαση υψηλής ταχύτητας στο διαδίκτυο και κατ’αυτόν τον τρόπο να επωφεληθούν των πλεονεκτημάτων που προσφέρει μια κοινωνία που βασίζεται στη γνώση. Ωστόσο, η δημόσια χρηματοδότηση πρέπει να χρησιμοποιείται προσεκτικά στις ελευθερωμένες αγορές τηλεπικοινωνιών, ώστε να αποφευχθεί ο παραγκωνισμός των ιδιωτικών επενδύσεων. 

1.6. Aπασχόληση και επαγγελματική εκπαίδευση 
Η Στρατηγική Ευρώπη 2020 έχει ως στόχο την προώθηση οικονομίας υψηλής απασχόλησης με ποσοστό απασχόλησης 70%. 

Ο στόχος του ελέγχου των κρατικών ενισχύσεων στον τομέα αυτό είναι να επιτραπεί η χορήγηση εθνικής στήριξης για επαγγελματική εκπαίδευση και δημιουργία θέσεων εργασίας, ιδίως για εργαζομένους σε μειονεκτική θέση και εργαζομένους με αναπηρία. Ο ρόλος των μέτρων κρατικών ενισχύσεων για την προώθηση της επαγγελματικής εκπαίδευσης και της δημιουργίας θέσεων εργασίας είναι αρκετά περιορισμένος, διότι η άμεση ενίσχυση στην απασχόληση έχει ως στόχο μόνο τους εργαζομένους σε μειονεκτική θέση και τους εργαζομένους με αναπηρία, ενώ οι ενισχύσεις με άλλους στόχους έχουν επίσης αποτελέσματα στην απασχόληση, ιδίως οι περιφερειακές ενισχύσεις. Ωστόσο, η Επιτροπή παραδοσιακά ακολουθεί μια θετική προσέγγιση όσον αφορά τις ενισχύσεις στην απασχόληση, και ιδίως όταν οι ενισχύσεις πρόκειται να χρησιμοποιηθούν για την πρόσληψη ατόμων που δυσκολεύονται ιδιαίτερα να βρουν εργασία. Η Επιτροπή είναι επίσης, σε γενικές γραμμές, θετικά διατεθειμένη όσον αφορά τις ενισχύσεις για επαγγελματική εκπαίδευση. Ως εκ τούτου, τα κράτη μέλη καλούνται, όπου αυτό είναι αναγκαίο, να εφαρμόζουν τα εθνικά σχέδιά τους για απασχόληση και επαγγελματική εκπαίδευση με καλά στοχοθετημένα μέτρα κρατικών ενισχύσεων.

Στην περίοδο 2004-2010, η Επιτροπή ενέκρινε συνολικά 51 μέτρα κρατικών ενισχύσεων για απασχόληση και επαγγελματική εκπαίδευση. Ο αριθμός αυτός ήταν χαμηλός, λόγω του ότι η πλειονότητα των μέτρων για την απασχόληση και την επαγγελματική εκπαίδευση ελήφθησαν από τα κράτη μέλη βάσει κανονισμών απαλλαγής κατά κατηγορία. Στην ίδια περίοδο χορηγήθηκε απαλλαγή κατά κατηγορία σε 1.005 μέτρα. Σχεδόν 70 % του συνόλου των μέτρων για την απασχόληση που ελήφθησαν βάσει κανονισμού απαλλαγής κατά κατηγορία, εφαρμόστηκαν από πέντε κράτη μέλη: Πολωνία, Ιταλία, Ισπανία, Ουγγαρία και Γερμανία. Περίπου 74 % των μέτρων επαγγελματικής εκπαίδευσης βάσει κανονισμών απαλλαγής κατά κατηγορία εφαρμόστηκαν από την Ιταλία, το Βέλγιο, το Ηνωμένο Βασίλειο, τη Γερμανία και την Ισπανία.

Στην περίοδο 2004-2009, οι δαπάνες κρατικών ενισχύσεων για την επαγγελματική εκπαίδευση και την απασχόληση ανήλθαν συνολικά σε 22,3 δις ευρώ περίπου, εκ των οποίων 17,5 δις ευρώ ήταν ενισχύσεις για την απασχόληση. Το 2009, οι κρατικές ενισχύσεις για επαγγελματική εκπαίδευση και απασχόληση ανήλθαν συνολικά σε 3,4 περίπου δις ευρώ. Η Πολωνία, η Δανία και η Ιταλία ήταν υπεύθυνες για το 84 % των ενισχύσεων που χορηγήθηκαν το 2009, ενώ η Γερμανία, η Ιταλία και η Ισπανία χορήγησαν το ήμισυ όλων των ενισχύσεων για επαγγελματική εκπαίδευση.

2. Εισαγωγή

Η παρούσα εαρινή έκδοση του πίνακα αποτελεσμάτων για τις κρατικές ενισχύσεις παρέχει συνολική εικόνα της κατάστασης που επικρατεί στα κράτη μέλη όσον αφορά τις κρατικές ενισχύσεις στους τομείς που σχετίζονται ιδιαίτερα με τη Στρατηγική Ευρώπη 2020
, και συγκεκριμένα στους τομείς της Ε&Α&Κ, της προστασίας του περιβάλλοντος, της περιφερειακής ανάπτυξης, των ευρυζωνικών δικτύων και της απασχόλησης και επαγγελματικής εκπαίδευσης
. Για κάθε ένα από τους τομείς αυτούς, ο πίνακας αποτελεσμάτων προσδιορίζει το πλαίσιο πολιτικής, περιγράφει το νομικό πλαίσιο εντός του οποίου είναι δυνατή η χορήγηση ενισχύσεων και παρέχει στοιχεία για τον αριθμό και το είδος των μέτρων που αποφασίστηκαν στην περίοδο 2004-2010, καθώς και για τις πραγματικές δαπάνες (μέχρι και το 2009). 

Δεδομένου ότι η Στρατηγική Ευρώπη 2020 δρομολογήθηκε το 2010 και τα πλέον πρόσφατα διαθέσιμα στοιχεία για τις δαπάνες κρατικών ενισχύσεων αφορούν το 2001, είναι προφανώς ακόμη πολύ νωρίς για να εξαχθούν συμπεράσματα σχετικά με τον τρόπο που η πολιτική ελέγχου των κρατικών ενισχύσεων συνέβαλε πρακτικά στην επίτευξη των στόχων της Ευρώπης 2020. Ωστόσο, ο παρών πίνακας αποτελεσμάτων έχει συνταχθεί ως μια πρώτη έκδοση που θέτει τις κρατικές ενισχύσεις στο πλαίσιο της Στρατηγικής Ευρώπη 2020, και μπορεί να χρησιμεύσει ως σημείο αφετηρίας για περαιτέρω ανάλυση κατά τα επόμενα έτη, η οποία προβλέπεται να συμπληρωθεί, όπου αυτό είναι δυνατό, με μια ποσοτικότερη ανάλυση όσον αφορά την αποτελεσματικότητα των μέτρων ενίσχυσης.

Στο τέλος του Μαρτίου 2010, το Ευρωπαϊκό Συμβούλιο ενέκρινε την πρόταση της Επιτροπής καταλήγοντας στο συμπέρασμα ότι η καινοτομία και ο ανταγωνισμός, παράλληλα με την προστασία του περιβάλλοντος και την κοινωνική συνοχή, είναι πρωταρχικής σημασίας για τη Στρατηγική Ευρώπη 2020. Πράγματι, η πολιτική ανταγωνισμού της ΕΕ, και ιδιαίτερα η πολιτική ελέγχου των κρατικών ενισχύσεων, είναι κύρια στοιχεία της Στρατηγικής Ευρώπη 2020. Ο ανταγωνισμός δεν αποτελεί αυτοσκοπό, αλλά μέσο για την αύξηση της ανταγωνιστικότητας των ευρωπαϊκών αγορών, προς όφελος τόσο των επιχειρήσεων όσο και των καταναλωτών, δεδομένου ότι έχει ως αποτέλεσμα περισσότερες δυνατότητες επιλογής και καλύτερα προϊόντα σε καλύτερες τιμές. Ο ανταγωνισμός τονώνει την παραγωγικότητα, την ανάπτυξη και τη δημιουργία θέσεων εργασίας. 

Οι στόχοι του ελέγχου των κρατικών ενισχύσεων είναι: i) να μειωθούν τα συνολικά επίπεδα κρατικών ενισχύσεων («λιγότερες ενισχύσεις»)· ii) να εξασφαλισθεί ότι οι ενισχύσεις που χορηγούνται δεν περιορίζουν τον ανταγωνισμό, αλλά θέτουν στο στόχαστρο αδυναμίες της αγοράς προς όφελος όλης της κοινωνίας («καλύτερες ενισχύσεις»)· iii) να προλαμβάνονται αποτελεσματικά ή να ανακτώνται ασυμβίβαστες ενισχύσεις· και iν) να εξασφαλισθούν ισότιμες συνθήκες ανταγωνισμού στην εσωτερική αγορά (εξάλειψη των στρεβλώσεων στις εμπορικές συναλλαγές μεταξύ των κρατών μελών). Ο έλεγχος των κρατικών ενισχύσεων αποκτά ιδιαίτερη σημασία στο πλαίσιο της κρίσης και των δημοσιονομικών περιορισμών στα κράτη μέλη. Στη διάρκεια της κρίσης, η Επιτροπή κατέδειξε την προσαρμοστικότητα των μέσων για τις κρατικές ενισχύσεις, συγκεκριμένα, εγκρίνοντας διάφορες ανακοινώσεις με σκοπό τη διατήρηση της χρηματοπιστωτικής σταθερότητας και εξασφαλίζοντας ίσους όρους ανταγωνισμού, παρέχοντας ταυτόχρονα ασφάλεια δικαίου, τόσο όσον αφορά τους χρηματοπιστωτικούς οργανισμούς όσο και την πραγματική οικονομία
. 

Η Ευρώπη 2020 προσδιόρισε τρία κύρια θέματα: 

· Έξυπνη ανάπτυξη: ανάπτυξη μιας οικονομίας βασιζόμενης στη γνώση και την καινοτομία. 

· Διατηρήσιμη ανάπτυξη: προώθηση οικονομίας πιο αποδοτικής στη χρήση πόρων, πιο καθαρής και πιο ανταγωνιστικής. 

· Ανάπτυξη χωρίς αποκλεισμούς: επιδίωξη οικονομίας με υψηλή απασχόληση που θα επιτυγχάνει οικονομική, κοινωνική και εδαφική συνοχή.

Η πολιτική ελέγχου των κρατικών ενισχύσεων μπορεί να συμβάλει στην επίτευξη των τριών αυτών θεμάτων. Η Στρατηγική Ευρώπη 2020 θέτει διάφορες προτεραιότητες, για τις οποίες τα μέσα χορήγησης κρατικών ενισχύσεων μπορούν να χρησιμοποιηθούν σε ένα μίγμα πολιτικών στο πλαίσιο των ακόλουθων «εμβληματικών πρωτοβουλιών»:

(1) Ένωση καινοτομίας· 

(2) Ψηφιακό θεματολόγιο για την Ευρώπη· 
(3) Αποτελεσματική χρησιμοποίηση των πόρων στην Ευρώπη· 

(4) Βιομηχανική πολιτική για την αντιμετώπιση της παγκοσμιοποίησης
· και 

(5) Νέες δεξιότητες και θέσεις εργασίας. 

Ο έλεγχος των κρατικών ενισχύσεων έχει ως στόχο να βοηθήσει τα κράτη μέλη να στοχοθετούν καλύτερα τις ενισχύσεις προσανατολίζοντας σαφέστερα τη χορήγησή τους προς την κατεύθυνση της βελτίωσης της ανταγωνιστικότητας και/ή της μείωσης των περιφερειακών και κοινωνικών ανισοτήτων. Με άλλα λόγια, σκοπός του είναι να εξασφαλίσει ότι οι ενισχύσεις αντιμετωπίζουν αδυναμίες της αγοράς και δεν στρεβλώνουν τον ανταγωνισμό χωρίς το κατάλληλο αντισταθμιστικό όφελος. Τυπικά, οι ενισχύσεις αυτού του είδους αφορούν οριζόντιους στόχους που λαμβάνονται υπόψη μέσω ειδικών κανονιστικών πλαισίων και κατευθυντήριων γραμμών, μεταξύ άλλων για Ε&Α, καινοτομία και επιχειρηματικό κεφάλαιο, ΜΜΕ, προστασία του περιβάλλοντος και επαγγελματική εκπαίδευση. Τα ειδικά πλαίσια και οι κατευθυντήριες γραμμές βοηθούν από την άποψη αυτή να εξασφαλιστεί ότι όταν τα κράτη μέλη παρεμβαίνουν στην αγορά, τα δημόσια κεφάλαια είναι πιθανότερο να αποκαταστήσουν ουσιαστικά τις διαπιστωμένες αδυναμίες της αγοράς. 

Η τρέχουσα αρχιτεκτονική του ελέγχου των κρατικών ενισχύσεων βασίζεται σε ένα «σύστημα τριών επιπέδων»: απαλλαγή κατά κατηγορία, τυποποιημένη αξιολόγηση και λεπτομερής αξιολόγηση. Τα μέτρα απαλλαγής κατά κατηγορία περιλαμβάνουν αυτά που απαλλάσσονται από την υποχρέωση προηγούμενης κοινοποίησης στην Επιτροπή και τα οποία, ως εκ τούτου, μπορούν να εφαρμοστούν χωρίς την προηγούμενη έγκριση της Επιτροπής. Τα κοινοποιηθέντα μέτρα υπόκεινται, κατ’αρχήν, σε τυποποιημένη αξιολόγηση. Μόνο οι περιπτώσεις στις οποίες διατηρούνται αμφιβολίες αποτελούν αντικείμενο λεπτομερούς αξιολόγησης. Αυτή την προσέγγιση δύο επιπέδων επιτρέπει στην Επιτροπή να εστιάζει την ανάλυσή της στα πιο στρεβλωτικά μέτρα ενίσχυσης.

Τοποθετώντας τις ενισχύσεις στο νομικό και πολιτικό πλαίσιό τους, η παρούσα εαρινή έκδοση του πίνακα αποτελεσμάτων παρέχει συνολική εικόνα τους βάσει των εκθέσεων που υπέβαλαν τα κράτη μέλη για κάθε μία από τις σχετικές κατηγορίες κρατικών ενισχύσεων. Περιλαμβάνονται οι ενισχύσεις για Ε&Α&Κ (τμήμα 3), οι ενισχύσεις για την προστασία του περιβάλλοντος και την εξοικονόμηση ενέργειας (τμήμα 4), οι ενισχύσεις περιφερειακής ανάπτυξης (τμήμα 5), οι ΜΜΕ (τμήμα 6), τα ευρυζωνικά δίκτυα (τμήμα 7) και οι ενισχύσεις στην απασχόληση και την επαγγελματική εκπαίδευση (τμήμα 8).

Τα αριθμητικά στοιχεία στην παρούσα έκθεση βασίζονται στις ετήσιες εκθέσεις για υπάρχοντα καθεστώτα που υπέβαλαν τα κράτη μέλη, σύμφωνα με το άρθρο 5 του κανονισμού (EC) 794/2004
 της Επιτροπής και το Παράρτημα III A του ίδιου κανονισμού, το οποίο ορίζει την έκταση και το περιεχόμενο των στοιχείων που τα κράτη μέλη πρέπει να παρέχουν στην Επιτροπή 
. Τα στοιχεία βασίζονται στις πληροφορίες που υπέβαλαν τα κράτη μέλη στις κοινοποιήσεις τους σύμφωνα με το άρθρο 2 του κανονισμού (EΚ) 659/1999 του Συμβουλίου
.

Τα στοιχεία για δαπάνες σε σχέση με τις κρατικές ενισχύσεις δεν περιλαμβάνουν δαπάνες στο πλαίσιο του Διαρθρωτικού Ταμείου και του Ταμείου Συνοχής. Στην περίοδο 2007-2013, στα ταμεία αυτά θα αναλογεί περίπου το 36 % του προϋπολογισμού της ΕΕ. Το ποσοστό αυτό αντιπροσωπεύει δαπάνες ύψους περίπου 347 δις ευρώ στη διάρκεια της σχετικής περιόδου, οι οποίες θα εστιαστούν σε τρεις στόχους: σύγκλιση· περιφερειακή ανταγωνιστικότητα και απασχόληση, και εδαφική συνεργασία. 

Μικρό μόνο μέρος της χρηματοδότησης στο πλαίσιο της πολιτικής συνοχής καλύπτεται από τους κανόνες για τις κρατικές ενισχύσεις, δεδομένου ότι η πλειονότητα των δαπανών σχετίζεται με τις γενικές υποδομές ή μη οικονομικές δραστηριότητες
. Σε κάθε περίπτωση, ο σεβασμός των κανόνων για τις κρατικές ενισχύσεις αποτελεί ρητή προϋπόθεση για τη λήψη χρηματοδότησης από τα διαρθρωτικά ταμεία.

3. Κρατικές ενισχύσεις για έρευνα, ανάπτυξη και καινοτομία

3.1. Πλαίσιο πολιτικής

Η έρευνα, η ανάπτυξη και η καινοτομία (Ε&Α&Κ) αποτελούν ένα από τα κύρια στοιχεία της προσπάθειας για να ενισχυθεί η ανταγωνιστικότητα της οικονομίας της ΕΕ και να εξασφαλιστεί διατηρήσιμη ανάπτυξη. Για το λόγο αυτό, η Ε&Α&Κ κατέχει κεντρική θέση στη Στρατηγική Ευρώπη 2020
 ως μία από τις εμβληματικές πρωτοβουλίες της.

Η Στρατηγική Ευρώπη 2020 έθεσε ως στόχο να αυξηθούν οι δαπάνες για Ε&Α στο 3 % του ΑΕΠ της ΕΕ μέχρι το 2020. Ωστόσο, αναγνωρίζει επίσης ότι δεν έχουν σημασία μόνο τα απόλυτα ποσά που δαπανώνται για Ε&Α – η Ευρώπη πρέπει να εστιάσει στις επιπτώσεις και στη σύνθεση των δαπανών για έρευνα και να βελτιώσει τους όρους για Ε&Α του ιδιωτικού τομέα στην ΕΕ
. Αναφέρει επίσης ρητά τον ρόλο της πολιτικής ελέγχου των κρατικών ενισχύσεων που κρίνει ότι «μπορεί να συμβάλει ενεργά και θετικά […] προωθώντας και στηρίζοντας πρωτοβουλίες για πιο καινοτόμες, αποδοτικές και πράσινες τεχνολογίες, διασφαλίζοντας παράλληλα πρόσβαση σε δημόσιες ενισχύσεις για επενδύσεις, κεφάλαια κινδύνου και χρηματοδότηση για έρευνα και ανάπτυξη»
. Ωστόσο, πρέπει να υπογραμμιστεί ότι οι κανόνες για τις κρατικές ενισχύσεις αποτελούν ένα μόνο στοιχείο των πολιτικών για Ε&Α&Κ, και ότι οι κρατικές ενισχύσεις αφορούν μόνο ένα υποσύνολο των συνολικών δαπανών για Ε&Α. Για παράδειγμα, ενώ, όπως επισημαίνει πρόσφατη οικονομική ανάλυση, η φορολογική μεταχείριση της Ε&Α κατά τρόπο περισσότερο προσανατολισμένο στη χορήγηση φορολογικών κινήτρων παρά στις άμεσες επιδοτήσεις φαίνεται να έχει θετικό αντίκτυπο στο επίπεδο αποτελεσματικότητας των δαπανών Ε&Α σε όλα τα κράτη μέλη της ΕΕ
, τα φορολογικά κίνητρα κατά κανόνα δεν εμπίπτουν στο πεδίο εφαρμογής των κανόνων για τις κρατικές ενισχύσεις, δεδομένου ότι συνιστούν μέτρα γενικής εμβέλειας
. 

Στην ανακοίνωσή της με τίτλο «Ευρώπη 2020: Εμβληματική πρωτοβουλία «Ένωση καινοτομίας»
, η Επιτροπή περιγράφει τι πρέπει να γίνει κατά τη γνώμη της ώστε να προωθηθεί η καινοτομία και να εστιασθεί εκ νέου η πολιτική Ε&Α&Κ στις προκλήσεις που αντιμετωπίζει η κοινωνία μας, όπως η αλλαγή του κλίματος, η αποδοτική χρήση της ενέργειας και των πόρων, η υγεία και οι δημογραφικές μεταβολές. Το Ευρωπαϊκό Συμβούλιο, που συνήλθε στις 4 Φεβρουάριου 2011, επικεντρώθηκε στην ενέργεια και την καινοτομία και έλαβε αποφάσεις για σειρά δράσεων προτεραιότητας, η εφαρμογή των οποίων θα συμβάλει σημαντικά στην ενίσχυση της ανάπτυξης και της δημιουργίας απασχόλησης, καθώς και στην προαγωγή της ανταγωνιστικότητας της Ευρώπης
.

H «Ένωση καινοτομίας» θα αναπτυχθεί παράλληλα με την εμβληματική πρωτοβουλία «Μια βιομηχανική πολιτική για την εποχή της παγκοσμιοποίησης», η οποία θέτει ένα στρατηγικό πλαίσιο για την ενίσχυση ισχυρής, διαφοροποιημένης και ανταγωνιστικής βιομηχανικής βάσης στην Ευρώπη. Η πρωτοβουλία αυτή τονίζει τη σημασία των ανταγωνιστικών αγορών όχι μόνο ως κινητήριας δύναμης καινοτομίας και κερδών αποτελεσματικότητας αλλά και ως κινήτρου για την αύξηση της παραγωγικότητας των επιχειρήσεων, και υπογραμμίζει ότι ο ουσιαστικός ρόλος του ελέγχου των κρατικών ενισχύσεων είναι «να αποφευχθεί η στρέβλωση στην ενιαία αγορά· επιπλέον, ο σχεδιασμός κρατικής βοήθειας συμβάλλει στην προαγωγή της ανταγωνιστικότητας της βιομηχανίας στην Ευρώπη. Οι κανόνες κρατικών ενισχύσεων παρέχουν ένα πλαίσιο που καθοδηγεί τις επενδύσεις των κρατών μελών για την αντιμετώπιση διαπιστωμένων αδυναμιών της αγοράς. 
 Το κύριο θέμα είναι λοιπόν με ποιον τρόπο θα πρέπει να παρεμβαίνουν τα κράτη μέλη για να επιτύχουν τον εν λόγω στόχο, και ποιος θα πρέπει να είναι, από την άποψη αυτή, ο ρόλος των κανόνων για τις κρατικές ενισχύσεις.

Επιπλέον, υπό την πίεση των δημοσιονομικών περιορισμών, τα κράτη μέλη πρέπει να διατηρήσουν μια δύσκολη ισορροπία μεταξύ της προσαρμογής των κρατικών δαπανών και της προστασίας δαπανών που ευνοούν την ανάπτυξη
. Μολονότι ο αποτελεσματικότερος τρόπος για την τόνωση της καινοτομίας είναι η ενίσχυση του ανταγωνισμού και η λήψη μέτρων που δημιουργούν τις σωστές συνθήκες, οι κρατικές ενισχύσεις μπορούν σε ορισμένες περιπτώσεις να είναι η σωστή επιλογή για την παροχή κινήτρων με σκοπό να αυξηθούν οι ιδιωτικές επενδύσεις Ε&Α&Κ, και να αντιμετωπισθούν οι διαπιστωμένες αδυναμίες της αγοράς.

Οι πιο σχετικές αδυναμίες της αγοράς για Ε&Α&Κ είναι οι θετικές εξωγενείς επιδράσεις (όταν τα οφέλη για την κοινωνία υπερβαίνουν κατά πολύ τα ιδιωτικά οφέλη για μια συγκεκριμένη επιχείρηση που επενδύει σε Ε&Α&Κ), τα δημόσια αγαθά (όταν το αποτέλεσμα συγκεκριμένης δραστηριότητας δεν μπορεί να προστατευθεί με αποτέλεσμα να μπορεί να χρησιμοποιηθεί από ανταγωνιστές της επιχείρησης που επένδυσε αρχικά σε Ε&Α&Κ), ατελείς και ασύμμετρες πληροφορίες και συντονισμός και ανεπάρκειες των δικτύων. Οι κρατικές ενισχύσεις μπορούν να βοηθήσουν ώστε να αλλάξουν τα κίνητρα των ιδιωτικών επιχειρήσεων και να πεισθούν να επενδύσουν σε Ε&Α&Κ. 

Ωστόσο, εάν οι κρατικές ενισχύσεις χρησιμοποιηθούν για την προστασία των εθνικών επιχειρήσεων, την επιβίωση αναποτελεσματικών εταιρειών, τη στρέβλωση του ανταγωνισμού και την τεχνητή συντήρηση κατακερματισμένων αγορών, αυτό ενδέχεται να οδηγήσει σε μείωση του συνολικού επιπέδου Ε&Α&Κ και της οικονομικής ανάπτυξης. Πράγματι, όταν μια επιχείρηση λαμβάνει ενίσχυση, η θέση της στην αγορά γενικά βελτιώνεται, ενώ τα κέρδη των ανταγωνιστών της από επενδύσεις ενδέχεται να μειωθούν. Επιπλέον, όταν το αποτέλεσμα της ενίσχυσης δεν επηρεάζει σημαντικά τον προϋπολογισμό του δικαιούχου, η ενίσχυση μπορεί να μειώσει τα κίνητρα για καινοτομία και στο επίπεδο του δικαιούχου. Ακόμη, η ενίσχυση μπορεί να στηρίξει αναποτελεσματικές επιχειρήσεις ή να επιτρέψει στο δικαιούχο να ενισχύσει πρακτικές αποκλεισμού ή τη δύναμή του στην αγορά.

Ως εκ τούτου, οι κρατικές ενισχύσεις μπορούν να συμβάλουν στην αύξηση της Ε&Α&Κ μόνο εφόσον έχουν ως στόχο διαπιστωμένες αδυναμίες της αγοράς που δεν επιτρέπουν σε αυτές να επιτύχουν τα βέλτιστα επίπεδα Ε&Α&Κ, και, εάν είναι καλά σχεδιασμένες, μπορούν να εξασφαλίσουν, αφενός, την ελαχιστοποίηση των στρεβλώσεων του ανταγωνισμού και των εμπορικών συναλλαγών και, αφετέρου, τη μεγιστοποίηση της αποτελεσματικότητας των δημόσιων δαπανών (αυτό φαίνεται από το παράδειγμα του σχεδίου Gaya, όπως περιγράφεται στο πλαίσιο στην παράγραφο 3.3.).
Ωστόσο, όπως προαναφέρθηκε, θα πρέπει να λαμβάνεται υπόψη ότι οι κρατικές ενισχύσεις αποτελούν ένα μόνο στοιχείο στο πολύ μεγαλύτερο σύνολο μέσων που απαιτούνται για την προώθηση της Ε&Α&Κ. Οι κρατικές ενισχύσεις δεν μπορούν να υποκαταστήσουν τις μεταρρυθμίσεις που απαιτούνται για την αντιμετώπιση διαρθρωτικών αδυναμιών σε αυτόν ειδικά τον τομέα. 
3.2. Κανόνες σχετικά με τις κρατικές ενισχύσεις για Ε&Α&Κ

Οι κανόνες που διέπουν τις κρατικές ενισχύσεις για Ε&Α&Κ αναθεωρήθηκαν στο πλαίσιο της στρατηγικής της Λισαβόνας, αφού αναγνωρίσθηκε ότι το επίπεδο της Ε&Α&Κ δεν ήταν το βέλτιστο για την οικονομία. Ο στόχος των κρατικές ενισχύσεις για Ε&Α&Κ είναι οι κρατικές ενισχύσεις να συμβάλουν στην αύξηση του επιπέδου των ιδιωτικών επενδύσεων στον τομέα αυτό, γεγονός που θα προωθήσει, τελικά, την ανάπτυξη στην Ένωση. 

Το πλαίσιο για Ε&Α&Κ
 του 2006 και ο γενικός κανονισμός απαλλαγής κατά κατηγορία
 του 2008 συνιστούν τη νομική βάση για την εκτίμηση των μέτρων κρατικών ενισχύσεων για Ε&Α&Κ. Στη διάρκεια του έτους, η Επιτροπή θα προβεί σε ενδιάμεση ανασκόπηση του πλαισίου, λαμβάνοντας υπόψη την πρόσφατη εμπειρία της από συγκεκριμένες περιπτώσεις, και προσδιορίζοντας προσωρινά πρακτικές προσαρμογές που θα ληφθούν υπόψη για την αναθεώρηση του πλαισίου το 2013.

Γενικός κανονισμός απαλλαγής κατά κατηγορία

Ο γενικός κανονισμός απαλλαγής κατά κατηγορία (ΓΚΑΚ), σε συμφωνία με το πλαίσιο, περιλαμβάνει μέτρα για Ε&A και καινοτομία. 

Στον ΓΚΑΚ περιλαμβάνονται τα ακόλουθα μέτρα: Ενισχύσεις για σχέδια Ε&A, ενισχύσεις για μελέτες τεχνικής σκοπιμότητας, ενισχύσεις για την κάλυψη του κόστους δικαιωμάτων πνευματικής ιδιοκτησίας για ΜΜΕ, ενισχύσεις σε νέες καινοτόμους μικρές επιχειρήσεις, ενισχύσεις για συμβουλευτικές υπηρεσίες σχετικά με την καινοτομία και υπηρεσίες υποστήριξης της καινοτομίας, ενισχύσεις για τον δανεισμό προσωπικού υψηλής ειδίκευσης και ενισχύσεις για Ε&A στον γεωργικό τομέα και στον τομέα της αλιείας.

Πλαίσιο σχετικά με τις κρατικές ενισχύσεις για Ε&Α&Κ

Το πλαίσιο σχετικά με τις κρατικές ενισχύσεις για Ε&Α&Κ έθεσε τους κανόνες που πρέπει να τηρούν τα κράτη μέλη όταν χορηγούν ενισχύσεις για την προώθηση της Ε&Α&Κ, επιτρέποντας ταυτόχρονα στα κράτη μέλη να προσαρμόζουν τη χορηγούμενη στήριξη για Ε&Α&Κ στις εθνικές ιδιαιτερότητές τους. Ο στόχος του πλαισίου 2006 είναι διευκολύνει τα κράτη μέλη ώστε να στοχεύουν καλύτερα την ενίσχυση στις σχετικές αδυναμίες της αγοράς. Το πλαίσιο δίνει ιδιαίτερη προσοχή στις ανάγκες των ΜΜΕ, που θίγονται περισσότερο από τις αδυναμίες της αγοράς, αλλά προσφέρει επίσης πολλές δυνατότητες στις μεγάλες επιχειρήσεις, για να λάβουν ενίσχυση σε δεόντως αιτιολογημένες περιπτώσεις. Η χορήγηση κρατικών ενισχύσεων πρέπει να οδηγεί στην αλλαγή συμπεριφοράς εκ μέρους του αποδέκτη, ώστε να αυξάνει το επίπεδο των δραστηριοτήτων Ε&Α&Κ.

Το πλαίσιο καλύπτει μέτρα κρατικών ενισχύσεων για ποικίλες δραστηριότητες Ε&Α&Κ: ενισχύσεις για σχέδια Ε&A, ενισχύσεις για μελέτες τεχνικής σκοπιμότητας, ενισχύσεις για το κόστος δικαιωμάτων πνευματικής ιδιοκτησίας για ΜΜΕ, ενισχύσεις σε νέες καινοτόμους μικρές επιχειρήσεις, ενισχύσεις για καινοτόμο διεργασία και οργανωτική καινοτομία στον τομέα των υπηρεσιών, ενισχύσεις για συμβουλευτικές υπηρεσίες σχετικά με την καινοτομία και υπηρεσίες υποστήριξης της καινοτομίας, ενισχύσεις για τον δανεισμό προσωπικού υψηλής ειδίκευσης και ενισχύσεις για συμπλέγματα φορέων καινοτομίας. Επίσης περιέχει ειδικούς κανόνες για τη γεωργία και την αλιεία. 

Η εφαρμογή των κανόνων βασίζεται σε ενδελεχή οικονομική ανάλυση. Τα μέτρα σχετικά με υψηλά ποσά ενίσχυσης, τα οποία έχουν το μεγαλύτερο δυναμικό στρέβλωσης του ανταγωνισμού και των εμπορικών συναλλαγών, υποβάλλονται σε λεπτομερή εκτίμηση, ενώ τα μέτρα που αφορούν χαμηλότερα ποσά ενίσχυσης υποβάλλονται σε λιγότερο διεξοδική εκτίμηση βάσει κανόνων per se, και ενδέχεται ακόμη και να απαλλαγούν από την υποχρέωση προηγούμενης κοινοποίησης βάσει του ΓΚΑΚ.

Όσον αφορά τα σχέδια Ε&Α, το πλαίσιο διακρίνει τρεις κατηγορίες ενισχύσεων, ανάλογα με το βαθμό που απέχει το κάθε είδος έρευνας από την αγορά: βασική έρευνα, βιομηχανική έρευνα και πειραματική έρευνα, ακολουθώντας το εγχειρίδιο Frascati, The Measurement of Scientific and Τechnological Actiνities
. Αυτό επιτρέπει διαφορετικές εντάσεις ενίσχυσης ανάλογα με τη σημασία της αδυναμίας της αγοράς που αντιμετωπίζουν τα ερευνητικά σχέδια.

Επιπλέον, παρέχεται καθοδήγηση για να προσδιορισθεί εάν υφίσταται στοιχείο κρατικής ενίσχυσης σε σχέδια Ε&Α&Κ που διενεργούνται από κοινού από επιχειρήσεις και δημόσια χρηματοδοτούμενους ερευνητικούς οργανισμούς. Αυτό έχει αυξήσει την ασφάλεια δικαίου για τους ερευνητικούς οργανισμούς και τις συμβατικές ή συλλογικές ερευνητικές δραστηριότητές τους, γεγονός που θα πρέπει να ενισχύσει τον ρόλο των δημόσιων ερευνητικών οντοτήτων και να διευκολύνει τη συνεργασία μεταξύ δημόσιου και ιδιωτικού τομέα.

Συμβιβάσιμο ενισχύσεων μετά από λεπτομερή αξιολόγηση

Λόγω του υψηλότερου κινδύνου στρέβλωσης του ανταγωνισμού, η ενίσχυση που χορηγείται υπέρ ενός μόνου αποδέκτη και υπερβαίνει τα συγκεκριμένα όρια που έχει θέσει το πλαίσιο, πρέπει να κοινοποιείται μεμονωμένα. Η εκτίμηση της ενίσχυσης πραγματοποιείται βάσει του πλαισίου και έχει ως στόχο την ανάλυση των επιπτώσεων στον ανταγωνισμό και τη συμβολή του σχεδίου Ε&A σε στόχους κοινού συμφέροντος.
3.3. Αποφάσεις όσον αφορά κρατικές ενισχύσεις για Ε&Α&Κ και μελέτες περιπτώσεων

Μεταξύ 2004 και 2010, η Ευρωπαϊκή Επιτροπή έλαβε 426 τελικές αποφάσεις για μέτρα Ε&Α&Κ, συμπεριλαμβανομένων 12 αποφάσεων για «μη ύπαρξη ενίσχυσης» και 413 αποφάσεων συμβατότητας. Η Επιτροπή έλαβε 1 εν μέρει αρνητική απόφαση με ανάκτηση (υπόθεση C 31/2004 Schiefergruben Magog (Γερμανία)). Το 2004, ο αριθμός των εγκεκριμένων μέτρων κρατικών ενισχύσεων ήταν 38. Την επόμενη διετία, ο αριθμός αυτός σημείωσε αύξηση της τάξης των 70 μέτρων κατ’έτος, κυρίως επειδή τα νέα κράτη μέλη συνυπολογίστηκαν στο άθροισμα και επειδή αυξήθηκε ο αριθμός των γερμανικών υποθέσεων. 
Από 1η Ιανουαρίου 2007, που τέθηκε σε ισχύ το πλαίσιο Ε&Α&Κ, και μέχρι το τέλος του 2010, η Επιτροπή ενέκρινε 195 καθεστώτα κρατικών ενισχύσεων, από τα οποία 143 καθεστώτα αμιγώς Ε&Α, 14 καθεστώτα προσανατολισμένα στην καινοτομία και 38 μικτά μέτρα με στόχους τόσο Ε&Α όσο και καινοτομίας. Κατά το ίδιο χρονικό διάστημα, η Επιτροπή ενέκρινε άλλες 44 μεμονωμένες εφαρμογές καθεστώτος ή ad hoc μέτρα ενίσχυσης Ε&Α, από τα οποία 39 εγκρίθηκαν μετά από λεπτομερή εκτίμηση (συμπεριλαμβανομένων 2 μέτρων που υποβλήθηκαν σε διαδικασίες επίσημης έρευνας)
. Επιπλέον, παρακολούθησε την εφαρμογή συνολικά 192 μεμονωμένων μέτρων που χορηγήθηκαν βάσει εγκεκριμένων καθεστώτων ενισχύσεων που υπερβαίνουν τα 3 εκατ. ευρώ, αλλά δεν έπρεπε να κοινοποιηθούν μεμονωμένα. 

Το 2007, τα μέτρα που εγκρίθηκαν βάσει του πλαισίου Ε&Α&Κ αρχικά ανήλθαν σε 64, επίπεδο παρόμοιο με αυτό που είχε παρατηρηθεί και κατά τα προηγούμενα έτη, αλλά αυξήθηκαν σε 110 το 2008, κυρίως λόγω του σημαντικού αριθμού των γερμανικών (26) και ισπανικών (24) μέτρων. Κατά τα τελευταία δύο έτη παρατηρήθηκε σημαντική μείωση. Το 2009 εγκρίθηκαν περίπου 40 μέτρα και το 2010 περίπου 30. Το φαινόμενο αυτό εξηγείται επίσης από την εισαγωγή του γενικού κανονισμού απαλλαγής κατά κατηγορία στο δεύτερο εξάμηνο του 2008, γεγονός που επέτρεψε τη χορήγηση ενισχύσεων Ε&Α&Κ χωρίς τον εκ των προτέρων ενδελεχή έλεγχο της Επιτροπής
. 
Στην ίδια περίοδο (2004-2010), ο αριθμός των μέτρων που έλαβαν τα κράτη μέλη για Ε&Α&Κ βάσει απαλλαγής κατά κατηγορία ανήλθε σε 559
. Σχεδόν το 60 % όλων των μέτρων αυτών ελήφθησαν από τέσσερα κράτη μέλη: Ιταλία (109), Πολωνία (79), Ισπανία (73) και Γερμανία (67). 

Η τάση των μέτρων Ε&Α&Κ κατά την περίοδο 2004-2010 παρουσιάζεται στο κατωτέρω διάγραμμα:

Γνωστοποιήσιμα μέτρα που εγκρίθηκαν από την Επιτροπή

Μέτρα απαλλασσόμενα κατά κατηγορία που ελήφθησαν από κράτη μέλη


Όσον αφορά το είδος των δραστηριοτήτων που ενισχύθηκαν, από τα μέτρα Ε&Α&Κ που έλαβαν απαλλαγή κατά κατηγορία και εφαρμόστηκαν βάσει του ΓΚΑΚ, 100 παρείχαν βοήθεια για βασική έρευνα, 299 για βιομηχανική έρευνα και 290 για πειραματική ανάπτυξη. Όσον αφορά τους στόχους του ΓΚΑΚ, 109 μέτρα αφορούσαν δικαιώματα βιομηχανικής ιδιοκτησίας για ΜΜΕ, 54 νέες καινοτόμες επιχειρήσεις, 115 μελέτες τεχνικής σκοπιμότητας, 79 συμβουλευτικές υπηρεσίες και υπηρεσίες στήριξης της καινοτομίας, 54 Ε&A στον γεωργικό τομέα και στον τομέα της αλιείας και 39 τον δανεισμό προσωπικού υψηλής ειδίκευσης. 

Στο κατωτέρω πλαίσιο περιλαμβάνονται παραδείγματα μέτρων που εφαρμόστηκαν σε δύο κράτη μέλη για την προώθηση των επενδύσεων Ε&Α&Κ. Το πρώτο είναι μέτρο απαλλασσόμενο κατά κατηγορία που εφαρμόστηκε από την Ισπανία και αφορά την αυτοκινητοβιομηχανία, το δεύτερο είναι γαλλική μεμονωμένη ενίσχυση που αφορά τις τεχνολογίες βιοκαυσίμων κίνησης, και περιλαμβάνει ορισμένα μέτρα για την αντιστάθμιση της στρέβλωσης του ανταγωνισμού. 

Σχέδιο ανταγωνιστικότητας του τομέα της αυτοκινητοβιομηχανίας (X 59/2009, Ισπανία)

Το 2009, η Ισπανία κοινοποίησε στην Επιτροπή μέτρο απαλλασσόμενο κατά κατηγορία με στόχο τη βελτίωση της ανταγωνιστικότητας του τομέα της αυτοκινητοβιομηχανίας. Το σχέδιο κάλυπτε ενισχύσεις για περιβαλλοντικούς σκοπούς, για δραστηριότητες Ε&Α και καινοτομίας και για επαγγελματική εκπαίδευση. Ο συνολικός προϋπολογισμός ήταν 800 εκατ. ευρώ για τη χρηματοδότηση επενδύσεων που πραγματοποιήθηκαν το 2009. 
Όσον αφορά την Ε&Α&Κ, το σχέδιο προέβλεπε τη χορήγηση ενισχύσεων για πειραματική ανάπτυξη και για μελέτες τεχνικής σκοπιμότητας. Αποδέκτες των ενισχύσεων ήταν τόσο οι ΜΜΕ όσο και οι μεγάλες επιχειρήσεις. Ακολουθώντας τις διατάξεις του ΓΚΑΚ, το σχέδιο προέβλεπε πριμοδότηση έντασης της ενίσχυσης για τις ΜΜΕ. Οι ενισχύσεις είχαν τη μορφή επιχορηγήσεων και δανείων με μειωμένο επιτόκιο.

Το 2009, οι ενισχύσεις βάσει του εν λόγω καθεστώτος (194 εκατ. ευρώ) αντιστοιχούσαν σε περισσότερο από τα δύο τρίτα των κρατικών ενισχύσεων για Ε&Α&Κ που χορηγήθηκαν στην Ισπανία βάσει μέτρων απαλλασσόμενων κατά κατηγορία, και περίπου στο 20 % των συνολικών ενισχύσεων Ε&Α&Κ που χορηγήθηκαν στην ΕΕ βάσει μέτρων απαλλασσόμενων κατά κατηγορία. 
Σχέδιο Gaya (N 493/2009, Γαλλία)

Το 2009, η Γαλλία κοινοποίησε στην Επιτροπή την πρόθεσή της να εφαρμόσει το ερευνητικό πρόγραμμα GAYA, στόχος του οποίου είναι η ανάπτυξη τεχνολογιών για την παραγωγή δεύτερης γενιάς βιοκαυσίμων κίνησης. Ο όμιλος GDF SUEZ, ο υπεύθυνος του σχεδίου, και οι εταίροι του σχεδίαζαν να αναπτύξουν μονάδα επίδειξης προβιομηχανικής Ε&Α για τη δοκιμή διαδικασιών αεριοποίησης της βιομάζας σε όλη την αλυσίδα παραγωγής. Η μονάδα αυτή προβλέπεται να χρησιμοποιηθεί ως μέρος συλλογικού προγράμματος Ε&Α για χρήση σε επόμενο βιομηχανικό στάδιο. Ο αναμενόμενος συνολικός προϋπολογισμός ήταν 46,5 εκατ. ευρώ για την επταετή διάρκεια του σχεδίου.

Μετά από διεξοδική εξέταση, το 2010 η Επιτροπή ενέκρινε ενίσχυση ύψους 18,9 εκατ. ευρώ για το πρόγραμμα. Η Επιτροπή διαπίστωσε ότι το σχέδιο Ε&Α θα απέφερε σημαντικά οφέλη από άποψη διάδοσης της επιστημονικής γνώσης, προστασίας του περιβάλλοντος, χωροταξικού σχεδιασμού και μείωσης της ενεργειακής εξάρτησης της Ευρώπης. Ωστόσο, επειδή τα δυνητικά εμπορικά οφέλη του GAYA δεν αναμένονταν πριν τη δεκαετία 2020‑2030, το σχέδιο χρειαζόταν δημόσια χρηματοδότηση. Η Επιτροπή μερίμνησε ιδιαίτερα ώστε η χορήγηση μελλοντικών δικαιωμάτων διανοητικής ιδιοκτησίας μεταξύ της GDF Suez και των εταίρων της ερευνητικών φορέων να μην στρεβλώσει μελλοντικά τους όρους του ανταγωνισμού στην αγορά βιομεθανίου. Η GDF Suez ανέλαβε τη δέσμευση να παραιτηθεί από αποκλειστικά δικαιώματα που θα ήταν δυνατό να της χορηγήσουν οι εταίροι της για τις τεχνολογίες τους. Κατ’αυτόν τον τρόπο, οι στρεβλώσεις του ανταγωνισμού ως αποτέλεσμα της ενίσχυσης παραμένουν περιορισμένες, κυρίως διότι η μελλοντική μονάδα επίδειξης θα είναι ανοικτή και σε άλλους ενδιαφερομένους του τομέα. Τέλος, η παρουσία σημαντικών ευρωπαίων ανταγωνιστών, και το γεγονός ότι το σχέδιο ήταν διαφορετικό από άλλες αναμενόμενες τεχνολογίες επέτρεψε τη διατήρηση της ανταγωνιστικής πίεσης στις ενεργειακές αγορές. Η ενίσχυση χορηγήθηκε βάσει καθεστώτος ενισχύσεων του Γαλλικού Οργανισμού Περιβάλλοντος και Ελέγχου της Ενέργειας, που εγκρίθηκε από την Επιτροπή τον Μάρτιο του 2010.

3.4. Δαπάνες για Ε&Α&Κ

Όπως προαναφέρθηκε, η εμβληματική πρωτοβουλία «Ένωση καινοτομίας» προβλέπει ως στόχο για όλη την ΕΕ την επένδυση του 3 % του ΑΕΠ (δημόσιες και ιδιωτικές δαπάνες από κοινού) σε Ε&Α&Κ. 

Το 2009, οι δαπάνες για Ε&Α στην ΕΕ ανήλθαν στο πρωτοφανές ποσοστό του 2,01 % του ΑΕΠ (περίπου 236,5 δις ευρώ)
, που ήταν μεν ελαφρά υψηλότερο από αυτό του 2008 (1,92 %), αλλά ακόμη μακράν του στόχου που έθεσε η Στρατηγική Ευρώπη 2020
. 

Υπήρξαν επίσης τεράστιες διαφορές μεταξύ των κρατών μελών. Ενώ τρία κράτη μέλη υπερέβησαν τον στόχο του 3 %
, μόνο τρία άλλα κράτη μέλη υπερέβησαν τον μέσο όρο της ΕΕ
, και εννέα κράτη μέλη
 δεν πέτυχαν ούτε το 1 % του ΑΕΠ, συνυπολογιζομένων των δημόσιων και ιδιωτικών δαπανών Ε&Α. 

Ο δημόσιος τομέας ήταν η πηγή κεφαλαίων για το ένα τρίτο περίπου του συνόλου των δαπανών Ε&Α στην ΕΕ (0,65 % του ΑΕΠ). Το μερίδιο των κρατικών ενισχύσεων στο σύνολο αυτό ήταν σχετικά μικρό (13 %), ίσο με 10, 6 εκατ. ευρώ ή 0,09 % του ΑΕΠ το 2009 (μέσος όρος της ΕΕ). Εννέα κράτη μέλη χορήγησαν κρατικές ενισχύσεις Ε&Α&Κ άνω του μέσου όρου της ΕΕ. Bέλγιο (0,22 %), Σλοβενία (0,19 %), Δημοκρατία της Τσεχίας (0,18 %), Λουξεμβούργο (0,16 %), Φιλανδία (0,14 %), Ισπανία (0,13 %), Γαλλία (0,11 %), Aυστρία (0,11 %) και Ουγγαρία (0,10 %). Έξη κράτη μέλη, (Κύπρος, Σλοβακία, Ελλάδα, Λιθουανία, Πολωνία και Εσθονία) χορήγησαν ποσοστό μόνο 0,01 ή λιγότερο του ΑΕΠ τους ως κρατικές ενισχύσεις για Ε&Α&Κ. 

Το 2009, σχεδόν το 60 % του συνόλου των κρατικών ενισχύσεων Ε&Α&Κ χορηγήθηκε από τρία κράτη μέλη. Γερμανία (2,5 δις ευρώ, 24 % του συνόλου της ΕΕ), Γαλλία (2,2 δις ευρώ, 20 %) και Ισπανία (1,4 δις ευρώ, 13 %).

Το 2009, οι απαλλασσόμενες κατά κατηγορία ενισχύσεις που αναφέρθηκαν ως ενισχύσεις Ε&Α&Κ ανήλθαν περίπου σε 1 δις ευρώ. Το ποσό αυτό αντιπροσωπεύει το 9 % του συνόλου των ενισχύσεων που χορηγήθηκε για τον ίδιο στόχο. Η Ισπανία (282 εκατ. ευρώ), η Ιταλία (267 εκατ. ευρώ) και το Βέλγιο (σχεδόν 130 εκατ. ευρώ) ήταν τα κράτη μέλη που χρησιμοποίησαν περισσότερο το μέσο αυτό. Σε γενικές γραμμές, τα κράτη μέλη χρησιμοποίησαν τέσσερεις (από τους εννέα) στόχους του ΓΚΑΚ στον τομέα αυτό: πειραματική ανάπτυξη (άρθρο 31 παράγραφος 2 στοιχείο γ) του ΓΚΑΚ, 428 (282 εκατ. ευρώ), βιομηχανική έρευνα (άρθρο 31 παράγραφος 2 στοιχείο β) του ΓΚΑΚ, 312 εκατ. ευρώ), μελέτες τεχνικής σκοπιμότητας (άρθρο 32 του ΓΚΑΚ, 65 εκατ. ευρώ) και ενισχύσεις για το κόστος δικαιωμάτων πνευματικής ιδιοκτησίας για ΜΜΕ (άρθρο 33 του ΓΚΑΚ, 53 εκατ. ευρώ). 

Το 2009, οι κρατικές ενισχύσεις για Ε&Α&Κ χορηγήθηκαν βάσει περίπου 420 μέτρων (από τα οποία 137 απαλλάχθηκαν κατά κατηγορία), αλλά τα έξι μεγαλύτερα καθεστώτα (όλα εγκεκριμένα από την Επιτροπή) κάλυψαν το ένα τέταρτο των συνολικών δαπανών. Τα μέτρα αυτά μαζί με 13 άλλα καθεστώτα (δύο από τα οποία απαλλάχθηκαν κατά κατηγορία) αντιπροσώπευαν σχεδόν το ήμισυ του συνόλου των κρατικών ενισχύσεων Ε&Α&Κ που χορηγήθηκαν στην ΕΕ. Μεταξύ των 19 σημαντικότερων μέτρων, 5 ήταν γαλλικά, 3 γερμανικά, 3 ισπανικά, 3 ιταλικά, 2 βρετανικά, 1 βελγικό, 1 φιλανδικό και 1 αυστριακό.

Σε μακροπρόθεσμη βάση, οι ενισχύσεις Ε&Α&Κ παρουσιάζουν σταθερά αυξητική τάση, τόσο σε σχετικούς όσο και σε ονομαστικούς όρους. Μεταξύ 2004 και 2009, οι ενισχύσεις αυξήθηκαν από 0,05 % (5,7 δις ευρώ) του ΑΕΠ της ΕΕ σε 0,09 % το 2009. Στην περίοδο αυτή, περισσότερο από το ήμισυ του συνολικού ποσού των 46,5 δις ευρώ που χορηγήθηκε για ενισχύσεις Ε&Α&Κ, δαπανήθηκε από δύο κράτη μέλη. Γερμανία (29 %) και Γαλλία (22 %), ενώ άλλο ένα τρίτο του συνόλου αναλογούσε σε πέντε κράτη μέλη: Ιταλία (11 %), Ισπανία (9 %), Ηνωμένο Βασίλειο (7 %), Bέλγιο (5 %) και Κάτω Χώρες (4 %).

Στις περισσότερες περιπτώσεις, τα κράτη μέλη χορήγησαν κρατικές ενισχύσεις για Ε&Α&Κ στο πλαίσιο καθεστώτων παρά μέσω μεμονωμένων μέτρων ad hoc. Το 2009, οι κρατικές ενισχύσεις που χορηγήθηκαν βάσει καθεστώτων αναλογούσαν στο 98 % του συνόλου, ενώ τα μέτρα ad hoc αντιστοιχούσαν μόνο στο υπόλοιπο 2 %. Η αναλογίες αυτές παρέμειναν σταθερές κατά την τελευταία εξαετία. 

Όσον αφορά τα μέσα ενίσχυσης, τα πιο διαδεδομένα κατά το 2009 ήταν πρώτα οι άμεσες επιχορηγήσεις (περίπου το 80 % του συνόλου), και έπειτα τα δάνεια με μειωμένο επιτόκιο
 (11 %) και οι φορολογικές απαλλαγές (9 %). Άλλα μέσα, όπως οι συμμετοχές μετοχικού κεφαλαίου, οι φορολογικές διευκολύνσεις, ή οι εγγυήσεις δεν παίζουν σημαντικό ρόλο. Η Ισπανία και η Γαλλία χορήγησαν περισσότερο από το 70 % των ενισχύσεων με τη μορφή δανείων με μειωμένο επιτόκιο, ενώ το Βέλγιο και το Ηνωμένο Βασίλειο από κοινού χορήγησαν σχεδόν το 85 % των φορολογικών απαλλαγών για Ε&Α&Κ.

3.5. Κρατικές ενισχύσεις και επιδόσεις στον τομέα της καινοτομίας 

Αν συγκριθούν τα επίπεδα κρατικών ενισχύσεων που χορήγησαν τα κράτη μέλη
 με τις επιδόσεις τους στον τομέα της καινοτομίας
, διαπιστώνεται ότι δεν υπάρχει άμεση σχέση μεταξύ των δύο μεταβλητών. Ο δείκτης επιδόσεων στον τομέα της καινοτομίας είναι πολυδιάστατος και, εκτός από το επίπεδο δαπανών (ιδιωτικών και δημόσιων) για Ε&Α, περιλαμβάνει, για παράδειγμα, το επίπεδο εκπαίδευσης των νέων, την ευρυζωνική πρόσβαση των εταιρειών και τα κοινοτικά εμπορικά σήματα ανά εκατομμύριο κατοίκους. Όλες οι διαστάσεις αυτές συμβάλλουν στις επιδόσεις μιας χώρας στον τομέα της καινοτομίας. Αυτό δείχνει τις διαφορετικές επιλογές που έχουν τα κράτη μέλη για να κινητοποιήσουν τον τομέα Ε&Α&Κ. Οι κρατικές ενισχύσεις είναι ένα μόνο από τα διαθέσιμα μέσα. 

Κράτη μέλη όπως η Σουηδία, η Γερμανία ή η Δανία, που είναι στην ομάδα των πρωτοπόρων, χορήγησαν κρατικές ενισχύσεις (σε σχετικούς όρους, ως ποσοστό του ΑΕΠ) σε επίπεδο ίσο ή κατώτερο του μέσου όρου της ΕΕ. Ωστόσο, η Φιλανδία – που επίσης συγκαταλέγεται στους πρωτοπόρους – χορήγησε κρατικές ενισχύσεις άνω του μέσου όρου της ΕΕ. Σε όλες αυτές τις περιπτώσεις, οι δημόσιες δαπάνες για Ε&Α&Κ υπερέβαιναν τον μέσο όρο της ΕΕ
. 

Στην ομάδα των χωρών με καλές επιδόσεις, το επίπεδο των κρατικών ενισχύσεων υπερβαίνει ή πλησιάζει τον μέσο όρο της ΕΕ (0,09 % του ΑΕΠ το 2009) στα περισσότερα κράτη μέλη. Μόνο στο Ηνωμένο Βασίλειο, στην Εσθονία και στην Κύπρο το μερίδιο των κρατικών ενισχύσεων για Ε&Α&Κ είναι χαμηλό (κάτω του ημίσεως του μέσου όρου της ΕΕ). Εκτός από την Ουγγαρία, την Ισπανία και την Τσεχική Δημοκρατία που χορήγησαν ενισχύσεις άνω του μέσου όρου της ΕΕ, οι υπόλοιπες χώρες στις ομάδες με μέτριες ή χαμηλές επιδόσεις χορήγησαν κρατικές ενισχύσεις για Ε&Α&Κ σε χαμηλά επίπεδα (κάτω του μέσου όρου της ΕΕ). 

3.6. Συμπέρασμα όσον αφορά τις κρατικές ενισχύσεις για Ε&Α&Κ 

Η Ευρώπη πρέπει ακόμη να επιτελέσει σημαντική πρόοδο για να επιτύχει μέχρι το 2020 τον ευρωπαϊκό στόχο που συνίσταται στη δαπάνη του 3 % του ΑΕΠ για Ε&Α&Κ. Ο ποιοτικός στόχος πρέπει να συνοδεύεται και από διαρθρωτικές μεταρρυθμίσεις για να βελτιωθούν το περιβάλλον και οι γενικοί όροι για έρευνα και ανάπτυξη στον ιδιωτικό τομέα. Στην ανακοίνωσή της με τίτλο «Ευρώπη 2020: Εμβληματική πρωτοβουλία «Ένωση καινοτομίας», η Επιτροπή περιγράφει τι θεωρεί ότι οφείλει να πράξει η Ευρώπη ώστε να βελτιώσει τους όρους χορήγησης και την πρόσβαση όσον αφορά τη χρηματοδότηση για Ε&Α&Κ, προκειμένου να αντιμετωπιστούν οι νέες προκλήσεις που θέτει η κοινωνία μας και να εξασφαλιστεί ότι οι καινοτόμες ιδέες μετατρέπονται σε προϊόντα και υπηρεσίες που οδηγούν σε ανάπτυξη και θέσεις εργασίας. Οι κανόνες για τις κρατικές ενισχύσεις παρέχουν ένα σύνολο πρόσθετων μέσων για την αντιμετώπιση αυτών των προκλήσεων.

Ο κύριος ρόλος των κρατικών ενισχύσεων για Ε&Α&Κ είναι η παροχή χρηματοδότησης όταν οι αγορές από μόνες τους δεν επιτυγχάνουν τα βέλτιστα επίπεδα Ε&Α&Κ λόγω ατελειών στη λειτουργία τους. Τα κράτη μέλη που θεωρούνται πρωτοπόροι καινοτομίας, δεν είναι απαραίτητα αυτά στα οποία χορηγούνται οι περισσότερες ενισχύσεις Ε&Α&Κ. 

4. Κρατικές ενισχύσεις για την προστασία του περιβάλλοντος 

4.1. Πλαίσιο πολιτικής

Οι φυσικοί πόροι είναι θεμελιώδους σημασίας για τη λειτουργία της ευρωπαϊκής και της παγκόσμιας οικονομίας, καθώς και για την ποιότητα της ζωής μας. Η εντατική χρήση των παγκόσμιων φυσικών πόρων πιέζει τον πλανήτη μας και απειλεί την ασφάλεια του εφοδιασμού τους. Για το λόγο αυτό, ο παρών τρόπος χρήσης των φυσικών πόρων χρειάζεται να αντικατασταθεί από μια οικονομία αποδοτικότερης εκμετάλλευσής τους, με χαμηλό επίπεδο εκπομπών διοξειδίου του άνθρακα, ώστε η ανάπτυξη που θα επιτευχθεί να είναι διατηρήσιμη. 

Βάσει αυτού του σκεπτικού, η Στρατηγική Ευρώπη 2020 πρόβαλε τη «διατηρήσιμη ανάπτυξη»
 ως μια από τις κύριες προτεραιότητες για τα επόμενα έτη. Η εμβληματική πρωτοβουλία «Μια Ευρώπη που χρησιμοποιεί αποτελεσματικά τους πόρους» έχει θέσει σαφείς στόχους
 και παρέχει ένα μακροπρόθεσμο πλαίσιο για δράσεις. 

Το μακροπρόθεσμο πλαίσιο προβλέπει ένα μείγμα συντονισμένων δράσεων σε σειρά τομέων
, με τις οποίες υποστηρίζονται προγράμματα πολιτικής για την κλιματική αλλαγή, την ενέργεια
, τις μεταφορές, τη βιομηχανία, τις πρώτες ύλες, τη γεωργία, την αλιεία, τη βιοποικιλότητα και την περιφερειακή ανάπτυξη, που θα συμβάλουν:

· στην ενίσχυση των οικονομικών επιδόσεων με ταυτόχρονη μείωση της χρήσης των πόρων·

· στον προσδιορισμό και τη δημιουργία νέων ευκαιριών για οικονομική ανάπτυξη και μεγαλύτερη καινοτομία, καθώς και στην ενίσχυση της ανταγωνιστικότητας της ΕΕ·

· στην ασφάλεια του εφοδιασμού των βασικών πόρων·

· στην καταπολέμηση της κλιματικής αλλαγής και στον περιορισμό των περιβαλλοντικών επιπτώσεων της χρήσης των πόρων. 

Για την επίτευξη πολλών από τους στόχους αυτούς προβλέπονται κανονιστικά ή γενικά μέτρα που δεν συνεπάγονται κρατικές ενισχύσεις. Επιπλέον, σύμφωνα με τις διατάξεις του άρθρου 191 της ΣΛΕΕ
, οι περιβαλλοντικές δράσεις της ΕΕ βασίζονται στην αρχή της προληπτικής δράσης, της επανόρθωσης των καταστροφών του περιβάλλοντος, κατά προτεραιότητα στην πηγή, καθώς και στην αρχή «ο ρυπαίνων πληρώνει», το οποίο σημαίνει την πλήρη εσωτερίκευση του περιβαλλοντικού κόστους από τους ρυπαίνοντες και ως εκ τούτου δεν συνεπάγεται τη χορήγηση κρατικών ενισχύσεων. 

Πράγματι, όπως αναφέρεται στην πρωτοβουλία «Μια Ευρώπη που χρησιμοποιεί αποτελεσματικά τους πόρους», συχνά οι πόροι χρησιμοποιούνται αναποτελεσματικά λόγω έλλειψης πληροφόρησης σχετικά με το πραγματικό κόστος που έχει η κατανάλωσή τους για την κοινωνία, με αποτέλεσμα οι επιχειρήσεις και οι πολίτες να μην είναι σε θέση να προσαρμόσουν κατάλληλα τη συμπεριφορά τους. Σε ορισμένες περιπτώσεις, ελλείψει κρατικής παρέμβασης, οι επιχειρήσεις ενδέχεται να μην επωμιστούν το πλήρες κόστος της περιβαλλοντικής βλάβης που προκάλεσαν οι δραστηριότητές τους, με αποτέλεσμα η αγορά να μην είναι σε θέση να κατανείμει τους πόρους με αποτελεσματικό τρόπο και, ως εκ τούτου, οι εταιρείες να μην αλλάζουν τη συμπεριφορά τους προς την κατεύθυνση της μεγαλύτερης περιβαλλοντικής προστασίας. Σε ανάλογες καταστάσεις, οι κρατικές ενισχύσεις μπορούν να χρησιμοποιηθούν για την αντιμετώπιση της αδυναμίας της αγοράς που συνδέεται με αρνητικές εξωγενείς επιδράσεις όσον αφορά το περιβάλλον.

Κίνητρα για την αύξηση της περιβαλλοντικής προστασίας και την εσωτερίκευση των εξόδων μπορούν να δοθούν στις εταιρείες, για παράδειγμα, με μέσα που βασίζονται στην αγορά
 (στο εξής, ΜΒΑ π.χ. φορολογία) και/ή και κανονιστικά μέσα (π.χ. υποχρεωτικά πρότυπα σε επίπεδο ΕΕ). Η δημόσια στήριξη, συμπεριλαμβανομένων των κρατικών ενισχύσεων, μπορεί να παίξει ρόλο όταν αδυναμίες της αγοράς δεν επιτρέπουν στις εταιρείες να επιτύχουν μεγαλύτερη περιβαλλοντική προστασία και όταν δεν μπορούν να χρησιμοποιηθούν άλλα μέσα που βασίζονται στην αγορά
. 

Ο κύριος στόχος του ελέγχου των κρατικών ενισχύσεων στον τομέα της προστασίας του περιβάλλοντος
 είναι να εξασφαλιστεί, αφενός, ότι τα μέτρα κρατικών ενισχύσεων θα έχουν ως αποτέλεσμα ένα υψηλότερο επίπεδο προστασίας του περιβάλλοντος από αυτό που θα είχε επιτευχθεί χωρίς την ενίσχυση και, αφετέρου, ότι τα θετικά αποτελέσματα της ενίσχυσης θα υπερβαίνουν τα αρνητικά της, ιδίως τις στρεβλώσεις του ανταγωνισμού και τις επιπτώσεις στις εμπορικές συναλλαγές μεταξύ των κρατών μελών. 

4.2. Κανόνες σχετικά με τις κρατικές ενισχύσεις για την προστασία του περιβάλλοντος 

Οι τρέχουσες κατευθυντήριες γραμμές
 που διέπουν τις κρατικές ενισχύσεις για την προστασία του περιβάλλοντος αποτελούσαν μέρος της δέσμης μέτρων του 2008 για την κλιματική αλλαγή. Οι κατευθυντήριες γραμμές θεσπίστηκαν για να εξασφαλιστεί η εφαρμογή του ελέγχου των κρατικών ενισχύσεων στο πλαίσιο των πολιτικών της ΕΕ για το περιβάλλον και την ενέργεια. Οι εν λόγω κατευθυντήριες γραμμές συμπληρώθηκαν από τον ΓΚΑΚ που για πρώτη φορά για κανονισμό αυτού του είδους περιείχε διατάξεις για την προστασία του περιβάλλοντος. 
Κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος

Στις κατευθυντήριες γραμμές σχετικά με τις κρατικές ενισχύσεις για το περιβάλλον, που τέθηκαν σε ισχύ τον Απρίλιο του 2008, η Επιτροπή επεξεργάζεται κανόνες συμβατότητας, εξετάζοντας ορισμένα συνήθη μέτρα ενίσχυσης για την προστασία του περιβάλλοντος. Και άλλα είδη μέτρων ενίσχυσης μπορούν να κηρυχθούν συμβιβάσιμα, αλλά θα πρέπει να αξιολογηθούν άμεσα βάσει του άρθρου 107 της ΣΛΕΕ (στάθμιση των θετικών και αρνητικών επιπτώσεων). 

Για παράδειγμα, οι κατευθυντήριες γραμμές ενθαρρύνουν τα κράτη μέλη να υποστηρίζουν την παραγωγή ενέργειας από ανανεώσιμες πηγές και την ενεργειακά αποδοτική συμπαραγωγή ενέργειας, επιτρέποντας τη χορήγηση λειτουργικών ενισχύσεων στην παραγωγή ενέργειας από ανανεώσιμες πηγές ή σε εταιρείες που παράγουν ΣΠΘΗ (συμπαραγωγή θερμότητας και ηλεκτρισμού) με πλήρη κάλυψη της διαφοράς μεταξύ κόστους παραγωγής και αγοραίας τιμής. Επιπλέον, υπάρχουν διατάξεις για ενισχύσεις για την πρόωρη προσαρμογή σε μελλοντικά πρότυπα της ΕΕ, ενισχύσεις για περιβαλλοντικές μελέτες, ενισχύσεις για τηλεθέρμανση, ενισχύσεις για τη διαχείριση αποβλήτων και ενισχύσεις που σχετίζονται με συστήματα εμπορεύσιμων αδειών. 

Όσον αφορά τις φορολογικές εκπτώσεις, οι κατευθυντήριες γραμμές κηρύσσουν τις εκπτώσεις του ενεργειακού φόρου συμβιβάσιμες εφόσον, μετά την έκπτωση, οι φορολογούμενες εταιρείες καταβάλλουν τουλάχιστον το κατώτατο φορολογικό επίπεδο της ΕΕ (και αυτές οι φορολογικές εκπτώσεις απαλλάσσονται κατά κατηγορία, βλέπε κατωτέρω). Όταν οι εταιρείες δεν καταβάλλουν τουλάχιστον το κατώτατο φορολογικό επίπεδο της ΕΕ, οι φορολογικές εκπτώσεις ενδέχεται πάλι να κηρυχθούν συμβιβάσιμες με την εσωτερική αγορά, αλλά τα κράτη μέλη πρέπει να αποδείξουν ότι αυτό δεν θέτει σε κίνδυνο τον γενικό στόχο του φόρου που είναι η προστασία του περιβάλλοντος και ότι οι παρεκκλίσεις αυτές είναι απαραίτητες και ανάλογες προς τους σκοπούς τους. 

Οι κατευθυντήριες γραμμές προβλέπουν μια πάγια και μια λεπτομερή αξιολόγηση. Τα μέτρα, περιλαμβανομένων των επενδυτικών ενισχύσεων ποσού άνω των 7,5 εκατ. ευρώ ανά δικαιούχο, και τα μέτρα λειτουργικών ενισχύσεων με συγκεκριμένο όριο, που έχουν το μεγαλύτερο δυναμικό στρέβλωσης του ανταγωνισμού και των εμπορικών συναλλαγών, υπόκεινται σε λεπτομερή αξιολόγηση. 

Γενικός κανονισμός απαλλαγής κατά κατηγορία (ΓΚΑΚ)

Ο ΓΚΑΚ, γεγονός πρωτοφανές για κανονισμό απαλλαγής κατά κατηγορία, περιέχει διατάξεις όσον αφορά τις κρατικές ενισχύσεις για την προστασία του περιβάλλοντος και την εξοικονόμηση ενέργειας. Οι κανόνες εναρμονίζονται με τις κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος. Ωστόσο, μια σημαντική διαφορά μεταξύ των κατευθυντήριων γραμμών και του ΓΚΑΚ είναι ότι ο ΓΚΑΚ γενικά προβλέπει μια απλοποιημένη μέθοδο υπολογισμού των εξόδων.

Ο κανονισμός επιτρέπει στις αρχές των κρατών μελών να χορηγούν σημαντικό αριθμό ενισχύσεων για την προστασία του περιβάλλοντος ή για την αντιμετώπιση της κλιματικής αλλαγής, υπό ορισμένους όρους. Τα μέτρα αυτά περιλαμβάνουν, μεταξύ άλλων, τις επενδύσεις για την εξοικονόμηση ενέργειας, τις επενδύσεις στις ανανεώσιμες πηγές ενέργειας και τις ενισχύσεις με τη μορφή περιβαλλοντικών φορολογικών εκπτώσεων από την εναρμονισμένη φορολογία της ενέργειας χωρίς την υποχρέωση προηγούμενης κοινοποίησης στην Επιτροπή. 
Οι ενισχύσεις πρέπει να κοινοποιούνται μεμονωμένα, ακόμη και σε περίπτωση υπέρβασης ορισμένων ορίων μεμονωμένης κοινοποίησης ή όταν δεν πληρούνται οι όροι του ΓΚΑΚ, ώστε η Επιτροπή να αναλύσει τις επιπτώσεις τους στον ανταγωνισμό και τη συμβολή τους στο κοινό συμφέρον. 

4.3. Αποφάσεις όσον αφορά τις κρατικές ενισχύσεις για την προστασία του περιβάλλοντος και μελέτες περιπτώσεων

Στην περίοδο 2004-2010, η Επιτροπή έλαβε 347 τελικές αποφάσεις όσον αφορά κρατικές ενισχύσεις για την προστασία του περιβάλλοντος, π.χ. για την εξοικονόμηση ενέργειας ή με άλλους στόχους όσον αφορά την προστασία του περιβάλλοντος. Συγκεκριμένα, 320 αποφάσεις συμβιβάσιμης ενίσχυσης, 21 αποφάσεις «μη ύπαρξης ενίσχυσης» και 6 αρνητικές αποφάσεις. 

Η μεγάλη πλειονότητα των αποφάσεων που ελήφθησαν (σε ποσοστό ελαφρά άνω του 82%) αφορούσε καθεστώτα, 6% τη μεμονωμένη εφαρμογή καθεστώτος και 11% μέτρα ad hoc. Οι μισές από τις αποφάσεις απευθύνονταν σε πέντε κράτη μέλη. Iταλία (44), Γερμανία (38), Κάτω Χώρες (36), Ηνωμένο Βασίλειο (33) και Τσεχική Δημοκρατία (26). 

Σχεδόν 140 αποφάσεις λήφθηκαν στην περίοδο 2006-2007, πριν τεθούν σε ισχύ οι κατευθυντήριες γραμμές για τις περιβαλλοντικές ενισχύσεις και ο ΓΚΑΚ. Η λεπτομερής οικονομική αξιολόγηση εισήχθηκε τον Απρίλιο του 2008 με τις κατευθυντήριες γραμμές για τις περιβαλλοντικές ενισχύσεις, και στην περίοδο μέχρι το τέλος του 2010, η Επιτροπή έλαβε 10 θετικές αποφάσεις λεπτομερούς αξιολόγησης. 

Τα κράτη μέλη έλαβαν 219 μέτρα βάσει απαλλαγής κατά κατηγορία, από τα οποία τα 194 ήταν καθεστώτα. Τα περισσότερα καθεστώτα εισήχθησαν από τη Γερμανία (40), την Iταλία (39), την Ισπανία (38) και το Ηνωμένο Βασίλειο (21). Όσον αφορά τους λεπτομερείς στόχους των εν λόγων ενισχύσεων, ο πιο δημοφιλής ήταν η προώθηση της ενέργειας από ανανεώσιμες πηγές (άρθρο 21 του γενικού κανονισμού απαλλαγής κατά κατηγορία), που υπήρχε (ως μεμονωμένος στόχος ή ένας από τους στόχους) σε 120 μέτρα που απαλλάχθηκαν κατά κατηγορία. Ο επόμενος πιο δημοφιλής στόχος ήταν οι επενδύσεις σε μέτρα για την εξοικονόμηση ενέργειας (άρθρο 21 του ΓΚΑΚ, 101 μέτρα), επενδυτικές ενισχύσεις προς επιχειρήσεις για την υπέρβαση των προτύπων της ΕΕ όσον αφορά την προστασία του περιβάλλοντος (άρθρο 18 του ΓΚΑΚ, 71 μέτρα), ενισχύσεις για περιβαλλοντικές μελέτες (άρθρο 24, 61 μέτρα) και επενδυτικές ενισχύσεις για συμπαραγωγή υψηλής απόδοσης (άρθρο 22 του ΓΚΑΚ, 58 μέτρα). Οι άλλοι στόχοι του ΓΚΑΚ έπαιξαν λιγότερο σημαντικούς ρόλους
.

Μέτρα απαλλασσόμενα κατά κατηγορία που ελήφθησαν από κράτη μέλη


Στο κατωτέρω πλαίσιο περιλαμβάνονται παραδείγματα ιδιαίτερων μέτρων που εφαρμόστηκαν σε δύο κράτη μέλη με στόχο τη βελτίωση της προστασίας του περιβάλλοντος. Το πρώτο είναι γερμανικό μέτρο για την ενίσχυση σχεδίου όσον αφορά τον διαχωρισμό και την ανακύκλωση των εκπομπών CO2 στην παραγωγή χάλυβα. Το δεύτερο παράδειγμα αφορά φορολογικό μέτρο για την τσιμεντοβιομηχανία που εφαρμόστηκε στη Δανία. 

Σχέδιο Top Gas Recycling (TGR) – Ενίσχυση στην ArcelorMittal Eisenhüttenstadt GmbH (Γερμανία, N 450/2009)

Το 2009, η Γερμανία κοινοποίησε στην Επιτροπή την πρόθεσή της να χορηγήσει ενίσχυση στην ArcelorMittal Eisenhuettenstadt GmbH (στο εξής AMEH), για να στηρίξει την εφαρμογή του σχεδίου επίδειξης Top Gas Recycling (TGR). Το TGR είναι μια καινοτόμος και φιλική προς το περιβάλλον διαδικασία που επιτρέπει τον διαχωρισμό του CO2 από άλλα αέρια κατά τη στιγμή εξόδου τους από την κάμινο και ανακυκλώνει τις εκπομπές που δεν περιέχουν CO2 για την παραγωγή χάλυβα, με αποτέλεσμα την εξοικονόμηση ενέργειας. Το TGR είναι μια τεχνολογία που δεν έχει ακόμη εφαρμοστεί στην πράξη σε βιομηχανική κλίμακα. Δεδομένου ότι το ποσό της ενίσχυσης ύψους 30,18 εκατ. ευρώ υπερβαίνει το όριο των 7,5 εκατ. ευρώ που προβλέπεται για επενδυτική ενίσχυση με αποδέκτη μία μόνο επιχείρηση, η Επιτροπή πραγματοποίησε λεπτομερή αξιολόγηση βάσει των θετικών και αρνητικών στοιχείων της συγκεκριμένης ενίσχυσης. 

Η Επιτροπή έκρινε ότι το ενισχυόμενο σχέδιο παρουσιάζει περιβαλλοντικά πλεονεκτήματα, και ως εκ τούτου συμβάλλει στην επίτευξη των στόχων της κλιματικής αλλαγής. Το σχέδιο δεν αναμένεται το προκαλέσει σημαντική στρέβλωση του ανταγωνισμού και η ενίσχυση προσφέρει κίνητρα. Επιπλέον, το μέτρο ανταποκρίνεται στα τυπικά κριτήρια περί αναλογικότητας. Η ένταση της ενίσχυσης ποσοστού 55 % ήταν χαμηλότερη της ανώτατης επιτρεπτής έντασης ενίσχυσης ποσοστού 60 % του επιλέξιμου κόστους (η εξοικονόμηση του κόστους του CO2 δεν υπολογίζεται σύμφωνα με τις κατευθυντήριες γραμμές που αφορούν τις κρατικές ενισχύσεις για την προστασία του περιβάλλοντος). Η Επιτροπή παρατήρησε ότι δεδομένων των κινδύνων που σχετίζονται με το σχέδιο TGR και των επιπτώσεων της ενίσχυσης στις αγορές, η Επιτροπή δεν μπορεί στην προκειμένη περίπτωση να δεχθεί το προτεινόμενο ποσό της ενίσχυσης. Η Επιτροπή ενέκρινε το μέτρο στις 9 Μαρτίου 2010.

Φοροαπαλλαγές για παραγωγούς τσιμέντου (Δανία, N 327/2008 και C 30/2009) 
Τον Ιούνιο του 2008, η Δανία κοινοποίησε στην Επιτροπή δύο φορολογικές ελαφρύνσεις από τους περιβαλλοντικούς φόρους για την τσιμεντοβιομηχανία: Μία από τον νέο φόρο στο οξείδιο του αζώτου (NOx) και μια πλήρη απαλλαγή από τον φόρο αποβλήτων που επιβάλλεται σε ορισμένα απόβλητα από την παραγωγή τσιμέντου. 

Σύμφωνα με τις περιβαλλοντικές κατευθυντήριες γραμμές, οι ενισχύσεις υπό τη μορφή εκπτώσεων ή απαλλαγών από περιβαλλοντικούς φόρους θεωρείται ότι συμβιβάζονται με την κοινή αγορά, εφόσον συμβάλλουν, έστω και έμμεσα, στην αύξηση του επιπέδου περιβαλλοντικής προστασίας και εφόσον οι εν λόγω εκπτώσεις ή απαλλαγές δεν υπονομεύουν τον γενικότερο επιδιωκόμενο στόχο. Όσον αφορά τη φορολογική έκπτωση ΝΟΧ, υπάρχει ένα έμμεσο περιβαλλοντικό όφελος που απορρέει από το γεγονός ότι το γενικό φορολογικό επίπεδο μπορεί να είναι υψηλότερο με την έκπτωση παρά χωρίς αυτήν. Όσον αφορά την υπονόμευση του γενικότερου επιδιωκόμενου στόχου, η Δανία προσπάθησε να ελαχιστοποιήσει την έκπτωση περιορίζοντας τον αριθμό των δικαιούχων και απαιτώντας από αυτούς να καταβάλουν το 53% του πλήρους φόρου. Η Επιτροπή έκρινε ότι το μέτρο ήταν απαραίτητο και ανάλογο προς το σκοπό του, και ενέκρινε την προτεινόμενη φορολογική έκπτωση NOx στις 28 Οκτωβρίου 2009.

Ωστόσο, όσον αφορά την πλήρη φοροαπαλλαγή από τον φόρο αποβλήτων, η Επιτροπή αμφέβαλε για την αναγκαιότητα και την αναλογικότητα της φοροαπαλλαγής, ιδίως επειδή μετά την πλήρη φοροαπαλλαγή η εταιρεία δεν θα είχε πλέον κανένα κίνητρο να συμβάλει στον περιβαλλοντικό στόχο του φόρου αποβλήτων. Η Επιτροπή κίνησε την επίσημη διαδικασία έρευνας στις 28 Οκτωβρίου 2009 (νυν υπόθεση C 30/2009) και κάλεσε τους τρίτους ενδιαφερομένους να υποβάλουν τις παρατηρήσεις τους. Μέχρι στιγμής δεν έχει εκδοθεί τελική απόφαση. 

4.4. Δαπάνες κρατικών ενισχύσεων για την προστασία του περιβάλλοντος 

Η Στρατηγική Ευρώπη 2020 περιλαμβάνει τους λεγόμενους «20/20/20» στόχους περιβαλλοντικής προστασίας, που αφορούν τα εξής: μείωση κατά 20 % των εκπομπών CO2, μερίδιο 20 % των ανανεώσιμων πηγών ενέργειας στην κατανάλωση ενέργειας στην ΕΕ και αύξηση 20 % της ενεργειακής αποδοτικότητας. Οι κρατικές ενισχύσεις μπορούν να συμβάλουν έμμεσα ή άμεσα στην επίτευξη των στόχων αυτών, ιδίως όταν οι ενισχύσεις αποκαθιστούν αδυναμίες της αγοράς ή συμπληρώνουν ανεπαρκή κίνητρα για μεγαλύτερη περιβαλλοντική προστασία (π.χ. γενικά κανονιστικά μέτρα).

Όπως αναπτύχθηκε ανωτέρω, όλα τα μέτρα δημόσιας στήριξης δεν συνιστούν κρατική ενίσχυση, για παράδειγμα, τα γενικά φορολογικά μέτρα, δεδομένου ότι δεν έχουν επιλεκτικό χαρακτήρα. Τα αριθμητικά στοιχεία κατωτέρω αφορούν μόνο τα μέτρα στήριξης τα οποία συνιστούν κρατική ενίσχυση. 

Το 2009, οι κρατικές ενισχύσεις για περιβαλλοντική προστασία ανήλθαν σε 13,2 δις ευρώ (από τα οποία, 93 % ή 12,2 δις ευρώ αντιστοιχούν σε περιβαλλοντική προστασία εκτός της εξοικονόμησης ενέργειας, και μόνο 7 % ή 0,97 δις ευρώ σε εξοικονόμηση ενέργειας). Σε σχετικές τιμές, οι περιβαλλοντικές ενισχύσεις αντιπροσώπευαν το 22,6% του συνόλου των ενισχύσεων για τη βιομηχανία και τις υπηρεσίες ή το 0,11% του ΑΕΠ της ΕΕ των 27. 

Μόνο έξη κράτη μέλη χορήγησαν περισσότερο από τον μέσο όρο της ΕΕ: Σουηδία (0,66 % του ΑΕΠ), Γερμανία (0,23 %), Δανία (0,19 %), Φιλανδία (0,19 %), Κάτω Χώρες (0,19 %) και Aυστρία (0,13 %). Σε ονομαστικές τιμές, οι μεγαλύτεροι χορηγοί ήταν η Γερμανία (5,7 δις ευρώ, 43 % του συνόλου της ΕΕ), Σουηδία (1,9 δις ευρώ, 14 %), Ηνωμένο Βασίλειο (1,2 δις ευρώ, 9 %) και Κάτω Χώρες (1,1 δις ευρώ, 8 %).

Οι περιβαλλοντικές ενισχύσεις καλύπτουν ευρύ φάσμα στόχων, συμπεριλαμβανομένων των μέτρων ενίσχυσης για ανανεώσιμες πηγές ενέργειας, εξοικονόμηση ενέργειας, διαχείριση αποβλήτων, αποκατάσταση μολυσμένων τόπων και βελτίωση των παραγωγικών διαδικασιών. Για αυτά τα είδη μέτρων, οι ενισχύσεις που χορηγούνται από τα κράτη μέλη ωφελούν άμεσα το περιβάλλον. Για το λόγο αυτό, οι δαπάνες κρατικών ενισχύσεων μπορούν να θεωρηθούν ως ένδειξη του προβλεπόμενου περιβαλλοντικού οφέλους. Το 2009, αυτό αντιπροσώπευε το 35,5 % των περιβαλλοντικών ενισχύσεων, ήτοι περίπου 4,7 δις ευρώ. Οι χώρες που συνέβαλαν περισσότερο στο ποσό αυτό ήταν: Ισπανία (828 εκατ. ευρώ), Ηνωμένο Βασίλειο (746 εκατ. ευρώ), Aυστρία (358 εκατ. ευρώ) και δύο σκανδιναβικά κράτη μέλη: Δανία (362 εκατ. ευρώ) και Σουηδία (343 εκατ. ευρώ).

Μια δεύτερη κατηγορία μέτρων κρατικών ενισχύσεων που καλύπτονται από τις κατευθυντήριες γραμμές για τις περιβαλλοντικές ενισχύσεις, είναι οι εκπτώσεις ή οι απαλλαγές από περιβαλλοντικούς φόρους. Οι δαπάνες βάσει αυτής της κατηγορίας καθεστώτων ενισχύσεων είναι ενδεικτικές του ποσού των διαφυγόντων φορολογικών εσόδων, και για το λόγο αυτό μπορούν να χρησιμοποιηθούν ως μέτρο υποκατάστασης του περιβαλλοντικού οφέλους που απέφεραν οι φόροι. Το 2009, 56,1 % των περιβαλλοντικών ενισχύσεων, ήτοι περίπου 7,4 δις ευρώ, ανήκαν σε αυτήν την κατηγορία. Από το σύνολο αυτό, η Γερμανία χορήγησε το μεγαλύτερο ποσό (περίπου 5 δις ευρώ), ακολουθούμενη από τη Σουηδία (1,6 δις ευρώ), το Ηνωμένο Βασίλειο (0,4 δις ευρώ), τη Φιλανδία (0,2 δις ευρώ), τη Δανία (58 εκατ. ευρώ) και τη Σλοβακία (31 εκατ. ευρώ).

Δεδομένου ότι οι περιβαλλοντικές κατευθυντήριες γραμμές εισήγαγαν νέα στοιχεία στον έλεγχο της αναγκαιότητας και της αναλογικότητας για τις φορολογικές απαλλαγές κάτω των ελάχιστων φορολογικών επιπέδων της ΕΕ (εναρμονισμένοι φόροι), η Επιτροπή ενέκρινε μόνο μια τέτοια περίπτωση φοροαπαλλαγής, που αφορούσε τη Δανία (N 327/2008, βλέπε περιγραφή ανωτέρω)
. Ωστόσο, τα κράτη μέλη πρέπει να λάβουν τα κατάλληλα μέτρα για να εναρμονίσουν, πριν τις 31 Δεκεμβρίου 2010, τις υπάρχουσες φορολογικές εκπτώσεις με τις περιβαλλοντικές κατευθυντήριες γραμμές, συμπεριλαμβανομένων των φόρων που είναι χαμηλότεροι των κατώτατων επιπέδων της ΕΕ. Για τον λόγο αυτό, η Επιτροπή μπορεί να δεχτεί κοινοποιήσεις και άλλων υποθέσεων μέχρι το τέλος του 2012.

Το 2009, οι ενισχύσεις για περιβαλλοντική προστασία που απαλλάχθηκαν κατά κατηγορία και μπορούν συλλογικά να χαρακτηριστούν ως ενισχύσεις με άμεσο όφελος για το περιβάλλον, ανήλθαν σε 732 εκατ. ευρώ, ποσό που αντιστοιχεί περίπου στο 6% του συνόλου των ενισχύσεων για περιβαλλοντικούς στόχους (ποσοστό σχετικά χαμηλό, σε σύγκριση με το μερίδιο των άλλων οριζόντιων στόχων). Σε γενικές γραμμές, τα κράτη μέλη χρησιμοποίησαν τρεις (από τους οκτώ) στόχους του ΓΚΑΚ στον τομέα αυτό: προώθηση της ενέργειας από ανανεώσιμες πηγές (άρθρο 23 του ΓΚΑΚ, 341 εκατ. ευρώ), επενδύσεις που επιτρέπουν στις επιχειρήσεις να υπερβούν τα πρότυπα της ΕΕ για περιβαλλοντική προστασία (άρθρο 18 του ΓΚΑΚ, 188 εκατ. ευρώ) και επενδύσεις σε μέτρα εξοικονόμησης ενέργειας (άρθρο 21 του ΓΚΑΚ, 116 εκατ. ευρώ).

Το μερίδιο των ενισχύσεων που έλαβαν απαλλαγή κατά κατηγορία στον τομέα του περιβάλλοντος είναι ιδιαίτερα χαμηλό, κυρίως ως αποτέλεσμα του μικρού αριθμού των καθεστώτων φοροαπαλλαγών που εγκρίθηκαν στο παρελθόν, τα οποία είναι τόσο σημαντικά από άποψη νομισματικής αξίας ώστε να συνεχίζουν να λαμβάνουν τις περισσότερες κρατικές ενισχύσεις που χορηγούνται στον τομέα αυτό. Σχεδόν το ήμισυ (47 %) των ενισχύσεων με απαλλαγή κατά κατηγορία που χορηγήθηκαν στον τομέα αυτό, χορηγήθηκαν από τη Γερμανία, ενώ περαιτέρω ποσοστό 44 % αναλογεί στην Ισπανία και το Βέλγιο από κοινού. 
Εάν συγκρίνουμε τις δύο διαδοχικές περιόδους 2004-2006 και 2007-2009 με βάση την τάση που παρουσίασαν οι δαπάνες κρατικών ενισχύσεων για την περιβαλλοντική προστασία, διαπιστώνουμε ότι οι δαπάνες μειώθηκαν τόσο σε σχετικές τιμές (ως ποσοστό του ΑΕΠ – από 0,12 % του ΑΕΠ) όσο και σε ονομαστικές, ήτοι κατά 0,6 δις ευρώ ετησίως, κατά μέσο όρο. Επίσης, το μερίδιό τους στο σύνολο των κρατικών ενισχύσεων προς τη βιομηχανία και τις υπηρεσίες μειώθηκε από 25,5 % σε 23,3%. 

Υπάρχουν διάφοροι λόγοι που δικαιολογούν τη μείωση αυτή. Ο πρώτος είναι το αποτέλεσμα της εφαρμογής κινήτρων που βασίζονται στην αγορά, μέσω των οποίων οι επιχειρήσεις εσωτερικεύουν τις περιβαλλοντικές δαπάνες τους και ως εκ τούτου δεν χρειάζονται κρατικές ενισχύσεις. Ένα άλλο στοιχείο που συμβάλλει στη μείωση των κρατικών ενισχύσεων είναι τα υψηλότερα περιβαλλοντικά πρότυπα της ΕΕ: Η προσαρμογή στα πρότυπα της ΕΕ είναι υποχρεωτική για τις εταιρείες, που έχουν την υποχρέωση να τα τηρήσουν χωρίς δημόσια στήριξη. Τέλος, οι δημοσιονομικοί περιορισμοί λόγω της κρίσης επίσης ενδέχεται να έχουν αντίκτυπο στις δημόσιες δαπάνες που προορίζονταν για περιβαλλοντική προστασία, τουλάχιστον στη δεύτερη περίοδο που προαναφέρθηκε.
Στην περίοδο 2004-2009, όταν χορηγήθηκαν 79 δις ευρώ ως περιβαλλοντική ενίσχυση στην ΕΕ, η Γερμανία και η Σουηδία (και οι φοροαπαλλαγές τους) αντιπροσώπευαν το 51 % και 16 % αντίστοιχα του συνόλου. Από το 2005, μια φοροαπαλλαγή από τον ενεργειακό φόρο επί του ηλεκτρισμού για τον μεταποιητικό τομέα αποτελεί τη σημαντικότερη ενισχυτική δαπάνη στη Σουηδία και αντιστοιχεί σε ποσοστό άνω του 50% των περιβαλλοντικών ενισχύσεων στη χώρα αυτή
. Στη Γερμανία, ως αποτέλεσμα της έγκρισης, το 2002, μέτρων που παρέτειναν την ισχύ διάφορων φοροαπαλλαγών από τον γερμανικό ενεργειακό φόρο επί του ηλεκτρισμού και των ορυκτελαίων, οι δαπάνες αυξάνονταν σταθερά μέχρι το 2006. Μετά τις τροποποιήσεις αυτών των φοροαπαλλαγών στη Γερμανία, οι ενισχύσεις που χορηγούνταν βάσει καθεστώτων περιβαλλοντικών φοροαπαλλαγών μειώθηκαν σημαντικά, κατά 3,2 δις ευρώ μεταξύ 2006 και 2009. Το 2009, το ένα τρίτο όλων των περιβαλλοντικών ενισχύσεων στη Γερμανία χορηγείτο βάσει φορολογικού μέτρου που αφορούσε τους εντατικούς χρήστες ενέργειας στον μεταποιητικό τομέα. 
Σχεδόν όλες οι ενισχύσεις για περιβαλλοντική προστασία χορηγούνται βάσει καθεστώτων. Μεταξύ 2004 και 2009, οι μεμονωμένες ενισχύσεις ad hoc για τον στόχο αυτό αντιστοιχούσαν σε λιγότερο από το 0,5 % του συνόλου. Όσον αφορά τα προτιμώμενα μέσα ενίσχυσης, πρώτες ήταν οι φοροαπαλλαγές, με ποσοστό 77 % του συνόλου των κρατικών ενισχύσεων για περιβαλλοντική προστασία μεταξύ 2004 και 2009, και δεύτερες οι άμεσες επιχορηγήσεις (23 %).

4.5. Συμπέρασμα όσον αφορά τις κρατικές ενισχύσεις για την προστασία του περιβάλλοντος και την εξοικονόμηση ενέργειας

Στο πλαίσιο της Στρατηγικής Ευρώπη 2020, οι κρατικές ενισχύσεις ενδέχεται να είναι απαραίτητες για να επιτευχθούν οι περιβαλλοντικοί στόχοι της ΕΕ που δεν μπορούν να επιτευχθούν με κίνητρα που βασίζονται στην αγορά ή με κανονιστικά μέτρα. Ο κύριος στόχος του ελέγχου των κρατικών ενισχύσεων είναι να εξασφαλιστεί ότι οι ενισχύσεις για περιβαλλοντικό στόχο δεν θα προκαλέσουν αθέμιτη στρέβλωση του ανταγωνισμού.

Ο έλεγχος των κρατικών ενισχύσεων μπορεί επίσης να πλαισιώσει περαιτέρω την εναρμόνιση των καθεστώτων στήριξης στα κράτη μέλη με στόχο τη δημιουργία ευρωπαϊκής εσωτερικής αγοράς για ενέργεια. Ο έλεγχος των κρατικών ενισχύσεων μπορεί να παίξει ρόλο, ιδίως για να εναρμονισθεί περισσότερο η στήριξη των ανανεώσιμων μορφών ενέργειας, να περιορισθούν οι στρεβλώσεις του ανταγωνισμού μεταξύ των ανανεώσιμων μορφών ενέργειας που παράγονται στα διαφορετικά κράτη μέλη και να προληφθεί η υπεραντιστάθμιση κατά τα επόμενα έτη.

5. Κρατικές ενισχύσεις για περιφερειακή ανάπτυξη 
5.1. Πλαίσιο πολιτικής 

Αντιμετωπίζοντας τα προβλήματα των μειονεκτικών περιοχών, οι περιφερειακές κρατικές ενισχύσεις προάγουν την οικονομική, κοινωνική και εδαφική συνοχή των κρατών μελών και της Ένωσης ως συνόλου, και κατ’αυτόν τον τρόπο συμβάλλουν στην επίτευξη των στόχων της Ευρώπη 2020. Κατά την έννοια αυτή, οι περιφερειακές ενισχύσεις είναι διαφορετικές από άλλα είδη ενισχύσεων, δεδομένου ότι έχουν σχεδιαστεί για να αποκαταστήσουν ανισορροπίες συνοχής και όχι μόνο αδυναμίες της αγοράς. 

Ο έλεγχος των κρατικών ενισχύσεων για περιφερειακές ενισχύσεις πρέπει να διαφοροποιηθεί από την πολιτική συνοχής της ΕΕ. Πράγματι, οι περιφερειακές ενισχύσεις επικεντρώνονται περισσότερο στις μειονεκτούσες περιοχές από ό,τι η περιφερειακή πολιτική της ΕΕ, η οποία έχει ευρύτερους πολιτικούς στόχους και μεγαλύτερη γεωγραφική κάλυψη. Ο κύριος στόχος των περιφερειακών κρατικών ενισχύσεων είναι να αποκαταστήσουν εδαφικές ανισότητες από άποψη πλούτου και απασχόλησης (αποτέλεσμα συγκέντρωσης) λειτουργώντας ως κίνητρο για την εγκατάσταση οικονομικών δραστηριοτήτων σε ενισχυόμενες περιοχές (που μετριάζονται από άλλους παράγοντες, όπως κόστος απασχόλησης, πρόσβαση στις αγορές, φορολογία, παραγωγικότητα, κ.λπ.). Οι περιφερειακές ενισχύσεις επιτρέπουν στα κράτη μέλη να στηρίξουν νέες επενδύσεις που συμβάλλουν στη δημιουργία τοπικών θέσεων εργασίας και νέων εταιρειών μέσω της έμμεσης τόνωσης της οικονομικής δραστηριότητας (αποτέλεσμα μόχλευσης).

Η πολιτική συνοχής της ΕΕ έχει ως στόχο να μειώσει τις διαφορές μεταξύ των επιπέδων ανάπτυξης των διαφόρων περιοχών και να μειώσει την καθυστέρηση των πλέον μειονεκτικών περιοχών. Χρηματοδοτεί ένα ευρύ φάσμα δράσεων, από τις υποδομές (μεταφορές, τηλεπικοινωνίες, ενέργεια, κοινωνικός τομέας) μέχρι το ανθρώπινο κεφάλαιο. Η κατηγορία δαπανών «υποστήριξη της επιχειρηματικότητας και της καινοτομίας», που είναι η πλέον άμεσα σχετιζόμενη με την άμεση στήριξη των επιχειρήσεων και ως εκ τούτου περιλαμβάνει κρατικές ενισχύσεις, αντιπροσωπεύει το 20% των συνολικών δαπανών της πολιτικής συνοχής. Μικρό μόνο μέρος της χρηματοδότησης της πολιτικής συνοχής καλύπτεται από τους κανόνες για τις κρατικές ενισχύσεις, δεδομένου ότι η πλειονότητα των δαπανών των διαρθρωτικών ταμείων σχετίζεται με δραστηριότητες που δεν εμπίπτουν στον ορισμό των κρατικών ενισχύσεων, για παράδειγμα η γενική υποδομή. Επιπλέον, η άμεση οικονομική στήριξη των επιχειρήσεων μπορεί να καλύψει διάφορες μορφές (π.χ. επιχορηγήσεις, επιχειρηματικά κεφάλαια, δάνεια) και σκοπούς (π.χ. καινοτομία, περιβάλλον, επαγγελματική εκπαίδευση, κ.λπ.) Ως εκ τούτου, σημαντικό μέρος των κρατικών ενισχύσεων που χορηγούνται στο πλαίσιο της πολιτικής συνοχής δεν σχετίζεται άμεσα με τις περιφερειακές επενδυτικές ενισχύσεις κατά την έννοια των σχετικών κατευθυντήριων γραμμών, αλλά εμπίπτει σε άλλους κανόνες κρατικών ενισχύσεων (π.χ. Ε&Α&Κ, περιβάλλον, επιχειρηματικά κεφάλαια κ.λπ.).

Οι περιφερειακές κρατικές ενισχύσεις έχουν ευρύ πεδίο εφαρμογής, που κυμαίνεται από τα μέτρα υπέρ του συνόλου της περιφερειακής οικονομίας, όπως μέτρα γενικής στήριξης για επιχειρήσεις σε ενισχυόμενες περιοχές (π.χ. ενισχύσεις εκκίνησης, επενδυτικές ενισχύσεις) μέχρι τις μεμονωμένες κρατικές ενισχύσεις για μεγάλα επενδυτικά σχέδια (ΜΕΣ), που δυνητικά είναι περισσότερο στρεβλωτικές του ανταγωνισμού, και για τις οποίες οι εντάσεις ενίσχυσης μειώνονται αυτόματα.
Ωστόσο, οι περιφερειακές ενισχύσεις μπορούν να αποβούν αποτελεσματικές μόνο εφόσον οδηγούν σε βιώσιμες δραστηριότητες και εστιάζονται στις πλέον μειονεκτικές περιφέρειες της Ένωσης. Επιπλέον, τα πλεονεκτήματα των ενισχύσεων από άποψη περιφερειακής ανάπτυξης μιας λιγότερο ευνοημένης περιοχής πρέπει να υπερβαίνουν τις προκύπτουσες στρεβλώσεις του ανταγωνισμού, δηλαδή το επίπεδο του κινδύνου παραγκωνισμού των ανταγωνιστών από την αγορά ως αποτέλεσμα ενίσχυσης που χορηγήθηκε σε συγκεκριμένο δικαιούχο ή σε περιορισμένη ομάδα δικαιούχων. 

Ως μέρος των κανόνων κρατικών ενισχύσεων της ΕΕ, η Επιτροπή είναι η μόνη αρμόδια για να λάβει αποφάσεις όσον αφορά τις ενισχύσεις περιφερειακής ανάπτυξης, αφού αξιολογήσει τη συμβατότητά τους με την εσωτερική αγορά. Αντίθετα, τα διαρθρωτικά ταμεία πρέπει να χρησιμοποιούνται σύμφωνα με τα επιχειρησιακά προγράμματα που προτείνονται από κάθε κράτος μέλος σε συνεργασία με την Επιτροπή. Η εφαρμογή τους εξασφαλίζεται από τις εθνικές διαχειριστικές αρχές, οι οποίες, σύμφωνα με τον γενικό κανονισμό για τα διαρθρωτικά ταμεία
, οφείλουν να εξασφαλίσουν τη συμμόρφωσή τους με όλες τις πολιτικές της Ένωσης, συμπεριλαμβανομένων των κανόνων κρατικών ενισχύσεων. Η μη τήρηση των κανόνων για τις κρατικές ενισχύσεις συνιστά παρατυπία βάσει του εν λόγω κανονισμού, που μπορεί να οδηγήσει σε ανάκτηση της συγχρηματοδότησης ΕΕ. Τα μεγάλης κλίμακας σχέδια, που αφορούν σχέδια με επιλέξιμες δαπάνες άνω των 50 εκατ. ευρώ πρέπει να υποβάλλονται επίσημα στην Επιτροπή
. Στη συνέχεια, η Επιτροπή αποφασίζει αν το σχέδιο θα συγχρηματοδοτηθεί, λαμβάνοντας υπόψη όλες τις πολιτικές της Ένωσης. 

5.2. Κανόνες όσον αφορά τις κρατικές ενισχύσεις για περιφερειακή ανάπτυξη

Οι κατευθυντήριες γραμμές για τις περιφερειακές ενισχύσεις (ΚΓΠΕ) καθορίζουν τα κριτήρια που εφαρμόζει η Επιτροπή όταν εξετάζει τη συμβατότητα περιφερειακών κρατικών ενισχύσεων με την εσωτερική αγορά. Οι ΚΓΠΕ λαμβάνουν υπόψη τη σχετική σοβαρότητα των προβλημάτων που επηρεάζουν την ανάπτυξη των ενδιαφερόμενων περιφερειών θεσπίζοντας ειδικά όρια περιφερειακών ενισχύσεων, που στην ουσία αντανακλούν την προσπάθεια της Επιτροπής να εξισορροπήσει τις θετικές με τις αρνητικές επιπτώσεις των ενισχύσεων. 

 Περιφερειακές ενισχύσεις προς ΜΕΣ που υπερβαίνουν ορισμένα όρια πρέπει να κοινοποιούνται μεμονωμένα στην Επιτροπή, διότι ενδέχεται να ενέχουν μεγαλύτερο κίνδυνο στρέβλωσης του ανταγωνισμού. Σε ορισμένες περιπτώσεις, η Επιτροπή κινεί επίσημη διαδικασία έρευνας και πραγματοποιεί αναλυτική αξιολόγηση
. 

Κατευθυντήριες γραμμές σχετικά με τις ενισχύσεις περιφερειακού χαρακτήρα για την περίοδο 2007-2013
Οι ΚΓΠΑ προσδιορίζουν τους κανόνες για τη χορήγηση κρατικών ενισχύσεων που προωθούν την ανάπτυξη των μειονεκτικών περιοχών της ΕΕ, στηρίζοντας, για παράδειγμα, τις επενδύσεις και τη δημιουργία απασχόλησης.

Για να ληφθεί υπόψη η σχετική σοβαρότητα των προβλημάτων που επηρεάζουν την ανάπτυξη των εν λόγω περιοχών, οι περιοχές χωρίστηκαν σε δύο κατηγορίες: 

· Οι περιφέρειες με κατά κεφαλή ΑΕΠ χαμηλότερο από το 75% του μέσου όρου της ΕΕ και οι εξόχως απόκεντρες περιφέρειες (άρθρο 107, παράγραφος 3 στοιχείο α) της ΣΛΕΕ) είναι οι επιλέξιμες για τα υψηλότερα ποσοστά ενίσχυσης και για λειτουργικές ενισχύσεις (περιφερειακές ενισχύσεις με στόχο τη μείωση των τρεχουσών δαπανών μιας εταιρείας). Τα ποσοστά των ενισχύσεων κυμαίνονται από 30 έως 50% των επιλέξιμων δαπανών.

· Οι περιφέρειες που τα ίδια τα κράτη μέλη προσδιορίζουν σύμφωνα με την εθνική πολιτική τους για την περιφερειακή ανάπτυξη βάσει ορισμένων παραμέτρων που σχετίζονται κυρίως με τη χαμηλή πληθυσμιακή πυκνότητα και/ή το ιδιαζόντως χαμηλό κατά κεφαλή ΑΕΠ ή την υψηλή ανεργία (άρθρο 107, παράγραφος 3 στοιχείο γ) της ΣΛΕΕ). Για τις περιφέρειες αυτές, τα κράτη μέλη μπορούν να χορηγούν περιφερειακές ενισχύσεις σε χαμηλότερα ποσοστά (κατ’αρχήν μεταξύ 10 και 15% των επιλέξιμων δαπανών).

Τα ποσοστά μπορούν να αυξηθούν σε όλες τις ενισχυόμενες περιφέρειες κατά 20 ποσοστιαίες μονάδες εφόσον η ενίσχυση χορηγείται σε μικρές επιχειρήσεις και κατά 10 ποσοστιαίες μονάδες εφόσον χορηγείται σε μεσαίες επιχειρήσεις.

Μολονότι, υπό κανονικές συνθήκες οι λειτουργικές ενισχύσεις απαγορεύονται, μπορούν να χορηγηθούν υπό ορισμένους όρους. Προκειμένου να ενθαρρυνθεί η εκκίνηση και πρώιμη ανάπτυξη νέων επιχειρήσεων, επιτρέπεται η χορήγηση ενισχύσεων κατά τη φάση ίδρυσης και επέκτασης των μικρών επιχειρήσεων στη διάρκεια της πρώτης πενταετίας. Η χορήγηση λειτουργικών ενισχύσεων επιτρέπεται για την αντιμετώπιση της δημογραφικής ερήμωσης στις λιγότερο κατοικημένες περιοχές και στις εξόχως απόκεντρες περιφέρειες, προκειμένου να αντισταθμιστούν οι πρόσθετες δαπάνες που προκύπτουν κατά την άσκηση οικονομικής δραστηριότητας, λόγω των μειονεκτημάτων που χαρακτηρίζουν τις περιφέρειες αυτές, όπως η απόκεντρη θέση τους, ο νησιώτικος χαρακτήρας τους, το μικρό μέγεθος, η δύσκολη τοπογραφία και κλίμα, και η οικονομική εξάρτηση από λίγα προϊόντα. 

Τέλος, οι ΚΓΠΕ ορίζουν τους κανόνες για τα «μεγάλα επενδυτικά σχέδια», συμπεριλαμβανομένου ενός μηχανισμού διαφάνειας για ορισμένα είδη ενισχύσεων.

Καθοδήγηση όσον αφορά την αναλυτική αξιολόγηση των περιφερειακών ενισχύσεων προς μεγάλα επενδυτικά σχέδια (ΜΕΣ)

Οι ΚΓΠΕ προβλέπουν ότι σε ορισμένες περιπτώσεις, τα ΜΕΣ πρέπει να κοινοποιούνται μεμονωμένα στην Επιτροπή, διότι ενδέχεται να ενέχουν μεγαλύτερο κίνδυνο στρέβλωσης του ανταγωνισμού. Η αναλυτική αξιολόγηση των μέτρων αυτών είναι απαραίτητη σε περίπτωση που ο αποδέκτης της ενίσχυσης έχει μερίδιο αγοράς μεγαλύτερο του 25 % ή όταν η παραγωγική ικανότητα που δημιουργείται λόγω του σχεδίου υπερβαίνει το 5 % της αγοράς (ενώ ο ρυθμός ανάπτυξης της σχετικής αγοράς προϊόντος είναι χαμηλότερος από τον ρυθμό αύξησης του ΑΕΠ στον ΕΟΧ).

Το έγγραφο καθοδήγησης ορίζει τη μεθοδολογία για την αναλυτική αξιολόγηση όσον αφορά τη συμβατότητα των περιφερειακών ενισχύσεων προς ΜΕΣ. Η αξιολόγηση αυτή βασίζεται στο κριτήριο εξισορρόπησης, που συνίσταται στη στάθμιση των θετικών αποτελεσμάτων της ενίσχυσης έναντι των αρνητικών επιπτώσεων της δυνητικής στρέβλωσης του ανταγωνισμού που ενδέχεται να προκαλέσει η ενίσχυση. Συνεπώς, τα κράτη μέλη πρέπει να χορηγούν πληροφορίες για τα θετικά αποτελέσματα της ενίσχυσης, καθώς και για την καταλληλότητα, την αναλογικότητα και τον χαρακτήρα κινήτρου της.

Γενικός κανονισμός απαλλαγής κατά κατηγορία

Ο ΓΚΑΚ απαλλάσσει από την υποχρέωση κοινοποίησης στην Επιτροπή τα καθεστώτα ενισχύσεων περιφερειακού χαρακτήρα για επενδύσεις και απασχόληση, τα οποία τηρούν τους κανόνες περί επιλέξιμων δαπανών και δεν υπερβαίνουν τις ανώτατες εντάσεις ενίσχυσης που καθορίζονται στον χάρτη περιφερειακών ενισχύσεων για το οικείο κράτος μέλος. Οι ουσιαστικοί κανόνες για τις επενδυτικές ενισχύσεις στον ΓΚΑΚ είναι ισοδύναμοι με αυτούς στις ΚΓΠΕ, ώστε να μην προκύπτει πλεονέκτημα από την κοινοποίηση μέτρου ενίσχυσης το οποίο απαλλάσσεται. Ο ΓΚΑΚ απαλλάσσει επίσης τις περιφερειακές ενισχύσεις για τις νεοσυσταθείσες μικρές επιχειρήσεις, που αποτελούν νέα μορφή περιφερειακών ενισχύσεων την οποία εισήγαγαν οι ΚΓΠΕ.

Ακολουθώντας τις διατάξεις των ΚΓΠΕ, ο ΓΚΑΚ προβλέπει αυξημένα ποσοστά ενισχύσεων για μικρές και μεσαίες επιχειρήσεις.

Ενισχύσεις ad hoc που χορηγούνται στις μεγάλες επιχειρήσεις δεν καλύπτονται από τον ΓΚΑΚ, με εξαίρεση τις διαφανείς ενισχύσεις, υπό τον όρο ότι χορηγούνται συμπληρωματικά προς ενισχύσεις που παρέχονται στο πλαίσιο καθεστώτων, και το στοιχείο ad hoc δεν υπερβαίνει το 50 % της συνολικής ενίσχυσης.

Τα ΜΕΣ πρέπει να κοινοποιούνται μεμονωμένα εάν πληρούνται ορισμένες προϋποθέσεις. 

Εάν δεν πληρούνται οι προϋποθέσεις που προβλέπει ο ΓΚΑΚ, οι εν λόγω ενισχύσεις πρέπει να κοινοποιηθούν και θα αξιολογηθούν βάσει των ΚΓΠΕ.

5.3. Αποφάσεις κρατικών ενισχύσεων για περιφερειακές ενισχύσεις και μελέτες περιπτώσεων

Στην περίοδο 2004-2010, η Επιτροπή εξέδωσε 570 τελικές αποφάσεις όσον αφορά μέτρα για περιφερειακή ανάπτυξη. Συγκεκριμένα, 523 αποφάσεις συμβιβάσιμης ενίσχυσης, 14 αποφάσεις «μη ύπαρξης ενίσχυσης» και 33 αρνητικές αποφάσεις. Μόνο ελαφρά περισσότερο από το ήμισυ των αποφάσεων (52%) αφορούσε καθεστώτα. Οι υπόλοιπες αποφάσεις αφορούσαν μεμονωμένα μέτρα ad hoc (σχεδόν 29%) και μεμονωμένες ενισχύσεις στο πλαίσιο καθεστώτων (19%). Έξη από τις δέκα αποφάσεις αφορούσαν πέντε κράτη μέλη. Πολωνία (96 αποφάσεις), Γερμανία (91), Ιταλία (60), Τσεχική Δημοκρατία (46) και Γαλλία (18).

Την ίδια περίοδο, η Επιτροπή ολοκλήρωσε 59 λεπτομερείς αξιολογήσεις ΜΕΣ και μία αναλυτική αξιολόγηση βάσει του εγγράφου καθοδήγησης
. Ο σχετικά μεγάλος αριθμός μέτρων ad hoc εξηγείται από τον αριθμό των πολωνικών υποθέσεων ad hoc. 

Ο ετήσιος αριθμός των εγκεκριμένων μέτρων περιφερειακών κρατικών ενισχύσεων κυμάνθηκε μεταξύ 60 και 100 στην περίοδο 2004-2009, με τρία έτη αιχμής: το 2004 (92 μέτρα), το 2006 (96) και το 2009 (86). Το 2010, σημειώθηκε σημαντική πτώση και τα μέτρα που εγκρίθηκαν ήταν περίπου 50. 

Ο συνολικός αριθμός των μέτρων που έλαβαν τα κράτη μέλη για περιφερειακή ανάπτυξη και τα οποία απαλλάχθηκαν κατά κατηγορία ήταν 778, που σε ποσοστό 97% ήταν καθεστώτα. Τα περισσότερα καθεστώτα εισήχθηκαν από δύο κράτη μέλη με αποκεντρωμένες αρμοδιότητες για κρατικές ενισχύσεις στο επίπεδο των περιφερειακών διοικήσεων: Ιταλία (120) και Ισπανία (112), ακολουθούμενες από την Τσεχική Δημοκρατία (76), την Πολωνία (68) και την Αυστρία (57). Μετά από ένα μέγιστο επίπεδο το 2009, όταν εισήχθησαν συνολικά 266 μέτρα με απαλλαγή κατά κατηγορία, ο αριθμός έπεσε στα 145 μέτρα το 2010. Αυτό μπορεί να εξηγηθεί από την εισαγωγή του νέου ΓΚΑΚ το 2008, και από το γεγονός ότι σημαντικό μέρος των περιφερειακών ενισχύσεων σχετίζεται με δραστηριότητες των διαρθρωτικών ταμείων, για τα οποία είχαν εγκριθεί προηγουμένως τα επιχειρησιακά προγράμματα για την περίοδο 2007-2013. 

Περίπου το 60% όλων των μέτρων για περιφερειακή ανάπτυξη που έλαβαν απαλλαγή κατά κατηγορία θεσπίστηκε βάσει του ΓΚΑΚ (που τέθηκε σε ισχύ το 2008). Στην κατηγορία αυτή, τα καθεστώτα αντιστοιχούσαν στο 96%. Όσον αφορά τους λεπτομερείς στόχους του ΓΚΑΚ, τα εγκεκριμένα μέτρα ορίστηκαν σε ποσοστό 87% ως καθεστώτα περιφερειακών ενισχύσεων. (άρθρο 13 του ΓΚΑΚ). Το υπόλοιπο μοιράστηκε μεταξύ μέτρων ενίσχυσης προς νεοσύστατες μικρές επιχειρήσεις (10%, άρθρο 14 του ΓΚΑΚ) και μέτρων ενίσχυσης περιφερειακού χαρακτήρα ad hoc (κάτω του 4%, άρθρο 13.1 του ΓΚΑΚ).

Κοινοποιήσιμα μέτρα που εγκρίθηκαν από την Επιτροπή

Μέτρα απαλλασσόμενα κατά κατηγορία που ελήφθησαν από κράτη μέλη


Στο κατωτέρω πλαίσιο παρουσιάζονται παραδείγματα μέτρων περιφερειακής ενίσχυσης που εφαρμόστηκαν σε τέσσερα κράτη μέλη. Το πρώτο είναι γερμανικό μέτρο για τη στήριξη των επενδύσεων σε ορισμένες ενισχυόμενες περιφέρειες. Το δεύτερο παράδειγμα είναι μέτρο της Μάλτας με στόχο την προώθηση της σύστασης νέων επιχειρήσεων, δυνατότητα που για πρώτη φορά παρείχε ο ΓΚΑΚ της περιόδου 2007-2013. Το τρίτο παράδειγμα περιγράφει γαλλικό μέτρο για την αντιστάθμιση ειδικών μειονεκτημάτων που αντιμετωπίζουν οι εξόχως απόκεντρες περιφέρειες. Το τελευταίο είναι μεγάλο επενδυτικό σχέδιο που εφαρμόστηκε στην Ουγγαρία.

«Inνestitionszulagengesetz 2007» (Γερμανία, N 357a/2006 και XR 6/2007)

Τον Ιούνιο του 2006, η Γερμανία κοινοποίησε στην Επιτροπή το καθεστώς που θα διαδεχόταν τα μέτρα ενίσχυσης βάσει του νόμου για την πριμοδότηση των επενδύσεων, ο οποίος προέβλεπε τη φορολογική στήριξη των επενδυτικών σχεδίων στα νέα γερμανικά κρατίδια και το Βερολίνο. Η αρχική κοινοποίηση αφορούσε την εφαρμογή του καθεστώτος για σχέδια που δρομολογήθηκαν τόσο πριν όσο και μετά τις 31 Δεκεμβρίου 2006. 

Σε συμφωνία με τις γερμανικές αρχές, το μέτρο χωρίστηκε σε δύο μέρη: 

(α) ενίσχυση N 357a/2006 σε σχέση με αρχικά επενδυτικά σχέδια που άρχισαν πριν την 1η Ιανουαρίου 2007·

(β) καθεστώς XR 6/2006 απαλλασσόμενο κατά κατηγορία όσον αφορά σχέδια που άρχισαν μετά τις 31 Δεκεμβρίου 2006. 
To μέτρο αυτό απαλλάχτηκε από την υποχρέωση κοινοποίησης και δεν χρειαζόταν να εγκριθεί από την Επιτροπή.

Ο συνολικός προϋπολογισμός για τα δύο αυτά μέτρα ανέρχεται περίπου σε 1,74 δις. ευρώ. 

Το 2009, το 20 % όλων των κρατικών ενισχύσεων περιφερειακού χαρακτήρα στην ΕΕ χορηγήθηκε βάσει των δύο αυτών μέτρων: περίπου το 11% βάσει του καθεστώτος N 357a/2006 και το υπόλοιπο βάσει του μέτρου που απαλλάσσεται κατά κατηγορία. Αυτό αντιπροσωπεύει περίπου τα τρία τέταρτα του συνόλου των περιφερειακών ενισχύσεων στη Γερμανία. 

Καθεστώς ενισχύσεων για νεοσύστατες μικρές επιχειρήσεις (Mάλτα N 622/2007) 
Τον Οκτώβριο του 2007, η Μάλτα κοινοποίησε στην Επιτροπή την πρόθεσή της να εφαρμόσει καθεστώς με στόχο να στηρίξει τη δημιουργία νέων, υψηλής πρόσθετης αξίας επιχειρήσεων που έχουν το δυναμικό να συμβάλουν στην περιφερειακή οικονομική ανάπτυξη, σύμφωνα με τη διάταξη του ΓΚΑΚ για τον στόχο «Ενίσχυση προς νεοσύστατες μικρές επιχειρήσεις». Αυτή είναι μια νέα μορφή ενισχύσεων, που για πρώτη φορά περιλαμβάνεται στις κατευθυντήριες γραμμές για τις περιφερειακές ενισχύσεις για την περίοδο 2007-2013.
Το καθεστώς ισχύει σε ολόκληρη την επικράτεια της Μάλτας, που, βάσει του χάρτη περιφερειακών ενισχύσεων της Μάλτας για την περίοδο 2007-2008, ορίζεται ως ενισχυόμενη περιοχή επιλέξιμη για τη χορήγηση εθνικών κρατικών ενισχύσεων περιφερειακού χαρακτήρα βάσει της παρέκκλισης του άρθρου 107, παράγραφος 3, στοιχείο α) της ΣΛΕΕ. 
Η χορήγηση ενισχύσεων επιτρέπεται για μικρές επιχειρήσεις που ιδρύθηκαν λιγότερο από τρία έτη πριν από την ημερομηνία εφαρμογής βάσει του καθεστώτος και απασχολούν τουλάχιστον τρεις υπαλλήλους με πλήρη απασχόληση. Το κράτος μέλος εισήγαγε μηχανισμό για να αποφευχθεί κάθε πιθανή κατάχρηση της ενίσχυσης.
Το μέτρο εφαρμόζεται μόνο σε ορισμένους οικονομικούς τομείς. Η ενίσχυση παρέχεται υπό μορφή άμεσης επιχορήγησης. Η συνολική αξία της επιχορήγησης ανά δικαιούχο περιορίζεται στα 2 εκατ. ευρώ, και το ετήσιο ποσό της ενίσχυσης δεν επιτρέπεται να υπερβεί το 33% των 2 εκατ. ευρώ ανά επιχείρηση.

Μετά από αξιολόγηση, η Επιτροπή κατέληξε στο συμπέρασμα ότι το καθεστώς πληρούσε τις απαιτήσεις των κατευθυντήριων γραμμών για τις περιφερειακές ενισχύσεις και έκρινε ότι είναι συμβιβάσιμο με την εσωτερική αγορά.

Καθεστώτα ενισχύσεων για τα γαλλικά υπερπόντια διαμερίσματα (Γαλλία, N 542/2006 και άλλοι) 
Το 2007, η Επιτροπή ενέκρινε δέκα καθεστώτα ενισχύσεων για τα γαλλικά υπερπόντια διαμερίσματα. Τα δέκα καθεστώτα ενισχύσεων αφορούν απαλλαγές από τον φόρο και τις εισφορές κοινωνικής ασφάλισης για την αντιστάθμιση των ειδικών μειονεκτημάτων που αντιμετωπίζουν οι εξόχως απόκεντρες περιφέρειες. Οι εξόχως απόκεντρες περιφέρειες είναι επιλέξιμες βάσει της παρέκκλισης του άρθρου 107 παράγραφος 3 στοιχείο α) της ΣΛΕΕ για την περίοδο 2007-2013. Τα δέκα καθεστώτα ενισχύσεων είχαν εγκριθεί προηγουμένως από την Επιτροπή βάσει των κατευθυντήριων γραμμών για τις περιφερειακές ενισχύσεις για την περίοδο 2000-2006.
Υπό ορισμένους όρους, οι εταιρείες μπορούν επίσης να λάβουν επενδυτικές ενισχύσεις σε ποσοστό μέχρι 60% για τις μεγάλες επιχειρήσεις στη Γαλλική Γουινέα, και μέχρι 50% για τις μεγάλες επιχειρήσεις στη Μαρτινίκα, τη Γουαδελούπη και τη Ρεϋνιόν (συν πριμοδότηση ΜΜΕ, κατά περίπτωση).

Οι ΚΓΕΕ επιτρέπουν επίσης και τη χορήγηση λειτουργικών ενισχύσεων, που όμως πρέπει να δικαιολογούνται από τη συμβολή τους στην περιφερειακή ανάπτυξη, και το επίπεδό τους πρέπει να είναι ανάλογο των πρόσθετων εξόδων που προκύπτουν από τους παράγοντες που αναφέρονται στο άρθρο 349 της ΣΛΕΕ. Μετά από αξιολόγηση, η Επιτροπή κατέληξε στο συμπέρασμα ότι το σύνολο των ενισχύσεων που κοινοποιήθηκαν ισοδυναμεί περίπου με 6,5 % του ΑΕΠ των εξεταζόμενων περιφερειών, και ότι το επίπεδο αυτό είναι ανάλογο των συνολικών πρόσθετων εξόδων που επιβαρύνουν τις εταιρείες στις περιφέρειες αυτές. 

Το 2009, το 22,7 % των συνολικών περιφερειακών ενισχύσεων που χορηγήθηκαν στην Ευρώπη, χορηγήθηκε βάσει των εν λόγω 10 καθεστώτων, που αντιστοιχούν περίπου στο 77 % των συνολικών περιφερειακών ενισχύσεων στη Γαλλία.

N 671/2008 – HU – LIP – περιφερειακές επενδυτικές ενισχύσεις στην Mercedes-Benz Manufacturing Hungary 
Τον Δεκέμβριο του 2008, οι ουγγρικές αρχές κοινοποίησαν βάσει των ΚΓΠΕ την πρόθεσή τους να χορηγήσουν περιφερειακή ενίσχυση για ένα μεγάλο επενδυτικό σχέδιο υπέρ της Mercedes-Benz Manufacturing Hungary. Πρόθεση της Ουγγαρίας ήταν να προωθήσει την περιφερειακή ανάπτυξη παρέχοντας περιφερειακή ενίσχυση στην Mercedes-Benz για την κατασκευή νέας μονάδας παραγωγής 180.000 επιβατηγών αυτοκινήτων. Η συγκεκριμένη περιοχή είναι μειονεκτούσα και επιλέξιμη για ενίσχυση βάσει του άρθρου 107 παράγραφος 3 στοιχείο α) της ΣΛΕΕ ως περιοχή με ασύνηθες χαμηλό βιοτικό επίπεδο και υψηλή ανεργία. 

Το επενδυτικό σχέδιο αφορούσε επιλέξιμες δαπάνες ύψους 548,4 εκατ. ευρώ. Περίπου 400 εκατ. ευρώ από τις συνολικές δαπάνες του σχεδίου θα χρηματοδοτηθούν μέσω δανείου από την ΕΤΕ χωρίς κρατική εγγύηση, με αποτέλεσμα η κρατική ενίσχυση να ανέρχεται σε 111,5 εκατ. ευρώ. Η επένδυση θα δημιουργήσει 2.500 άμεσες καθώς και 10.000 έως 14.000 έμμεσες θέσεις εργασίας. Σύμφωνα με τις ουγγρικές αρχές, το σχέδιο θα βοηθήσει στη μείωση του ποσοστού της περιφερειακής ανεργίας κατά 0,5%. 

Η αξιολόγηση της Επιτροπής όσον αφορά τις περιφερειακές ενισχύσεις για ΜΕΣ έχει ως στόχο να εξακριβώσει εάν το μερίδιο αγοράς του δικαιούχου και η παραγωγική ικανότητα που δημιουργείται από την επένδυση παραμένουν κάτω των ορίων που τίθενται στις ΚΓΠΕ. Σε περίπτωση που δεν υφίσταται υπέρβαση των ορίων, το αποτέλεσμα της ενίσχυσης στον ανταγωνισμό θεωρείται ότι αντισταθμίζεται από τη θετική συμβολή της στην περιφερειακή ανάπτυξη. 

Η Επιτροπή διαπίστωσε ότι τα μερίδια αγοράς του ομίλου Daimler, στον οποίο ανήκει η μονάδα παραγωγής, θα παραμείνουν σημαντικά χαμηλότερα του ορίου του 25% στις σχετικές αγορές, τόσο πριν όσο και μετά τη σχεδιαζόμενη επένδυση, και κατέληξε στο συμπέρασμα ότι η πρόσθετη παραγωγική ικανότητα που δημιουργείται με το σχέδιο θα παραμείνει κάτω του 5% της φαινόμενης κατανάλωσης του προϊόντος στον ΕΟΧ. Τον Νοέμβριο του 2009, η Επιτροπή ενέκρινε το μέτρο κρατικής ενίσχυσης.

5.4. Δαπάνες κρατικών ενισχύσεων περιφερειακού χαρακτήρα 

Το 2009, οι περιφερειακές κρατικές ενισχύσεις ανήλθαν σε 13, 9 δις ευρώ. Το ποσό αυτό αντιστοιχεί περίπου στο 24 % του συνόλου των κρατικών ενισχύσεων για τη βιομηχανία και τις υπηρεσίες ή 0,12 % του ΑΕΠ της ΕΕ των 27. Περίπου 4,9 δις ευρώ (35 %) χορηγήθηκαν με μέτρα που απαλλάσσονται κατά κατηγορία. 

Σε σχετικές τιμές, ως ποσοστό του ΑΕΠ, δώδεκα κράτη μέλη χορήγησαν περισσότερο από τον μέσο όρο της ΕΕ: Ελλάδα (0,57 %), Ουγγαρία (0,28 %), Σλοβενία (0,27 %), Mάλτα (0,25 %), Τσεχική Δημοκρατία (0,23 %), Γαλλία (0,22 %), Ιρλανδία (0,18 %), Σλοβακία (0,17 %), Πολωνία (0,17 %), Γερμανία (0,15 %), Λιθουανία (0,14 %) και Ισπανία (0,12 %). 

Σε σχέση με το σύνολο των ενισχύσεων στη βιομηχανία και τις υπηρεσίες, οι ενισχύσεις περιφερειακής ανάπτυξης ήταν ιδιαίτερα σημαντικές στις χώρες της ΕΕ των 12, όπου αντιπροσώπευαν περίπου το 30% του συνόλου, επίπεδο υψηλότερο από αυτό που παρατηρήθηκε στην ΕΕ των 15 (23%) Αυτό εξηγείται από το γεγονός ότι τα συγκεκριμένα κράτη μέλη έχουν μεγαλύτερο αριθμό επιλέξιμων περιφερειών και, ως εκ τούτου, τη δυνατότητα να χορηγούν ενισχύσεις υψηλότερων εντάσεων.

Το υψηλότερο μερίδιο ενισχύσεων περιφερειακής ανάπτυξης σε αναλογία προς το σύνολο των ενισχύσεων στη βιομηχανία και τις υπηρεσίες χορηγήθηκε στην Ελλάδα (76 %), τη Βουλγαρία (59 %), τη Λιθουανία (51 %), τη Σλοβακία (47 %) και την Τσεχική Δημοκρατία (46 %), ενώ σε τέσσερα κράτη μέλη (Δανία, Κάτω Χώρες, Κύπρος και Φιλανδία) ήταν κάτω του 2 %. 

Σε ονομαστικές τιμές, οι μεγαλύτεροι χορηγοί ήταν η Γαλλία (4,1 δις ευρώ, 30 % του συνόλου της ΕΕ), Γερμανία (3,7 δις ευρώ, 27 %), Ελλάδα (1,4 δις ευρώ, 10 %), Ισπανία (1,2 δις ευρώ, 9 %) και Ιταλία (1 δις ευρώ, 7 %).

Το 2009, σχεδόν το ήμισυ (45%) του συνόλου των ενισχύσεων για περιφερειακή ανάπτυξη στην ΕΕ χορηγήθηκε βάσει πέντε μόνο μέτρων. Αυτά ήταν τρία γερμανικά καθεστώτα (δύο από τα οποία απαλλάσσονται κατά κατηγορία), τα οποία επικεντρώνονται στη στήριξη των επενδύσεων στις φτωχότερες περιοχές (κυρίως στην Ανατολική Γερμανία) και δύο γαλλικά που παρέχουν λειτουργικές ενισχύσεις στα γαλλικά υπερπόντια διαμερίσματα. 

Από τη σύγκριση των δύο διαδοχικών περιόδων 2004-2006 και 2007-2009, προκύπτει ότι η περιφερειακή ανάπτυξη αυξήθηκε τόσο σε ονομαστικές (κατά 2,7 δις ευρώ) όσο και σε σχετικές τιμές ως ποσοστό του ΑΕΠ από 0,08 % σε 0,1 % του ΑΕΠ. Επίσης, το μερίδιό τους στο σύνολο των κρατικών ενισχύσεων προς τη βιομηχανία και τις υπηρεσίες αυξήθηκε από 19 % σε 23 %.

Για πρώτη φορά το 2007, οι περιφερειακές ενισχύσεις περιλήφθηκαν σε κανονισμό απαλλαγής κατά κατηγορία. Ο κανονισμός εκδόθηκε το 2006 και τέθηκε σε ισχύ το 2007. Από τότε, έχουν χορηγηθεί συνολικά 11,4 δις ευρώ κρατικών ενισχύσεων χωρίς προηγούμενη κοινοποίηση στην Επιτροπή. Το μερίδιο των περιφερειακών ενισχύσεων που χορηγούνται βάσει μέτρων απαλλασσόμενων κατά κατηγορία αυξήθηκε σταδιακά και έφτασε στο 35% του συνόλου των περιφερειακών ενισχύσεων που χορηγήθηκαν το 2009. Τα μέτρα ΓΚΑΚ αντιπροσώπευαν μόνο το 15% των συνολικών δαπανών για περιφερειακή ανάπτυξη που έλαβαν απαλλαγή κατά κατηγορία. 

Στην περίοδο 2004-2010, το ποσό των ενισχύσεων που χορηγήθηκαν στην ΕΕ ήταν 67 δις ευρώ. Σχεδόν στο σύνολό τους, οι ενισχύσεις χορηγήθηκαν βάσει καθεστώτων (96 %), ενώ οι μεμονωμένες ενισχύσεις ad hoc αντιστοιχούσαν μόνο στο 4 %. Όσον αφορά τα μέσα ενίσχυσης, οι φοροαπαλλαγές χρησιμοποιήθηκαν για το 55% του συνόλου των ενισχύσεων που χορηγήθηκαν (με αυξητική τάση σε όλο το διάστημα της περιόδου), με επόμενες τις άμεσες επιχορηγήσεις (42%).
5.5. Συμπέρασμα όσον αφορά τις κρατικές ενισχύσεις για περιφερειακή ανάπτυξη

Οι περιφερειακές κρατικές ενισχύσεις θα συνεχίσουν να συμβάλουν στην οικονομική, κοινωνική και εδαφική συνοχή στην Ευρωπαϊκή Ένωση. Η σημασία του στόχου αυτού αυξήθηκε κατά τα τελευταία έτη, ιδίως μετά τις προσχωρήσεις του 2004 και του 2007. Προς το παρόν, οι περιφερειακές κρατικές ενισχύσεις αποτελούν τον οριζόντιο στόχο με το μεγαλύτερο μερίδιο στο σύνολο των ενισχύσεων για τη βιομηχανία και τις υπηρεσίες. 

Ιδιαίτερη προσοχή δίνεται στις εξόχως απόκεντρες περιοχές, λόγω των ειδικών πρόσθετων δαπανών που προκαλούν τα διαρθρωτικά μειονεκτήματα της απομακρυσμένης γεωγραφικής θέσης τους, και των ειδικών περιορισμών που δημιουργεί η ενσωμάτωση στην εσωτερική αγορά. 

6. Κρατικές ενισχύσεις για ΜΜΕ

6.1. Πλαίσιο πολιτικής

Η εμβληματική πρωτοβουλία «Μια βιομηχανική πολιτική για την εποχή της παγκοσμιοποίησης»
 της Στρατηγικής Ευρώπη 2020 τονίζει τον σημαντικό ρόλο των μικρομεσαίων επιχειρήσεων (ΜΜΕ) στην οικονομία της ΕΕ ως μοχλών ανάπτυξης και δημιουργίας θέσεων εργασίας: «Οι ΜΜΕ αποτελούν περίπου τα 2/3 της απασχόλησης της βιομηχανίας, ενώ και ένα μεγάλο μερίδιο των δυνατοτήτων οικονομικής μεγέθυνσης και απασχόλησης στην ΕΕ βρίσκεται στις δραστήριες και δυναμικές ΜΜΕ της. Η προαγωγή της δημιουργίας, της οικονομικής μεγέθυνσης και της διεθνοποίησης των ΜΜΕ πρέπει, έτσι, να αποτελέσει τον πυρήνα μιας νέας ολοκληρωμένης βιομηχανικής πολιτικής της ΕΕ». 

Τονίζει επίσης, ότι παρά την ουσιαστική πρόοδο τα τελευταία χρόνια
, η μεγάλη πλειονότητα των κρατών μελών εξακολουθεί να αντιμετωπίζει σοβαρές και προσδιοριζόμενες προκλήσεις όσον αφορά την ευφυή ρύθμιση και το επιχειρηματικό περιβάλλον, ιδίως για τις ΜΜΕ. Συγκεκριμένα, «η πρόσβαση σε χρηματοδότηση προσδιορίστηκε από τα περισσότερα κράτη μέλη ως σημαντική στένωση, ιδίως για τις ΜΜΕ και τη χρηματοδότηση της καινοτομίας 
. Πράγματι, υπό τις παρούσες συνθήκες οικονομικής επιβράδυνσης και χρηματοπιστωτικής κρίσης, οι ΜΜΕ συχνά δυσκολεύονται να εξασφαλίσουν κεφάλαια, επιχειρηματικά κεφάλαια ή δάνεια, δεδομένου ότι ορισμένες χρηματοπιστωτικές αγορές είναι απρόθυμες να αναλάβουν κινδύνους και οι ΜΜΕ είναι σε θέση να προσφέρουν περιορισμένες μόνο εγγυήσεις. Επίσης, οι περιορισμένοι πόροι των ΜΜΕ ενδέχεται να περιορίζουν την πρόσβασή τους στην πληροφόρηση, ειδικότερα τη σχετική με τις νέες τεχνολογίες και τις εν δυνάμει αγορές. Για να αμβλύνουν τις δυσκολίες αυτές, τα κράτη μέλη πρέπει να αυξήσουν τις προσπάθειές τους για να εφαρμόσουν την αρχή «προτεραιότητα στις μικρές επιχειρήσεις» και να απλοποιήσουν τα καθεστώτα στήριξης. 
Για να στηρίξουν τις ΜΜΕ, οι κυβερνήσεις μπορούν να παρέμβουν με πολλούς τρόπους που δεν συνιστούν κρατικές ενισχύσεις, μπορούν, για παράδειγμα, να λάβουν μέτρα γενικής στήριξης, που ενδέχεται να περιλαμβάνουν μια γενική μείωση της φορολογίας εργασίας και των κοινωνικών εισφορών, να μειώσουν τις καθυστερήσεις πληρωμών για να βελτιωθεί η ταμειακή ροή των ΜΜΕ, να απλοποιήσουν τους κανόνες για την ελάφρυνση του διοικητικού φόρτου κλπ. Όταν οι δυνάμεις της αγοράς από μόνες τους είναι ανεπαρκείς, τα μέτρα κρατικής ενίσχυσης μπορούν παίξουν συμπληρωματικό ρόλο παρέχοντας δημόσια χρηματοδότηση. Πράγματι, η εμβληματική πρωτοβουλία «Μια βιομηχανική πολιτική για την εποχή της παγκοσμιοποίησης», αναγνωρίζει το γεγονός αυτό δηλώνοντας ότι «ο σχεδιασμός κανόνων κρατικής βοήθειας συμβάλλει στην προαγωγή της ανταγωνιστικότητας της βιομηχανίας στην Ευρώπη. Οι κανόνες κρατικών ενισχύσεων παρέχουν ένα πλαίσιο που καθοδηγεί τις επενδύσεις των κρατών μελών για την αντιμετώπιση διαπιστωμένων αδυναμιών της αγοράς».
Ωστόσο, ο έλεγχος των κρατικών ενισχύσεων είναι πρωταρχικής σημασίας για να εξασφαλισθούν συνθήκες ισότιμου ανταγωνισμού για όλες τις εταιρείες που δραστηριοποιούνται στην εσωτερική αγορά, ανεξαρτήτως του κράτους μέλους εγκατάστασής τους. Η Επιτροπή πρέπει να επαγρυπνεί για την καλή στοχοθέτηση των μέτρων, εξασφαλίζοντας ότι οι ενισχύσεις δεν αποθαρρύνουν τους επενδυτές, δεν επενδύονται για την επιβίωση αναποτελεσματικών εταιρειών και δεν στρεβλώνουν τον ανταγωνισμό.

6.2. Κανόνες όσον αφορά τις κρατικές ενισχύσεις για ΜΜΕ

Στο πλαίσιο της στρατηγικής της Λισαβόνας για ανάπτυξη, απασχόληση και ανταγωνιστικότητα, η Επιτροπή εκσυγχρόνισε τους κανόνες κρατικών ενισχύσεων και ενίσχυσε τα μέτρα που απευθύνονται ειδικά στις ΜΜΕ. Επί του παρόντος, οι ΜΜΕ είναι επιλέξιμες για όλες τις κατηγορίες ενισχύσεων που επιτρέπουν οι κανόνες κρατικών ενισχύσεων της ΕΕ, και οι ΜΜΕ μπορούν να λάβουν υψηλότερες εντάσεις ενίσχυσης για ορισμένα μέτρα
.
Επιπλέον, οι κανόνες για τις κρατικές ενισχύσεις απλουστεύθηκαν και εξορθολογίστηκαν σημαντικά με τον πρόσφατο γενικό κανονισμό απαλλαγής κατά κατηγορία (ΓΚΑΚ), ο οποίος παρέχει πλέον στα κράτη μέλη τη δυνατότητα να λάβουν πληθώρα μέτρων για να ενισχύσουν τις ΜΜΕ με την ελάχιστη διοικητική επιβάρυνση. Η Επιτροπή ενθαρρύνει τα κράτη μέλη να χρησιμοποιήσουν τις δυνατότητες αυτές για να μεταθέσουν τους υπάρχοντες προϋπολογισμούς ενίσχυσης στις «καλύτερα στοχοθετημένες» ενισχύσεις.

Ωστόσο, λόγω του υψηλότερου κινδύνου στρέβλωσης του ανταγωνισμού, τα μεγάλα ποσά ενισχύσεων αξιολογούνται από την Επιτροπή σε μεμονωμένη βάση, ώστε να αναλυθούν οι επιπτώσεις τους στον ανταγωνισμό και η συμβολή τους στο κοινό συμφέρον. Για το λόγο αυτό, ο ΓΚΑΚ θέτει διαφορετικά όρια κοινοποίησης ανάλογα με την κατηγορία ενίσχυσης και τις πιθανές επιπτώσεις της στον ανταγωνισμό. 

Το 2006, η Επιτροπή εξέδωσε τις κατευθυντήριες γραμμές για τα επιχειρηματικά κεφάλαια (ΚΓΕΚ)
, που συνιστούν σημαντικό μέσο για τη χρηματοδότηση των ΜΜΕ. Ήδη το 1998, είχε καταρτιστεί σχέδιο δράσης για τα επιχειρηματικά κεφάλαια, τα οποία αναφέρονταν ως σημαντικό στοιχείο στη στρατηγική της Λισαβόνας και παραμένουν μία από τις κύριες πτυχές της Στρατηγικής Ευρώπη 2020. Οι ΚΓΕΚ ισχύουν μέχρι τις 31 Δεκεμβρίου 2013, αλλά προβλέπουν ενδιάμεση αναθεώρηση. Από την άποψη αυτή, η Επιτροπή ανέφερε στην ανακοίνωση Ένωση Καινοτομίας ότι «θα αξιολογήσει την αποτελεσματικότητα των προσωρινών μέτρων κρατικών ενισχύσεων […], συμπεριλαμβανομένης της «περιοχής ασφάλειας» για τις επενδύσεις επιχειρηματικού κεφαλαίου και με βάση τα πορίσματα της αξιολόγησης αυτής θα υποβάλλει τις ανάλογες προτάσεις». Η ενδιάμεση αναθεώρηση πραγματοποιήθηκε το 2010
 και οδήγησε στη μετατροπή της προσωρινής αύξησης του ορίου της περιοχής ασφάλειας που είχε εισάγει το προσωρινό πλαίσιο, σε μόνιμη διάταξη για την υπόλοιπη διάρκεια των ΚΓΕΚ (δηλαδή μέχρι το τέλος του 2013). 

Το κατωτέρω πλαίσιο συγκεφαλαιώνει τα κύρια χαρακτηριστικά των κανόνων στον ΓΚΑΚ για τις ΜΜΕ και στις κατευθυντήριες γραμμές για τα επιχειρηματικά κεφάλαια:

Γενικός κανονισμός απαλλαγής κατά κατηγορία (ΓΚΑΚ)

Ο ΓΚΑΚ θεσπίζει ένα πλαίσιο που επιτρέπει στα κράτη μέλη να χορηγούν ενισχύσεις με στόχο τη δημιουργία θέσεων εργασίας, την τόνωση της ανταγωνιστικότητας και τη βελτίωση του περιβάλλοντος χωρίς καμία ανάμιξη της Επιτροπής. Τα μέτρα που περιλαμβάνονται στον ΓΚΑΚ και πληρούν τους όρους και τα κριτήρια που αυτός θεσπίζει, απαλλάσσονται της υποχρέωσης κοινοποίησης.

Ο ΓΚΑΚ είναι ιδιαίτερα σημαντικός για τις ΜΜΕ, δεδομένου ότι και τα 26 μέτρα που καλύπτει μπορούν να χορηγηθούν για τις ΜΜΕ (με ειδικές προσαυξήσεις στις επιτρεπόμενες εντάσεις ενίσχυσης) και ορισμένα έχουν σχεδιαστεί για την υπέρβαση των ειδικών αδυναμιών της αγοράς που αντιμετωπίζουν οι ΜΜΕ. Οι ΜΜΕ μπορούν να λάβουν ενισχύσεις στα διαφορετικά στάδια ανάπτυξής τους. Οι ακόλουθες κατηγορίες ενισχύσεων έχουν προβλεφθεί ειδικά και αποκλειστικά για τις ΜΜΕ: ενισχύσεις για επενδύσεις και απασχόληση προς ΜΜΕ· ενισχύσεις σε ΜΜΕ για παροχή συμβουλευτικών υπηρεσιών· ενισχύσεις για τη συμμετοχή ΜΜΕ σε εκθέσεις· ενισχύσεις με τη μορφή επιχειρηματικού κεφαλαίου· ενισχύσεις ως συμβολή στις δαπάνες για δικαιώματα διανοητικής ιδιοκτησίας· ενισχύσεις για την προσαρμογή σε νέα περιβαλλοντικά πρότυπα της ΕΕ ή ενισχύσεις για περιβαλλοντικές μελέτες· ενισχύσεις καινοτομίας· ενισχύσεις σε νεοσύστατες μικρές επιχειρήσεις σε ενισχυόμενες περιφέρειες και ενισχύσεις για την προώθηση της γυναικείας επιχειρηματικότητας. 
Το μέτρα ενίσχυσης ακόμη και όταν υπερβαίνουν τα όρια για μεμονωμένη κοινοποίηση πρέπει να κοινοποιούνται στην Επιτροπή μεμονωμένα, ώστε η Επιτροπή να μπορεί να αναλύει τις επιπτώσεις τους στον ανταγωνισμό και τη συμβολή τους στο κοινό συμφέρον. 

Κατευθυντήριες γραμμές για τα επιχειρηματικά κεφάλαια 
Οι ΚΓΕΚ έχουν διπλό στόχο: Αφενός, θέτουν τους όρους υπό τους οποίους τα κράτη μέλη μπορούν να εισφέρουν πρόσθετα επιχειρηματικά κεφάλαια στις ΜΜΕ στα αρχικά στάδια της ανάπτυξής τους όταν υπάρχει διαπιστωμένο έλλειμμα ιδίων κεφαλαίων, και, αφετέρου, προωθούν την ανάπτυξη ενός τομέα επιχειρηματικών κεφαλαίων κατά τρόπο που να διατηρεί τον θεμιτό ανταγωνισμό. 

Ενισχύσεις σε μέτρα επιχειρηματικού κεφαλαίου μπορούν να υπάρξουν σε διάφορα επίπεδα: στο επίπεδο των ιδιωτών συνεπενδυτών, εάν αυτοί τυγχάνουν ευνοϊκότερων όρων από ό,τι το κράτος· στο επίπεδο του επενδυτικού ταμείου και/ή του διαχειριστή του, εάν, για παράδειγμα, τα έξοδα διαχείρισης υπερβαίνουν τα επίπεδα αγοράς· και στο επίπεδο των επιχειρήσεων στις οποίες πραγματοποιείται η επένδυση, όταν υφίσταται ενίσχυση στα άλλα επίπεδα ή όταν οι δικαιούχες ΜΜΕ λαμβάνουν εισφορές κεφαλαίου που η αγορά δεν θα ήταν σε θέση να προσφέρει με άλλο τρόπο.

Οι ΚΓΕΚ καλύπτουν διάφορα είδη μέτρων (σύσταση επενδυτικών ταμείων και/ή εναλλακτικών χρηματιστηριακών αγορών, εγγυήσεις και άλλα χρηματοπιστωτικά μέσα για επενδυτές επιχειρηματικών κεφαλαίων ή ταμεία, δαπάνες αναζήτησης) καθώς και φορολογικά κίνητρα σε ταμεία και/ή στους διαχειριστές τους, ή σε επενδυτές για να πραγματοποιήσουν επενδύσεις επιχειρηματικών κεφαλαίων. Ωστόσο, οι μεμονωμένες εισφορές κεφαλαίου από το κράτος δεν εμπίπτουν στο πεδίο εφαρμογής των ΚΓΕΚ, που εφαρμόζονται μόνο στα καθεστώτα.

Σε αντίθεση με άλλους κανόνες κρατικών ενισχύσεων, οι κατευθυντήριες γραμμές για τα επιχειρηματικά κεφάλαια δεν περιλαμβάνουν κατάλογο επιλέξιμων δαπανών ή υπολογισμό των εντάσεων ενίσχυσης, αλλά θεωρούν ότι πρέπει να αξιολογηθεί η συμβατότητα του συνολικού ποσού μιας εισφοράς ιδίων κεφαλαίων, συμπεριλαμβανομένης της συμμετοχής από ιδιώτες επενδυτές. 

Οι ΚΓΕΚ θέτουν τους όρους συμβατότητας όσον αφορά το επίπεδο των επενδυτικών δόσεων, τον περιορισμό της χρηματοδότησης στο προλειτουργικό στάδιο, στο στάδιο εκκίνησης και στο στάδιο της επέκτασης, την υπεροχή των ιδίων και οιονεί ιδίων κεφαλαίων, τη συμμετοχή ιδιωτών επενδυτών, τη λήψη επενδυτικών αποφάσεων με κριτήριο το κέρδος και την εμπορική διαχείριση. Όταν το μέτρο έχει τη μορφή συμμετοχής σε επενδυτικό ταμείο ιδιωτικών συμμετοχών και πληρούνται όλοι οι προαναφερθέντες όροι, τα κράτη μέλη μπορούν να χρησιμοποιούν τον ΓΚΑΚ για να χορηγήσουν ενίσχυση.

Οι ΚΓΕΚ προβλέπουν ανάλυση σε δύο επίπεδα, όταν ο έλεγχος επικεντρώνεται στα πιο στρεβλωτικά καθεστώτα. Εάν τα καθεστώτα επιχειρηματικών κεφαλαίων τηρούν τους βασικούς όρους συμβατότητας (περιοχή ασφάλειας), η αξιολόγηση είναι συνοπτικότερη και τα καθεστώτα ενδέχεται ακόμη και να απαλλαγούν κατά κατηγορία. 

6.3. Αποφάσεις κρατικών ενισχύσεων για ΜΜΕ και μελέτες περιπτώσεων

Στην περίοδο 2004-2010, η Επιτροπή έλαβε 139 τελικές αποφάσεις για μέτρα που απευθύνονταν αποκλειστικά στις ΜΜΕ (από τα οποία 108 αφορούσαν επιχειρηματικά κεφάλαια). Οι εν λόγω αποφάσεις κήρυξαν συμβατά με την εσωτερική αγορά 99 μέτρα επιχειρηματικού κεφαλαίου (όλα καθεστώτα) και 30 άλλα μέτρα ενισχύσεων για ΜΜΕ (23 καθεστώτα, 4 μεμονωμένες ενισχύσεις ad hoc και 3 μεμονωμένες εφαρμογές καθεστώτων). Η Επιτροπή έλαβε επίσης 7 αποφάσεις για «μη ύπαρξη ενίσχυσης» σχετικά με μέτρα επιχειρηματικού κεφαλαίου και 3 αρνητικές αποφάσεις (2 για μέτρα επιχειρηματικού κεφαλαίου και 1 όσον αφορά ενίσχυση ΜΜΕ).

Τα μισά και άνω των εγκεκριμένων μέτρων επιχειρηματικού κεφαλαίου αφορούσαν τρία κράτη μέλη: Γερμανία (28), Ηνωμένο Βασίλειο (16) και Ιταλία (12), ενώ τα μέτρα ενίσχυσης για ΜΜΕ αφορούσαν κυρίως: τη Γερμανία (7), την Aυστρία (5) και τη Σλοβακία (6 – όλα το 2004).

Ο αριθμός των εγκεκριμένων μέτρων επιχειρηματικών κεφαλαίων κυμάνθηκε ετησίως μεταξύ του 10 και του 19 στην περίοδο 2004 έως 2009, αλλά μειώθηκε στο 7 το 2010. Το 2004 εγκρίθηκαν 10 μέτρα ενισχύσεων ΜΜΕ και στη συνέχεια ο αριθμός τους μειώθηκε στις 2 με 5 εγκρίσεις κατ’έτος.

Τα μέτρα για επιχειρηματικά κεφάλαια και ενισχύσεις ΜΜΕ που απαλλάχθηκαν κατά κατηγορία ανήλθαν σε 1.500 περίπου για την περίοδο 2004-2010. Από το σύνολο αυτό, οι ενισχύσεις επιχειρηματικών κεφαλαίων (που μπορούν να χορηγηθούν ως μέτρα απαλλασσόμενα κατά κατηγορία από την έναρξη ισχύος του ΓΚΑΚ) είναι ο στόχος 28 μόνο μέτρων.

Έξη κράτη μέλη χορήγησαν από κοινού περισσότερα από τα τρία τέταρτα των μέτρων που απαλλάχθηκαν κατά κατηγορία: Ιταλία (322), Ισπανία (220), Γερμανία (186), Ηνωμένο Βασίλειο (184), Πολωνία (121) και Αυστρία (113).

Στην περίοδο 2004-2006 εισήχθησαν από 130 έως 160 μέτρα απαλλασσόμενα κατά κατηγορία. Όταν τέθηκε σε ισχύ ο ΓΚΑΚ, ο αριθμός αυτός αυξήθηκε σε 269 το 2007, 303 το 2008 και 346 το 2009. Το 2010, παρατηρήθηκε σημαντική μείωση σε 144 μόνο μέτρα, η οποία μπορεί να εξηγηθεί από το γεγονός ότι τα μέτρα που εισήχθησαν κατά τα προηγούμενα έτη γενικά χρησιμοποιούνται ακόμη από τα κράτη μέλη. Όσον αφορά τις κατηγορίες ενισχύσεων, τα περισσότερα νέα μέτρα (360) ήταν εστιασμένα στις επενδύσεις ΜΜΕ και τις ενισχύσεις στην απασχόληση (άρθρο 15 του ΓΚΑΚ), στη συνέχεια ήταν οι ενισχύσεις σε ΜΜΕ για παροχή συμβουλευτικών υπηρεσιών (άρθρο 26· 308 μέτρα), οι ενισχύσεις για συμμετοχή των ΜΜΕ σε εκθέσεις (άρθρο 27· 99 μέτρα), οι ενισχύσεις με μορφή επιχειρηματικών κεφαλαίων (άρθρα 28-29)· 28 μέτρα) οι ενισχύσεις για μικρές επιχειρήσεις ιδρυόμενες από γυναίκες επιχειρηματίες (άρθρο 18· 18 μέτρα).

Στο κατωτέρω πλαίσιο παρουσιάζονται παραδείγματα ιδιαίτερων μέτρων που εφαρμόστηκαν σε δύο κράτη μέλη για τις ΜΜΕ. Το πρώτο είναι μέτρο που εφαρμόστηκε στο Ηνωμένο Βασίλειο βάσει των κατευθυντήριων γραμμών για τα επιχειρηματικά κεφάλαια, και είχε ως αντικείμενο ορισμένα διαπιστωμένα κενά της αγοράς για επενδύσεις. Το δεύτερο είναι ένα μέτρο απαλλασσόμενο κατά κατηγορία που βασίζεται στους ειδικούς κανόνες για τις ΜΜΕ που περιλαμβάνει ο ΓΚΑΚ. 

Enterprise Inνestment Scheme και Corporate Νenturing Scheme (Ηνωμένο Βασίλειο, NN42a/2007)

Το 2007, το Ηνωμένο Βασίλειο κοινοποίησε στην Επιτροπή μέτρο που σχεδιάστηκε για να ενθαρρύνει ιδιώτες και εταιρείες να επενδύσουν σε μικρές, μη εισηγμένες στο χρηματιστήριο και υψηλού αναπτυξιακού δυναμικού εταιρείες στο ΗΒ, προκειμένου οι εταιρείες αυτές να αυξήσουν τις δραστηριότητές τους και να καταστούν βιώσιμες και επικερδείς επιχειρήσεις. Το μέτρο περιελάμβανε τρία διαφορετικά καθεστώτα: το Enterprise Inνestment Scheme (EIS), το Venture Capital Trusts (ΝCTs) και το Corporate Νenturing Scheme (CΝS). 

Βάσει του Enterprise Inνestment Scheme (EIS=Πρόγραμμα Επενδύσεων Επιχειρήσεων), χορηγούνται φορολογικά κίνητρα στο ιδιώτες για να πραγματοποιήσουν άμεσες επενδύσεις σε ΜΜΕ που υπάγονται στο καθεστώς. Tο καθεστώς Νenture Capital Trust (ΝCT=Ταμείο Επιχειρηματικών Κεφαλαίων), παρέχει κίνητρα σε ιδιώτες για συλλογικές επενδύσεις μέσω ταμείων ΝCT που είναι υπό τη διαχείριση επαγγελματικών εταιρειών διαχείρισης κεφαλαίων. Tο Corporate Νenturing Scheme (CΝS=Καθεστώς Εταιρικών Επιχειρηματικών Κεφαλαίων) παρέχει φορολογικές ελαφρύνσεις σε εταιρείες που πραγματοποιούν άμεσες επενδύσεις σε ΜΜΕ που υπάγονται στο καθεστώς. Το ανώτατο ετήσιο επενδυτικό όριο ανά δικαιούχο εταιρεία που συγκεντρώνει χρήματα βάσει των τριών καθεστώτων είναι 2 εκατ.

Δεδομένου ότι υπερέβη τα ανώτατα όρια των επενδυτικών δόσεων που προβλέπονται στις ΚΓΕΚ, το μέτρο υποβλήθηκε σε λεπτομερή αξιολόγηση, στο πλαίσιο της οποίας η Επιτροπή ζήτησε πρόσθετες αποδείξεις για την αδυναμία της αγοράς που αποκαθίσταται με το μέτρο, σε κάθε επίπεδο όπου ενδέχεται να υφίσταται ενίσχυση. Ως αποτέλεσμα της λεπτομερούς αξιολόγησης, η Επιτροπή κατέληξε στο συμπέρασμα ότι το μέτρο πληρούσε τους όρους που τίθενται στις ΚΓΕΚ, και ότι ο γενικός ισολογισμός του μέτρου ήταν θετικός.

Κατά τα τελευταία τρία έτη, περισσότερο από το 50% των ενισχύσεων επιχειρηματικών κεφαλαίων στο Ηνωμένο Βασίλειο χορηγήθηκε βάσει των εν λόγω καθεστώτων, ποσοστό που αντιστοιχεί στο 30% περίπου του συνόλου των ενισχύσεων επιχειρηματικών κεφαλαίων στην ΕΕ.

Ενισχύσεις προς ΜΜΕ για επενδύσεις και απασχόληση (Γαλλία, X 65/2008) 

Το 2008, η Γαλλία εφάρμοσε μέτρο απαλλασσόμενο κατά κατηγορία που είχε σχεδιαστεί ειδικά για την υπέρβαση των δυσκολιών πρόσβασης στη χρηματοδότηση που αντιμετωπίζουν οι ΜΜΕ. Το άρθρο 15 του ΓΚΑΚ επιτρέπει τη χορήγηση ενισχύσεων σε ΜΜΕ για επενδύσεις και απασχόληση. Το μέτρο απευθυνόταν σε όλους τους τομείς και οι ενισχύσεις μπορούσαν να έχουν τη μορφή δανείου, επιδότησης επιτοκίου, εγγύησης, επιχορήγησης ή επιστρεπτέων προκαταβολών. Ο συνολικός ετήσιος προϋπολογισμός ήταν περίπου 160 εκατ. ευρώ.

6.4. Δαπάνες κρατικών ενισχύσεων για ΜΜΕ

Όπως προαναφέρθηκε, η Ευρώπη 2020, μέσω της εμβληματικής πρωτοβουλίας «Μια βιομηχανική πολιτική για την εποχή της παγκοσμιοποίησης», υπογραμμίζει το δυναμικό των ΜΜΕ ως μοχλών ανάπτυξης και δημιουργίας θέσεων εργασίας. Στο πλαίσιο αυτό, οι κρατικές ενισχύσεις αντιμετωπίζονται ως σημαντικό μέσο για την παροχή χρηματοδότησης στις ΜΜΕ, όταν η χρηματοδότηση αυτή δεν μπορεί να καταστεί διαθέσιμη από την αγορά. Ο βαθμός στον οποίο τα κράτη μέλη χρησιμοποιούν τη δυνατότητα αυτή, ποικίλει και εξαρτάται από τον συνδυασμό των διαφορετικών πολιτικών που επιλέγουν οι κυβερνήσεις. 

Το σύνολο των κρατικών ενισχύσεων που διατέθηκαν για ΜΜΕ (που είναι διαφορετικό από το σύνολο των κρατικών ενισχύσεων που πραγματικά καταβλήθηκαν στις ΜΜΕ), ανήλθε σχεδόν σε 4,6 δις ευρώ
 το 2009 (0,04 του ΑΕΠ της ΕΕ των 27), εκ των οποίων οι ενισχύσεις επιχειρηματικών κεφαλαίων αντιπροσωπεύουν ποσό περίπου 0,6 δις ευρώ. Σε σχετικούς όρους, περίπου το 7% των ενισχύσεων προς τη βιομηχανία και τις υπηρεσίες διατέθηκε αποκλειστικά για τις ΜΜΕ. Τα επιχειρηματικά κεφάλαια αντιπροσώπευαν το 1% του συνόλου των ενισχύσεων. 70 % των ενισχύσεων επιχειρηματικών κεφαλαίων χορηγήθηκε από το Ηνωμένο Βασίλειο (περίπου 0,4 δις ευρώ).

Το μεγαλύτερο μερίδιο ενισχύσεων ΜΜΕ (συμπεριλαμβανομένων των επιχειρηματικών κεφαλαίων) σε σχέση με το σύνολο των ενισχύσεων προς τη βιομηχανία και τις υπηρεσίες, σημειώθηκε στις εξής χώρες: Eσθονία (30 %), Iταλία (24 %) και Ηνωμένο Βασίλειο (20 %). Πέντε κράτη μέλη (Σουηδία, Πολωνία, Μάλτα, Δανία και Βουλγαρία) χορήγησαν λιγότερο από το 1% του συνόλου των ενισχύσεων ως ενισχύσεις ΜΜΕ. 

Τα τρία τέταρτα όλων των ενισχύσεων ΜΜΕ αναλογούν σε τέσσερα μόνο κράτη μέλη: Ιταλία (24 %), Γερμανία (20 %), Γαλλία (18 %) και Ηνωμένο Βασίλειο (14 %).

Το 2009, για πρώτη φορά περισσότερο από το ήμισυ των ενισχύσεων ΜΜΕ (53%· 2,4 δις ευρώ) χορηγήθηκε βάσει μέτρων απαλλασσόμενων κατά κατηγορία. Από το σύνολο αυτό, τα μέτρα ΓΚΑΚ αντιπροσώπευαν σχεδόν 1,5 δις ευρώ, συμπεριλαμβανομένων των ενισχύσεων για συμβουλευτικές υπηρεσίες σε ΜΜΕ (714 εκατ. ευρώ· άρθρο 26 του ΓΚΑΚ), των ενισχύσεων για επενδύσεις και απασχόληση προς ΜΜΕ (710 εκατ. ευρώ· άρθρο 15 του ΓΚΑΚ), των ενισχύσεων επιχειρηματικών κεφαλαίων (39 εκατ. ευρώ άρθρα 23-24 του ΓΚΑΚ) και των ενισχύσεων για συμμετοχή των ΜΜΕ σε εκθέσεις (25 εκατ. ευρώ· άρθρο 27 του ίδιου κανονισμού).

Το 2009, το ήμισυ του συνόλου των κρατικών ενισχύσεων για ΜΜΕ χορηγήθηκε βάσει 11 μόνο καθεστώτων (τέσσερα γαλλικά , τρία βρετανικά, δύο γερμανικά, ένα ιταλικό και ένα βελγικό). Από αυτά, τρία μέτρα, (ένα στην Ιταλία και δύο στη Γαλλία) προορίζονταν για τη στήριξη των επενδύσεων των ΜΜΕ σε ενισχυόμενες περιοχές, δύο βρετανικά καθεστώτα παρείχαν φορολογικά κίνητρα για επενδύσεις επιχειρηματικών κεφαλαίων, ένα γερμανικό καθεστώς υποστήριζε τις ΜΜΕ στον τομέα της μεταποίησης τροφίμων, ενώ ένα δεύτερο παρείχε βοήθεια σε ΜΜΕ της Βαυαρίας, ένα βελγικό και δύο γαλλικά καθεστώτα παρείχαν γενική στήριξη στις ΜΜΕ, ενώ το τρίτο βρετανικό μέτρο προέβλεπε μετοχικά δικαιώματα προαίρεσης με φορολογικά πλεονεκτήματα για την πρόσληψη και τη μονιμοποίηση ειδικευμένων υπαλλήλων από μικρότερες, αναπτυσσόμενες εταιρείες υψηλότερου κινδύνου.

Από τη σύγκριση των δύο συνεχόμενων περιόδων 2004-2006 και 2007-2009 προκύπτει μια καθοδική τάση των ενισχύσεων ΜΜΕ, τόσο σε σχετικές (ως ποσοστό του ΑΕΠ - από 0,05% του ΑΕΠ σε 0,04 %) όσο και σε ονομαστικές τιμές κατά 0,6 δις ευρώ ετησίως. Επίσης, το μερίδιό τους στο σύνολο των κρατικών ενισχύσεων προς τη βιομηχανία και τις υπηρεσίες μειώθηκε από 11,4 % σε 7,8 %. 

Σχεδόν όλες οι ενισχύσεις για ΜΜΕ που χορηγήθηκαν στην ΕΕ χορηγήθηκαν μέσω καθεστώτων. Μεταξύ 2004 και 2009 (περίοδος κατά την οποία χορηγήθηκαν συνολικά 33,1 δις ευρώ ως ενισχύσεις επιχειρηματικών κεφαλαίων και ενισχύσεις ΜΜΕ), οι μεμονωμένες ενισχύσεις ad hoc αντιστοιχούσαν σε λιγότερο από το 0,5 % του συνόλου. Όσον αφορά τα μέσα ενισχύσεων, τα κράτη μέλη χρησιμοποίησαν κυρίως: άμεσες επιχορηγήσεις (64% του συνόλου των ενισχύσεων), φοροαπαλλαγές (24%) και δάνεια με μειωμένο επιτόκιο (8 %). Εάν οι ενισχύσεις επιχειρηματικών κεφαλαίων υπολογιστούν ξεχωριστά, οι φοροαπαλλαγές και οι συμμετοχές μετοχικού κεφαλαίου ήταν τα μέσα που προτιμήθηκαν. 

6.5. Συμπέρασμα όσον αφορά τις κρατικές ενισχύσεις για ΜΜΕ 

Ως μέρος της Στρατηγικής Ευρώπη 2020, η στήριξη των ΜΜΕ συνιστά σημαντική πρόκληση. Συγκεκριμένα, εκτός από τις άλλες αδυναμίες που σχετίζονται με το επιχειρηματικό περιβάλλον, τα κράτη μέλη θα πρέπει να αντιμετωπίσουν και τις ειδικές χρηματοδοτικές δυσκολίες των εταιρειών αυτών. 
Οι κανόνες κρατικών ενισχύσεων προσφέρουν στα κράτη μέλη ευρύ φάσμα επιλογών που έχουν σχεδιαστεί για την υποστήριξη της ανάπτυξης των ΜΜΕ. Συγκεκριμένα, ο ΓΚΑΚ συνιστά το κατάλληλο πλαίσιο για τη χορήγηση ενισχύσεων με το ελάχιστο διοικητικό κόστος και χωρίς προηγούμενη κοινοποίηση στην Επιτροπή, ενώ ταυτόχρονα εγγυάται ότι τα μέτρα θα είναι καλά στοχοθετημένα και ότι δεν θα προκαλέσουν σοβαρές στρεβλώσεις στον ανταγωνισμό. Στο πλαίσιο των αδυναμιών της αγοράς που πλήττουν τις ΜΜΕ, τα κράτη μέλη ενθαρρύνονται να αξιοποιήσουν πλήρως αυτό το μέσο.

Όπως προαναφέρθηκε, τα αριθμητικά στοιχεία για τις κρατικές ενισχύσεις στις ΜΜΕ δεν αντανακλούν πλήρως το συνολικό ποσό κρατικών ενισχύσεων που χορηγείται πραγματικά στις εν λόγω εταιρείες, δεδομένου ότι λαμβάνονται υπόψη μόνο τα μέτρα για τα οποία ο πρωταρχικός στόχος είναι «οι ΜΜΕ» ή «τα επιχειρηματικά κεφάλαια». Κατά συνέπεια, κάθε συμπέρασμα που θα εξαχθεί από την παρατηρηθείσα καθοδική τάση όσον αφορά το σύνολο των ενισχύσεων για τις ΜΜΕ, πρέπει να λαμβάνει υπόψη αυτό το στοιχείο. Σε κάθε περίπτωση, η σημασία των μέτρων για τις ΜΜΕ που απαλλάσσονται κατά κατηγορία είναι εμφανής, δεδομένου ότι το 2009, άνω του 50% των συνολικών ενισχύσεων για ΜΜΕ χορηγήθηκε βάσει τέτοιων μέτρων. 

Όσον αφορά τα επιχειρηματικά κεφάλαια, οι περισσότερες ενισχύσεις φαίνεται να χορηγήθηκαν στο Ηνωμένο Βασίλειο· Η χρήση της επιλογής αυτής από τα άλλα κράτη μέλη ήταν σχεδόν αμελητέα. Η πρόσφατη αναθεώρηση των ΚΓΕΚ, με σκοπό την προσαρμογή τους στις τρέχουσες συνθήκες της αγοράς, επιτρέπει τη χαμηλότερη συμμετοχή των ιδιωτών επενδυτών και υψηλότερες επενδυτικές δόσεις. Οι αλλαγές αυτές θα πρέπει να προωθήσουν τις επενδύσεις επιχειρηματικών κεφαλαίων στις ΜΜΕ. 

7. Κρατικές ενισχύσεις στον ευρυζωνικό τομέα 
7.1. Πλαίσιο πολιτικής

Η Ευρωπαϊκή Επιτροπή έχει θέσει εξαιρετικά φιλόδοξους στόχους ως προς την ανάπτυξη ευρυζωνικών δικτύων, διότι οι έξυπνες επενδύσεις σε υποδομές ευρυζωνικής πρόσβασης μεγάλης και πολύ μεγάλης ταχύτητας είναι κρίσιμης σημασίας για τη δημιουργία απασχόλησης, την αύξηση των οικονομικών επιδόσεων και την ελευθέρωση του ανταγωνιστικού δυναμικού της ΕΕ μακροπρόθεσμα. 

Η Στρατηγική Ευρώπη 2020, αφενός, έχει υπογραμμίσει τη σημασία που έχει η εξάπλωση των ευρυζωνικών δικτύων για την βελτίωση της κοινωνικής ένταξης και της ανταγωνιστικότητας στην ΕΕ, και, αφετέρου, επίσης θέσει φιλόδοξους στόχους για την ευρυζωνική ανάπτυξη. Το 2010, η Ευρωπαϊκή Επιτροπή δρομολόγησε μια από τις εμβληματικές πρωτοβουλίες της Στρατηγικής Ευρώπη 2020, το «Ψηφιακό Θεματολόγιο»
, αποσκοπώντας, αφενός, έως το 2013 να αποκτήσουν όλοι οι Ευρωπαίοι βασική ευρυζωνική πρόσβαση και, αφετέρου, να εξασφαλιστεί ότι έως το 2020 όλοι οι Ευρωπαίοι θα έχουν πρόσβαση σε ταχύτητες διαδικτύου άνω των 30 Mbps και το 50 % ή περισσότερο των ευρωπαϊκών νοικοκυριών θα έχει συνδρομή σύνδεσης με το διαδίκτυο ταχύτητας άνω των 100 Mbps.

Εκτιμάται ότι θα απαιτηθούν επενδύσεις ύψους μέχρι 60 δις ευρώ για να επιτευχθεί ο πρώτος στόχος ενώ για το δεύτερο θα χρειασθούν άλλα 270 δις ευρώ
. Οι επενδύσεις αυτές θα προέλθουν κατά κύριο λόγο από τους εμπορικούς φορείς. Ωστόσο, οι φιλόδοξοι αυτοί στόχοι δεν μπορούν να επιτευχθούν χωρίς την έξυπνη χρήση δημόσιων κεφαλαίων. Τα κράτη μέλη καλούνται να κάνουν χρήση δημόσιας χρηματοδότησης σύμφωνα με τους κανόνες της ΕΕ για τον ανταγωνισμό και τις κρατικές ενισχύσεις
 προκειμένου να επιτευχθούν οι στόχοι όσον αφορά την κάλυψη, την ταχύτητα και την αφομοίωση που καθορίζονται στη Στρατηγική Ευρώπη 2020. 

Η Ευρωπαϊκή Επιτροπή σκοπεύει να επικεντρώσει διάφορα από τα χρηματοδοτικά μέσα της, όπως το Ευρωπαϊκό Ταμείο Περιφερειακής Ανάπτυξης, το Ευρωπαϊκό Γεωργικό Ταμείο Αγροτικής Ανάπτυξης, τα Διευρωπαϊκά Δίκτυα και το Πρόγραμμα για την Ανταγωνιστικότητα και την Καινοτομία, στην επίτευξη των στόχων του Ψηφιακού Θεματολογίου, συμπεριλαμβανομένης ενδεχομένως και της πιστωτικής ενίσχυσης (με την υποστήριξη της ΕΤΕπ και των ταμείων της ΕΕ).

Η δημόσια χρηματοδότηση και οι κρατικές ενισχύσεις θα διαδραματίσουν σημαντικό ρόλο για τη συμπλήρωση των ιδιωτικών επενδύσεων και την κάλυψη με δίκτυα ευρυζωνικής και ταχύτατης πρόσβασης νέας γενεάς (next generation access - NGA) περιοχών στις οποίες οι φορείς της αγοράς είναι απίθανο να επενδύσουν με εμπορικούς όρους στο εγγύς μέλλον. Ωστόσο, η δημόσια χρηματοδότηση πρέπει να χρησιμοποιείται προσεκτικά στις ελευθερωμένες αγορές τηλεπικοινωνιών, ούτως ώστε να αποφευχθεί ο παραγκωνισμός των ιδιωτικών επενδύσεων.

7.2. Κανόνες όσον αφορά τις κρατικές ενισχύσεις για τα ευρυζωνικά δίκτυα 

Οι κατευθυντήριες γραμμές του 2009
 για τα ευρυζωνικά δίκτυα καθορίζουν τις προϋποθέσεις υπό τις οποίες μπορεί να χορηγείται δημόσια χρηματοδότηση για την ανάπτυξη των ευρυζωνικών δικτύων σύμφωνα με τους κανόνες της ΕΕ για τις κρατικές ενισχύσεις: Κωδικοποιούν την εδραιωμένη πρακτική της Επιτροπής (που αναπτύχθηκε από το 2003 και μετά) όσον αφορά τα βασικά ευρυζωνικά δίκτυα, εξάγουν τις βασικές αρχές και τις εφαρμόζουν στον νέο τομέα των πολύ υψηλής ταχύτητας δικτύων πρόσβασης νέας γενεάς (Next Generation Access -NGA). 

Οι κατευθυντήριες γραμμές βοηθούν τις δημόσιες αρχές να σχεδιάσουν μέτρα ενίσχυσης με στόχο τις δημόσιες επενδύσεις σε γεωγραφικές περιοχές όπου είναι μικρές οι πιθανότητες να πραγματοποιηθούν εμπορικές επενδύσεις. Επιπλέον, οι ιδιωτικοί φορείς κερδίζουν πρόσθετη ασφάλεια και σαφήνεια σχετικά με τον ρόλο και το εύρος της δημόσιας παρέμβασης στον τομέα αυτό και είναι καλύτερα σε θέση να προγραμματίσουν τις δικές τους επενδύσεις σε νέα και αναβαθμισμένα δίκτυα. 

Το κατωτέρω πλαίσιο συγκεφαλαιώνει τα κύρια χαρακτηριστικά των κατευθυντήριων γραμμών για τα ευρυζωνικά δίκτυα. 

Κατευθυντήριες γραμμές για τα ευρυζωνικά δίκτυα 

Οι κατευθυντήριες γραμμές προσφέρουν ένα πλήρες και διαφανές μέσο, που εξασφαλίζει ότι οι δημόσιες επενδύσεις για τα ευρυζωνικά δίκτυα τηρούν τους κανόνες της ΕΕ για τις κρατικές ενισχύσεις, προκειμένου να διευκολυνθεί η ευρεία εξάπλωση ευρυζωνικών δικτύων υψηλής και πολύ υψηλής ταχύτητας, να αυξηθεί η ευρωπαϊκή ανταγωνιστικότητα και να οικοδομηθεί στην Ευρώπη μια κοινωνία βασισμένη στη γνώση.

Ειδικότερα, οι κατευθυντήριες γραμμές εξηγούν πώς μπορούν να διοχετευθούν τα δημόσια κεφάλαια για την εξάπλωση βασικών ευρυζωνικών δικτύων, καθώς και δικτύων NGA στις περιοχές όπου δεν θα επένδυαν οι ιδιωτικοί φορείς.

Για να εντοπιστούν οι τομείς που είναι επιλέξιμοι για δημόσια παρέμβαση, οι κατευθυντήριες γραμμές κάνουν διάκριση μεταξύ «λευκών», «γκρίζων» και «μαύρων» περιοχών, αναλόγως του εάν υφίστανται ήδη κατάλληλες ευρυζωνικές υποδομές. Η δημόσια χρηματοδότηση για την ανάπτυξη ευρυζωνικών δικτύων σε (ως επί το πλείστον αγροτικές) λευκές περιοχές, στις οποίες δεν υπάρχει κατάλληλη υποδομή, γενικά δεν θεωρείται προβληματική. Αντιθέτως, οι κρατικές ενισχύσεις σε (πυκνοκατοικημένες) περιοχές στις οποίες υπάρχουν ήδη ανταγωνιστικές μεταξύ τους ευρυζωνικές υποδομές (μαύρες περιοχές) απαγορεύονται, ενώ ένα σχέδιο κρατικής ενίσχυσης που αφορά γκρίζες περιοχές απαιτεί περισσότερο σε βάθος ανάλυση. Παρόμοια προσέγγιση εφαρμόζεται στην περίπτωση των ενισχύσεων για δίκτυα NGA, δεδομένου ότι γίνεται διάκριση μεταξύ περιοχών «λευκών NGA», «γκρίζων NGA» και «μαύρων NGA».

Οι κατευθυντήριες γραμμές περιλαμβάνουν ορισμένες διασφαλίσεις ζωτικής σημασίας (όπως, για παράδειγμα, λεπτομερής χαρτογράφηση, δημόσιοι διαγωνισμοί, υποχρεώσεις παροχής χονδρικής πρόσβασης ή τεχνολογική ουδετερότητα και μηχανισμοί ανάκτησης) με σκοπό να προωθηθεί ο ανταγωνισμός και να αποφευχθεί ο παραγκωνισμός των ιδιωτικών επενδύσεων.

Στην περίπτωση των ενισχύσεων για δίκτυα NGA, λόγω του μεγαλύτερου κινδύνου στρέβλωσης του ανταγωνισμού (διότι, π.χ., μπορεί να υπάρχουν ήδη ευρυζωνικές υποδομές στις στοχοθετημένες περιοχές) πρέπει να πληρούνται και ορισμένες επιπλέον προϋποθέσεις συμβατότητας.

Σε ορισμένες περιπτώσεις, τα κράτη μέλη μπορεί να θεωρήσουν ότι η παροχή ευρυζωνικού δικτύου θα πρέπει να θεωρείται υπηρεσία γενικού οικονομικού συμφέροντος (ΥΓΟΣ). Σύμφωνα με την νομολογία του Δικαστηρίου, εφόσον πληρούνται τα κριτήρια Altmark, η κρατική χρηματοδότηση για την παροχή ευρυζωνικών υπηρεσιών ως ΥΓΟΣ, μπορεί να μην εμπίπτει στο πεδίο εφαρμογής των κανόνων για τις κρατικές ενισχύσεις. Οι κατευθυντήριες γραμμές περιγράφουν επίσης λεπτομερώς τους όρους εάν οι δημόσιες αρχές αποφασίσουν να επενδύσουν σε ευρυζωνικό δίκτυο υπό τους ίδιους όρους όπως και ένας ιδιώτης επενδυτής σε οικονομία αγοράς (σύμφωνα με την αρχή της επένδυσης οικονομίας αγοράς).

7.3. Αποφάσεις κρατικών ενισχύσεων για τα ευρυζωνικά δίκτυα και μελέτη περίπτωσης

Μεταξύ 2004 και 2010, η Επιτροπή εξέδωσε 72 τελικές αποφάσεις για μέτρα όσον αφορά τα ευρυζωνικά δίκτυα, συμπεριλαμβανομένων 65 αποφάσεων συμβιβάσιμων ενισχύσεων, έξι αποφάσεων για τη μη ύπαρξη ενίσχυσης και μίας αρνητικής απόφασης. Όπως φαίνεται στο κατωτέρω διάγραμμα, από τον Σεπτέμβριο του 2009, όταν τέθηκαν σε ισχύ οι κατευθυντήριες γραμμές για τα ευρυζωνικά δίκτυα, σημειώθηκε απότομη μείωση του αριθμού των αποφάσεων συμβιβάσιμων ενισχύσεων
. Η έκδοση των κατευθυντήριων γραμμών για τα ευρυζωνικά δίκτυα έχει οδηγήσει στον καλύτερο σχεδιασμό των μέτρων ενίσχυσης και στην ταχύτερη διεκπεραίωση των σχετικών υποθέσεων.

[image: image8.emf]Νέα μέτρα κρατικών ενισχύσεων όσον αφορά τα ευρυζωνικά δίκτυα, ΕΕ των 27, 2003-2010

Οι αποφάσεις βάσει των κατευθυντήριων γραμμών για τα ευρυζωνικά δίκτυα αφορούσαν κυρίως «λευκές» ή «λευκές NGA περιοχές», όπου δεν υπήρχαν διαθέσιμες οι κατάλληλες ευρυζωνικές ή NGA υποδομές (56 από τα εγκεκριμένα μέτρα και έξη αποφάσεις μη ύπαρξης ενίσχυσης), αλλά αφορούσαν επίσης «γκρίζες περιοχές», όπου ο υπάρχων φορέας δεν είχε επαρκή κίνητρα αγοράς για να αναβαθμίσει το δίκτυό του και δεν ασκείτο ουσιαστικός ανταγωνισμός (8 από τα εγκεκριμένα μέτρα). Όσον αφορά τις «μαύρες περιοχές», όπου υπήρχαν τουλάχιστον δύο ή περισσότεροι πάροχοι ευρυζωνικού δικτύου, η Επιτροπή δεν ενέκρινε κανένα μέτρο ενίσχυσης. 

Στην περίοδο 2004-2010, τα περισσότερα από τα εγκεκριμένα μέτρα ενίσχυσης αφορούσαν το Ηνωμένο Βασίλειο, αλλά εγκρίθηκαν και διάφορες (περιφερειακές) πρωτοβουλίες για τη Γερμανία και την Ιταλία. Αυτά είναι τα μεγαλύτερα κράτη μέλη που έπρεπε να αντιμετωπίσουν τον κίνδυνο «ψηφιακού χάσματος» στις χώρες τους. 
[image: image9.emf]Αριθμός εγκεκριμένων μέτρων κρατικών ενισχύσεων όσον 

Το 80% περίπου των αποφάσεων ήταν αποφάσεις μη διατύπωσης αντιρρήσεων. Ωστόσο, θα πρέπει να σημειωθεί ότι σε διάφορες υποθέσεις το αποτέλεσμα αυτό επιτεύχθηκε μετά από επαφές με την Επιτροπή, με τα κράτη μέλη να τροποποιούν τις κοινοποιήσεις προκειμένου να εξασφαλίσουν την εναρμόνιση των καθεστώτων τους με τους κανόνες για τις κρατικές ενισχύσεις. 

Στο κατωτέρω πλαίσιο παρουσιάζεται παράδειγμα φιλανδικού μέτρου για τη στήριξη της ευρυζωνικής ανάπτυξης σε αραιοκατοικημένες περιοχές:

Ενίσχυση για την κατασκευή ευρυζωνικού δικτύου υψηλής ταχύτητας σε αραιοκατοικημένες περιοχές της Φιλανδίας (Φιλανδία, N 62/2010)

Το 2010, η Φιλανδία κοινοποίησε στην Επιτροπή μέτρο με στόχο τη στήριξη της ανάπτυξης δικτύων ηλεκτρονικής επικοινωνίας που προσφέρουν ευρυζωνικές υπηρεσίες υψηλής ταχύτητας (NGA) σε αραιοκατοικημένες περιοχές της Φιλανδίας, στις οποίες δεν παρέχονταν ανάλογες υπηρεσίες και δεν υπήρχαν σχέδια για τέτοια κάλυψη στο άμεσο μέλλον.

Σύμφωνα με το φιλανδικό εθνικό σχέδιο δράσης για τη βελτίωση της υποδομής της κοινωνίας των πληροφοριών, μέχρι το τέλος του 2015, σχεδόν όλοι οι πολίτες, οι επιχειρήσεις και οι δημόσιες διοικήσεις της Φιλανδίας θα έχουν πρόσβαση σε υπηρεσίες NGA με ελάχιστη ταχύτητα 100 Mbps Λόγω της οικονομίας των ευρυζωνικών δικτύων, οι εμπορικοί φορείς δεν είναι διατεθειμένοι να επενδύσουν σε αραιοκατοικημένες περιοχές, μολονότι η κάλυψη ευρυζωνικού δικτύου θα μπορούσε αναλογικά να αποφέρει περισσότερα οφέλη για τους πολίτες και τις επιχειρήσεις στις εν λόγω περιοχές από ό,τι στις αστικές.

Ως εκ τούτου, η Φιλανδία σχεδίασε καθεστώς κρατικών ενισχύσεων για την επέκταση της κάλυψης NGA και στις εν λόγω αραιοκατοικημένες περιοχές. Το σχέδιο χρηματοδοτείται από ιδιωτικά και δημόσια ταμεία, συμπεριλαμβανομένων των ευρωπαϊκών. Η ενίσχυση έχει τη μορφή άμεσων επιχορηγήσεων και οι εντάσεις ενίσχυσης (ανώτατου ορίου 66%) θα εξαρτώνται από το αποτέλεσμα δημόσιων διαγωνισμών.

Ως αποτέλεσμα του σχεδίου αυτού, η Φιλανδία θα είναι ένα από τα πρώτα κράτη μέλη που θα επιτύχει μέχρι το 2015 σχεδόν 100% κάλυψη NGA στην Ευρώπη, που κατά 95% θα είναι εμπορική, 5% με τη βοήθεια κρατικών ενισχύσεων, πετυχαίνοντας κατ’αυτόν τον τρόπο τον στόχο της ΕΕ για εξάπλωση των ευρυζωνικών δικτύων.

Μετά την ανάλυση του μέτρο υπό το πρίσμα των κατευθυντήριων γραμμών για τα ευρυζωνικά δίκτυα, η Επιτροπή κατέληξε στο συμπέρασμα ότι η ενίσχυση ήταν συμβιβάσιμη με την εσωτερική αγορά.

7.4. Δαπάνες κρατικών ενισχύσεων στον ευρυζωνικό τομέα 

Στο παρελθόν, τα μέτρα κρατικών ενισχύσεων για την ενίσχυση του ευρυζωνικού τομέα ήταν κατά κανόνα μικρά σχέδια τοπικού χαρακτήρα και προέρχονταν από μερικά μόνο κράτη μέλη (π.χ. το Ηνωμένο Βασίλειο ή την Ιταλία). 
Από το 2008, παρατηρείται μια σταθερή αύξηση στη σημασία της δημόσιας χρηματοδότησης, και τα εθνικά μέτρα κρατικών ενισχύσεων για την ευρυζωνική ανάπτυξη σχεδιάζονται τώρα για να αποτελέσουν αναπόσπαστο τμήμα ολοκληρωμένων εθνικών στρατηγικών για τον ευρυζωνικό τομέα. Βάσει των εξελίξεων αυτών, το ποσό των κρατικών ενισχύσεων που διοχετεύεται στην ανάπτυξη ευρυζωνικών δικτύων έχει αυξηθεί κατακόρυφα σε σύγκριση με τον μέσο όρο στην περίοδο 2004-2008. Το ποσό της δημόσιας χρηματοδότησης που θα διατίθεται για την ευρυζωνική ανάπτυξη αναμένεται να αυξηθεί περαιτέρω
.

Δύο είναι οι κύριοι λόγοι για τη συνεχώς αυξανόμενη σημασία των κρατικών ενισχύσεων και των δημόσιων κεφαλαίων στον ευρυζωνικό τομέα. Πρώτο, όλο και περισσότερα κράτη μέλη αναγνωρίζουν τη σημασία της ευρείας διαθεσιμότητας των ευρυζωνικών δικτύων για την κοινωνική και οικονομική ανάπτυξή τους. Δεύτερο, έχει αρχίσει μια τεχνολογική μετατόπιση λόγω της εξάπλωσης των δικτύων NGA. Τα δίκτυα αυτά απαιτούν σοβαρές επενδύσεις από τους φορείς εκμετάλλευσης, για αυτό και ο αριθμός των περιοχών στις οποίες δεν θα πραγματοποιηθούν επενδύσεις υπό εμπορικούς όρους είναι μεγαλύτερος από ό,τι στην περίπτωση των βασικών ευρυζωνικών δικτύων. Ως εκ τούτου, οι περιοχές στις οποίες θα απαιτηθεί δημόσια παρέμβαση θα είναι περισσότερες και το ποσό της απαιτούμενης χρηματοδότησης για την κάλυψη μιας περιοχής με δίκτυο NGA αναμένεται να είναι σημαντικά υψηλότερο σε σύγκριση με τα βασικά ευρυζωνικά δίκτυα.

Στην περίοδο 2004-2010, η Γερμανία και η Ισπανία είχαν τον μεγαλύτερο όγκο εγκεκριμένων κρατικών ενισχύσεων για ευρυζωνική ανάπτυξη
. [image: image10.emf]Κρατικές ενισχύσεις σε ευρυζωνικά δίκτυα, εγκεκριμένος όγκος ανά κράτος μέλος  

Η Επιτροπή ενέκρινε περισσότερα από 4 δις ευρώ ενίσχυσης βάσει των κανόνων για τις κρατικές ενισχύσεις, κυρίως για την επέκταση της ευρυζωνικής κάλυψης στις λευκές ή στις λευκές NGA περιοχές (περίπου 69%), στις οποίες κανένας φορέας εκμετάλλευσης δεν είχε αρκετά κίνητρα αγοράς για να πραγματοποιήσει ανάλογες επενδύσεις. Δεδομένου ότι οι εντάσεις ενίσχυσης είναι κατά κανόνα γύρω στο 50%, είναι λογικό να θεωρηθεί ότι από τις εγκεκριμένες ενισχύσεις προέκυψαν συνολικές επενδύσεις περίπου 8 εκατ. ευρώ σε ευρυζωνικά δίκτυα. 

Περισσότερο από το ήμισυ των εγκεκριμένων καθεστώτων αφορούσε ενισχύσεις κάτω των 20 εκατ. ευρώ. Ωστόσο, με την εφαρμογή εθνικών καθεστώτων πλαισίου και τη μετακίνηση στην ανάπτυξη των NGA, όλο και περισσότερα καθεστώτα εθνικών ενισχύσεων έχουν προϋπολογισμό άνω των 100 εκατ. ευρώ
. Η Επιτροπή ενθαρρύνει τα κράτη μέλη να καταρτίζουν και να κοινοποιούν εθνικά καθεστώτα πλαίσια προκειμένου να επιταχύνουν την εφαρμογή ευρυζωνικών σχεδίων. 

Σύμφωνα με τις ετήσιες εκθέσεις για την περίοδο 2004-2009, τα κράτη μέλη έχουν ήδη χορηγήσει 368 εκατ. ευρώ από τον εγκεκριμένο όγκο κρατικών ενισχύσεων για ευρυζωνικά δίκτυα. Περίπου το 60 % του ποσού αυτού (226 εκατ. ευρώ) χορηγήθηκε το 2008 και το 2009. Τρία τέταρτα του συνόλου των ενισχύσεων χορηγήθηκαν από το Ηνωμένο Βασίλειο (159 εκατ. ευρώ) και την Ιρλανδία (125 εκατ. ευρώ). Η μεγάλη διαφορά μεταξύ του εγκεκριμένου όγκου (4 δις ευρώ) και των ενισχύσεων που ανέφεραν τα κράτη μέλη οφείλεται στο γεγονός ότι η πλειονότητα των κρατικών ενισχύσεων είχε προβλεφθεί για το 2010 και εξής. 

Εκτός από τις κρατικές ενισχύσεις και τις ιδιωτικές επενδύσεις, η ανάπτυξη ευρυζωνικών δικτύων ενισχύεται επίσης και με τη χρήση άλλων μέσων. Για παράδειγμα, στη χρηματοδοτική περίοδο 2007-2013 των διαρθρωτικών ταμείων, συνολικά 2,3 δις ευρώ διατέθηκαν για επενδύσεις σε ευρυζωνικές υποδομές και 12, 9 δις ευρώ για υπηρεσίες της κοινωνίας των πληροφοριών. Άλλα 360 εκατ. ευρώ χρησιμοποιήθηκαν για τη χρηματοδότηση ευρυζωνικών δικτύων μέσω του Ευρωπαϊκού Γεωργικού Ταμείου Αγροτικής Ανάπτυξης, ενώ η ΕΤΑ επένδυσε 2,4 δις ευρώ σε ευρυζωνικές υποδομές το 2009 και συνολικά 12 δις ευρώ από το 2000. 

7.5. Συμπέρασμα όσον αφορά τις κρατικές ενισχύσεις στον ευρυζωνικό τομέα 
Η Στρατηγική Ευρώπη 2020 υπογράμμισε τη σημασία της εξάπλωσης των ευρυζωνικών δικτύων για την προώθηση της κοινωνικής ένταξης και της ανταγωνιστικότητας στην Ευρωπαϊκή Ένωση. Τα κράτη μέλη είναι στη διαδικασία καθορισμού των σχεδίων τους για την επίτευξη των στόχων που τίθενται στο Ψηφιακό θεματολόγιο. Η αποτελεσματική χρήση της δημόσιας χρηματοδότησης φαίνεται να είναι απαραίτητη ώστε όσο το δυνατόν περισσότεροι πολίτες της ΕΕ να αποκτήσουν πρόσβαση υψηλής και πολύ υψηλής ταχύτητας στο διαδίκτυο και κατ’αυτόν τον τρόπο να επωφεληθούν των πλεονεκτημάτων που προσφέρει μια κοινωνία βασιζόμενη στη γνώση. Ωστόσο, η δημόσια χρηματοδότηση πρέπει να χρησιμοποιείται προσεκτικά στις ελευθερωμένες αγορές τηλεπικοινωνιών ώστε να αποφευχθεί ο «παραγκωνισμός» των ιδιωτικών επενδύσεων.

Οι κατευθυντήριες γραμμές για τα ευρυζωνικά δίκτυα παρέχουν σαφές και προβλέψιμο πλαίσιο για τις κρατικές ενισχύσεις στον τομέα αυτόν. Μετά την έκδοση των εν λόγω κατευθυντήριων γραμμών, η Επιτροπή ενέκρινε σημαντικό αριθμό αποφάσεων που επιτρέπουν στα κράτη μέλη να υποστηρίζουν τις επενδύσεις σε περιοχές στις οποίες οι φορείς της αγοράς είναι απίθανο να επενδύσουν υπό εμπορικούς όρους (π.χ. αγροτικές ή απομακρυσμένες περιοχές). 

Εκτός από τη θέσπιση του νομικού πλαισίου για τη χορήγηση κρατικών ενισχύσεων, οι κατευθυντήριες γραμμές έχουν στόχο όχι μόνο να προωθήσουν τις επενδύσεις στις ευρυζωνικές υποδομές, αλλά και να εξασφαλίσουν ότι θα ασκείται ουσιαστικός ανταγωνισμός, συμβάλλοντας κατ’αυτόν τον τρόπο στη μεγιστοποίηση της ευημερίας των καταναλωτών με τη μορφή χαμηλότερων τιμών και καλύτερων και περισσότερων υπηρεσιών.

8. Κρατικές ενισχύσεις για την απασχόληση και την επαγγελματική εκπαίδευση

8.1. Πλαίσιο πολιτικής

Έχει αναγνωρισθεί ότι μια απασχόληση υψηλού επιπέδου αποτελεί κλειδί όχι μόνο για τη βιωσιμότητα του κοινωνικού μοντέλου και των συστημάτων κοινωνικής πρόνοιας της Ευρώπης, αλλά και για την προστασία των δημόσιων οικονομικών και τη διατήρηση της οικονομικής ανάπτυξης. Αυτός είναι ο λόγος για τον οποίο η Ευρωπαϊκή Ένωση καθόρισε ως προτεραιότητα της Ευρώπης 2020 την προαγωγή μιας οικονομίας υψηλής απασχόλησης και έθεσε τον φιλόδοξο στόχο να επιτύχει μέχρι το 2020 ποσοστό απασχόλησης 75% για την ηλικιακή ομάδα των 20-64 ετών. Η εμβληματική πρωτοβουλία «Ατζέντα για νέες δεξιότητες και θέσεις εργασίας»
 προσδιορίζει τέσσερεις κύριες προτεραιότητες για την αντιμετώπιση της πρόκλησης αυτής: καλύτερη λειτουργία των αγορών εργασίας· πιο ειδικευμένο εργατικό δυναμικό, ικανό να συμβάλει και να προσαρμοστεί στην τεχνολογική αλλαγή με νέα πρότυπα οργάνωσης της εργασίας· καλύτερη ποιότητα των θέσεων εργασίας και καλύτερες συνθήκες εργασίας· και ισχυρότερες πολιτικές για την προώθηση της δημιουργίας θέσεων εργασίας και της ζήτησης για εργατικό δυναμικό. Μολονότι τα κράτη μέλη είναι οι κύριοι συντελεστές, η συσπείρωση όλων των προσπαθειών και των μέσων είναι αποφασιστικής σημασίας για την επίτευξη του στόχου αυτού. Η πρωτοβουλία προτείνει 13 συγκεκριμένες δράσεις, με συνοδευτικά και προπαρασκευαστικά μέτρα για να συντονισθούν οι πολιτικές που θα είναι εστιασμένες στις τέσσερεις αυτές προτεραιότητες.

Δεδομένου ότι το ειδικευμένο εργατικό δυναμικό αποτελεί θεμελιώδες στοιχείο για την ανάπτυξη ανταγωνιστικής, βιώσιμης και καινοτόμου οικονομίας, στο πνεύμα των στόχων της Ευρώπης 2020
, η Στρατηγική Ευρώπη 2020 δίνει ιδιαίτερη σημασία στην ένταξη των νέων στην αγορά εργασίας
. Η εμβληματική πρωτοβουλία «Νεολαία σε κίνηση» αποτελεί προσπάθεια για τη βελτίωσης της εκπαίδευσης, της κινητικότητας και των προοπτικών απασχόλησης των νέων. Η πρωτοβουλία, αφενός, περιλαμβάνει δράσεις για τη στήριξη της προσπάθειας των κρατών μελών να εκσυγχρονίσουν τα προγράμματα εκπαίδευσης και επαγγελματικής εκπαίδευσης κατά τρόπο ώστε να εφοδιάζουν τους νέους με τις ικανότητες που χρειάζονται για να επιτύχουν στις σύγχρονες αγορές εργασίας και, αφετέρου, παρέχει ένα ευρωπαϊκό πλαίσιο πολιτικής για την απασχόληση των νέων. 
Ο σχεδιασμός και η εφαρμογή πολιτικών για την επίτευξη των στόχων της Στρατηγικής Ευρώπη 2020 αποτελεί ευθύνη των κρατών μελών, βάσει των κατευθυντήριων γραμμών για την απασχόληση που εξέδωσε το Συμβούλιο
. Ένα από τα συστατικά στοιχεία των στρατηγικών τους είναι η δημόσια στήριξη στις διάφορες μορφές της. Το 2008, το σύνολο των δημόσιων δαπανών για μέτρα πολιτικής όσον αφορά την αγορά εργασίας ανήλθε σε 57 περίπου δις ευρώ
. Από το σύνολο αυτό, περίπου 22 δις ευρώ χρησιμοποιήθηκαν για τη στήριξη μέτρων επαγγελματικής εκπαίδευσης. Άλλα 24 δις ευρώ χορηγήθηκαν στις υπηρεσίες της αγοράς εργασίας
, για τη χρηματοδότηση συστημάτων και δομών που παρέχουν υπηρεσίες στους ανέργους. 

Τα περισσότερα από τα δημόσια αυτά μέτρα απευθύνονται σε μεμονωμένα άτομα ή ισχύουν για όλους τους εργαζομένους, π.χ. γενική μείωση της φορολογίας εργασίας και των κοινωνικών εισφορών
, μέτρα για την παροχή καθοδήγησης και συμβουλών, γενική βοήθεια και επαγγελματική εκπαίδευση για τους ανέργους ή προγράμματα επαγγελματικής εκπαίδευσης που ισχύουν χωρίς διακρίσεις για όλους τους εργαζομένους σε συγκεκριμένο κράτος μέλος. Τα μέτρα αυτού του είδους δεν παρέχουν πλεονέκτημα σε ορισμένες επιχειρήσεις και ως εκ τούτου δεν συνιστούν κρατικές ενισχύσεις. 

Ωστόσο, λόγω της ατελούς λειτουργίας των αγορών εργασίας, οι κρατικές ενισχύσεις ενδέχεται, σε ορισμένες περιπτώσεις, να αποτελούν κατάλληλο μέσο, π.χ., για να ενισχυθεί η πρόσληψη εργαζομένων με ειδικές ανάγκες ή άλλων κατηγοριών εργαζομένων που δυσκολεύονται να εξασφαλίσουν εργασία με τους τρέχοντες μισθούς. Οι εργοδότες τείνουν να θεωρούν ορισμένα χαρακτηριστικά, όπως την αναπηρία, τη μακροχρόνια ανεργία ή την έλλειψη βασικής εκπαίδευση, ως ενδείξεις χαμηλής παραγωγικότητας. Οι κρατικές ενισχύσεις με τη μορφή επιδότησης μισθού μπορεί να βοηθήσουν αυτούς τους εργαζόμενους να εισέλθουν στην αγορά εργασίας ή να παραμείνουν στη θέση τους καλύπτοντας τα επιπλέον έξοδα που συνεπάγεται η υποθετική ή πραγματική χαμηλότερη παραγωγικότητά τους.

Παρά τις θετικές επιπτώσεις τους, οι ενισχύσεις για την απασχόληση ενέχουν τον κίνδυνο στρέβλωσης του ανταγωνισμού. Χωρίς αυστηρούς ελέγχους και τα ενδεδειγμένα όρια, οι ενισχύσεις για την απασχόληση μπορούν να έχουν αρνητικές επιπτώσεις, οι οποίες να εξουδετερώνουν τα άμεσα αποτελέσματά τους στη δημιουργία θέσεων εργασίας. Στo βαθμό πoυ χρησιμoπoιoύνται για την πρoστασία των επιχειρήσεων πoυ εκτίθενται στoν διασυνοριακό ανταγωνισμό, oι ενισχύσεις μπoρoύν να έχoυν ως απoτέλεσμα την καθυστέρηση των απαραίτητων προσαρμογών για τη βελτίωση της ανταγωνιστικότητας της ευρωπαϊκής βιoμηχανίας.

Όσον αφορά την επαγγελματική εκπαίδευση, χωρίς δημόσια δράση, η παροχή εκπαίδευσης και επαγγελματικής εκπαίδευσης θα ήταν πολύ χαμηλότερου επιπέδου από του κοινωνικά επιθυμητού. Η υποεπένδυση στην επαγγελματική εκπαίδευση μπορεί να οφείλεται σε διάφορους λόγους: την απροθυμία των εταιρειών να αναλάβουν κινδύνους, τους χρηματοπιστωτικούς περιορισμούς, τον φόβο ότι οι εργαζόμενοι θα αποχωρήσουν πριν η επιχείρηση αποσβέσει την επένδυσή της, κ.λπ. Οι βελτιωμένες δεξιότητες και γνώσεις αποφέρουν οφέλη για την κοινωνία πέραν των υψηλότερων κερδών για τα καλύτερα εκπαιδευμένα άτομα (ή τους εργοδότες). Το συνολικό κοινωνικό όφελος υπερβαίνει τις ιδιωτικές απολαβές. Η επαγγελματική εκπαίδευση συμβάλλει επίσης στην κοινωνική συνοχή μειώνοντας την εκ των προτέρων ανισότητα και την κοινωνική απόσταση μεταξύ ατόμων, και έχει ευνοϊκό αντίκτυπο στην οικονομική απόδοση. Η αντιμετώπιση των αδυναμιών της αγοράς που σχετίζονται με την επαγγελματική εκπαίδευση απαιτεί περαιτέρω χρηματοδοτική στήριξη, από κοινού με άλλες δημόσιες προσπάθειες.

Χορηγώντας ενισχύσεις επαγγελματικής εκπαίδευσης σε ορισμένες εταιρείες, οι δημόσιες αρχές αναλαμβάνουν μέρος των εξόδων τους για επαγγελματική εκπαίδευση και παρέχουν οικονομικό πλεονέκτημα που βελτιώνει τη θέση των εν λόγω εταιρειών στον ανταγωνισμό. Ως εκ τούτου, τα μέτρα κρατικών ενισχύσεων για επαγγελματική εκπαίδευση πρέπει να είναι σωστά σχεδιασμένα ώστε να αντιμετωπίζονται αδυναμίες της αγοράς που προκύπτουν από την υποεπένδυση στην επαγγελματική εκπαίδευση και για να εξασφαλιστεί ότι, εντός των συγκεκριμένων ορίων, οι στρεβλώσεις του ανταγωνισμού έχουν ελαχιστοποιηθεί.

8.2. Κανόνες όσον αφορά τις κρατικές ενισχύσεις για την απασχόληση και την επαγγελματική εκπαίδευση

Οι περισσότεροι από τους κανόνες κρατικών ενισχύσεων για την απασχόληση και την επαγγελματική εκπαίδευση περιλαμβάνονται στον ΓΚΑΚ. Για τα μέτρα μεμονωμένης ενίσχυσης που αφορούν μεγάλα ποσά, διατηρείται η υποχρέωση προηγούμενης κοινοποίησης. Το 2009, η Επιτροπή εξέδωσε δύο έγγραφα καθοδήγησης
, που καθορίζουν τα κριτήρια που θα εφαρμόζει η Επιτροπή για την αξιολόγηση της συμβατότητας των κοινοποιηθέντων μέτρων ενίσχυσης για τους εργαζομένους σε μειονεκτική θέση και τους εργαζομένους με αναπηρία, καθώς και για τις ενισχύσεις επαγγελματικής εκπαίδευσης.

Το κατωτέρω πλαίσιο συγκεφαλαιώνει τις κύριες δυνατότητες χορήγησης ενισχύσεων απασχόλησης και επαγγελματικής εκπαίδευσης βάσει των διατάξεων κρατικών ενισχύσεων που ισχύουν επί τους παρόντος.

Κανόνες της ΕΕ όσον αφορά τις κρατικές ενισχύσεις για απασχόληση 
Οι κανόνες της ΕΕ όσον αφορά τις κρατικές ενισχύσεις για απασχόληση ορίζουν ένα πακέτο μέτρων που μπορούν να χρησιμοποιηθούν για τη στήριξη της δημιουργίας θέσεων εργασίας και της πρόσληψης υπαλλήλων σε μειονεκτική θέση ή με αναπηρία. 

Ο ΓΚΑΚ καλύπτει τις ενισχύσεις για την πρόσληψη εργαζομένων σε μειονεκτική θέση που χορηγούνται υπό μορφή επιδότησης μισθού· τις ενισχύσεις για την απασχόληση ατόμων με αναπηρία υπό μορφή επιδότησης μισθού· και τις ενισχύσεις για την κάλυψη του πρόσθετου κόστους που συνεπάγεται η απασχόληση ατόμων με αναπηρία. Ωστόσο, τα μέτρα μεμονωμένης ενίσχυσης που υπερβαίνουν το όριο κοινοποίησης απαιτούν μεμονωμένη κοινοποίηση. Το όριο αυτό καθορίζεται σε 5 εκατ. ευρώ ετησίως ανά επιχείρηση για την απασχόληση εργαζομένων σε μειονεκτική θέση και σε 10 εκατ. ευρώ ετησίως ανά επιχείρηση για την απασχόληση εργαζομένων με αναπηρία.

Άλλα είδη ενισχύσεων στην απασχόληση δεν απαγορεύονται, αλλά πρέπει να κοινοποιούνται εκ των προτέρων στην Επιτροπή.

Κανόνες της ΕΕ για τις κρατικές ενισχύσεις στην επαγγελματική εκπαίδευση

Οι κανόνες της ΕΕ καλύπτουν κάθε δημόσια στήριξη για επαγγελματική εκπαίδευση η οποία ευνοεί μία ή περισσότερες εταιρείες ή βιομηχανικούς τομείς μειώνοντας το κόστος που θα έπρεπε κανονικά να αναλάβουν προκειμένου οι εργαζόμενοι σε αυτές να αποκτήσουν νέες δεξιότητες. Ο ΓΚΑΚ εφαρμόζεται στις ενισχύσεις για επαγγελματική εκπαίδευση, είτε η επαγγελματική εκπαίδευση αυτή παρέχεται από τις ίδιες τις επιχειρήσεις είτε από κέντρα επαγγελματικής εκπαίδευσης, δημόσια ή ιδιωτικά.

Η επαγγελματική εκπαίδευση που αναφέρεται από τον ΓΚΑΚ μπορεί να είναι ενός από τα εξής δύο είδη: ειδική επαγγελματική εκπαίδευση που ισχύει κυρίως για την παρούσα ή μελλοντική θέση του υπαλλήλου και γενική επαγγελματική εκπαίδευση που παρέχει ικανότητες οι οποίες σε γενικές γραμμές μπορούν να μεταφερθούν σε άλλες επιχειρήσεις ή εργασιακούς τομείς. Ο κίνδυνος στρεβλωτικών επιπτώσεων στον ανταγωνισμό είναι υψηλότερος στην πρώτη παρά στη δεύτερη περίπτωση.

Δεδομένων των ιδιαίτερων μειονεκτημάτων και των υψηλότερων σχετικών δαπανών που πρέπει να επωμιστούν οι ΜΜΕ όταν επενδύουν στην επαγγελματική εκπαίδευση, οι εντάσεις ενίσχυσης που επιτρέπει ο ΓΚΑΚ είναι υψηλότερες για αυτό το είδος επιχειρήσεων.
Ωστόσο, διάφορα μεμονωμένα μέτρα που αφορούν μεγάλα ποσά ενισχύσεων μπορεί να ενέχουν μεγαλύτερο κίνδυνο στρέβλωσης του ανταγωνισμού. Τα μέτρα αυτά πρέπει να κοινοποιούνται εκ των προτέρων, ώστε να αξιολογείται εάν οι θετικές επιπτώσεις υπερβαίνουν τις αρνητικές. Ο ΓΚΑΚ θέτει το όριο κοινοποίησης στα 2 εκατ. ευρώ για τα σχέδια ενισχύσεων επαγγελματικής εκπαίδευσης.
8.3. Αποφάσεις κρατικών ενισχύσεων για απασχόληση και επαγγελματική εκπαίδευση και μελέτες περιπτώσεων

Στην περίοδο 2004-2010, η Επιτροπή έλαβε 32 τελικές αποφάσεις για μέτρα απασχόλησης κρίνοντας ότι 25 μέτρα ήταν συμβιβάσιμα με τους κανόνες κρατικών ενισχύσεων και ότι πέντε μέτρα δεν περιείχαν στοιχείο κρατικής ενίσχυσης
. Οι περισσότερες αποφάσεις (94%) αφορούσαν καθεστώτα. Σχεδόν τα δύο τρίτα όλων των μέτρων κρατικών ενισχύσεων εφαρμόστηκαν από τη Γαλλία (5), τη Γερμανία (4), τη Δανία (3), την Ιταλία (3), την Ισπανία (3) και την Σουηδία (2).

Στην ίδια περίοδο, ελήφθησαν 34 αποφάσεις για μέτρα επαγγελματικής εκπαίδευσης (26 εγκεκριμένα μέτρα κρατικών ενισχύσεων, τέσσερεις αποφάσεις για «μη ύπαρξη ενίσχυσης» και τέσσερεις αρνητικές αποφάσεις). Από τα εγκεκριμένα μέτρα κρατικών ενισχύσεων, έξη αφορούσαν καθεστώτα, 12 υποθέσεις ad hoc και οκτώ μεμονωμένες εφαρμογές καθεστώτων.

Ο αριθμός των μέτρων που ενέκρινε η Επιτροπή για επαγγελματική εκπαίδευση και εκπαίδευση ήταν πολύ χαμηλός, λόγω του γεγονότος ότι τα μέτρα, στη μεγάλη τους πλειονότητα, εφαρμόστηκαν από τα κράτη μέλη βάσει κανονισμών απαλλαγής κατά κατηγορία
. 

Στην περίοδο 2004-2010, ο αριθμός των μέτρων που έλαβαν τα κράτη μέλη με απαλλαγή κατά κατηγορία ήταν 1.005
. Από το σύνολο αυτό, 147 αντιστοιχούν σε μέτρα που εφαρμόστηκαν βάσει του κανονισμού απαλλαγής κατά κατηγορία για απασχόληση
, 420 σε μέτρα που θεσπίστηκαν βάσει του κανονισμού απαλλαγής κατά κατηγορία για επαγγελματική εκπαίδευση 
 και 438 σε μέτρα που ελήφθησαν βάσει του ΓΚΑΚ.

Σχεδόν 70 % του συνόλου των μέτρων που ελήφθησαν βάσει του κανονισμού απαλλαγής κατά κατηγορία για την απασχόληση, εφαρμόστηκαν από πέντε κράτη μέλη: Πολωνία (31), Ιταλία και Ισπανία (20 μέτρα έκαστη), Ουγγαρία (19) και Γερμανία (13). Όσον αφορά τα μέτρα επαγγελματικής εκπαίδευσης, η Ιταλία (96), το Βέλγιο (69), το Ηνωμένο Βασίλειο (62), η Γερμανία (56) και η Ισπανία (29) εφάρμοσαν περίπου το 74 % των μέτρων που εγκρίθηκαν βάσει του κανονισμού απαλλαγής κατά κατηγορία για επαγγελματική εκπαίδευση. Τέλος, σχεδόν το ήμισυ των μέτρων που εγκρίθηκαν βάσει του ΓΚΑΚ εφαρμόστηκαν από την Ιταλία (120) και τη Γερμανία (105).

Σε σχέση με τους στόχους του ΓΚΑΚ, τα περισσότερα μέτρα επικεντρώθηκαν στην ειδική επαγγελματική εκπαίδευση (άρθρο 38 παράγραφος 1 του ΓΚΑΚ· 342 μέτρα) και/ή τη γενική επαγγελματική εκπαίδευση(άρθρο 38 παράγραφος 2· 229). Όσον αφορά τις ενισχύσεις για απασχόληση, η κατανομή των μέτρων είχε ως εξής: ενισχύσεις για την πρόσληψη εργαζομένων σε μειονεκτική θέση υπό μορφή επιδότησης μισθού (άρθρο 40 του ΓΚΑΚ). 75) ενισχύσεις για την απασχόληση εργαζομένων με αναπηρία υπό μορφή επιδότησης μισθού (άρθρο 41 του ΓΚΑΚ). 66) και ενισχύσεις για την αντιστάθμιση των πρόσθετων δαπανών που συνεπάγεται η απασχόληση ατόμων με αναπηρία (άρθρο 42 του ΓΚΑΚ· 50). 

Στο κατωτέρω πλαίσιο περιλαμβάνονται δύο παραδείγματα μέτρων κρατικών ενισχύσεων που εφαρμόστηκαν στο Βέλγιο και τη Γαλλία με στόχο τη στήριξη της απασχόλησης και της επαγγελματικής εκπαίδευσης. Και στις δύο περιπτώσεις, τα μέτρα σχεδιάστηκαν σύμφωνα με τις διατάξεις τους ΓΚΑΚ και ως εκ τούτου δεν έπρεπε να κοινοποιηθούν εκ των προτέρων στην Επιτροπή πριν την εφαρμογή τους.

Ενισχύσεις απαλλασσόμενες κατά κατηγορία για την επαγγελματική ένταξη ατόμων με αναπηρίες (Βέλγιο, X 29/2008)

Το 2008, η φλαμανδική κυβέρνηση εφάρμοσε μέτρο με στόχο την προώθηση της απασχόλησης εργαζομένων με αναπηρία σύμφωνα με τα άρθρα 41 και 42 του ΓΚΑΚ. Βάσει του σχεδίου, χορηγείται ενίσχυση στους εργοδότες για την πρόσληψη ατόμων με αναπηρία καθώς και στους ανάπηρους που είναι ανεξάρτητοι επαγγελματίες. 

Η ενίσχυση έχει τη μορφή άμεσων επιδοτήσεων με στόχο την αντιστάθμιση του μισθολογικού κόστους των υπαλλήλων με αναπηρία (συμπεριλαμβανομένων των εισφορών κοινωνικής ασφάλισης). Η ενίσχυση αρχίζει από το 40% του συνολικού μισθολογικού κόστους και μειώνεται σταδιακά για να φτάσει στο 20% από το πέμπτο έτος μετά την πρόσληψη. Επιπλέον, το καθεστώς επιτρέπει στο κράτος μέλος να χορηγεί αντιστάθμιση για τις πρόσθετες δαπάνες που συνεπάγεται η απασχόληση ατόμων με αναπηρία, όπως οι πρόσθετες δαπάνες μεταφοράς, η προσαρμογή του εργασιακού χώρου, η αγορά εργαλείων και ρούχων εργασίας, οι ειδικές ανάγκες επαγγελματικής εκπαίδευσης. Το καθεστώς περιέχει ειδικές διατάξεις για την απασχόληση ατόμων με προβλήματα όρασης ή/και ακοής.

Σύμφωνα με τις φλαμανδικές αρχές, ο ετήσιος προϋπολογισμός του καθεστώτος έχει ορισθεί στα 59,3 εκατ. ευρώ. 

Καθεστώς ενισχύσεων για επαγγελματική εκπαίδευση (Γαλλία, X 64/2008) 
Το 2008, η Γαλλία εφάρμοσε καθεστώς επαγγελματικής εκπαίδευσης που ακολουθεί τις διατάξεις του ΓΚΑΚ. Το μέτρο έχει ως στόχο την παροχή γενικής και ειδικής επαγγελματικής εκπαίδευσης σε υπαλλήλους σε όλους τους τομείς. Σύμφωνα με τους κανόνες που θεσπίζει ο ΓΚΑΚ, η ανώτατη ένταση ενίσχυσης είναι το 60% των επιλέξιμων δαπανών για γενική επαγγελματική εκπαίδευση και το 25% για ειδική επαγγελματική εκπαίδευση. Ως αντιστάθμιση για τις μεγαλύτερες οικονομικές δυσκολίες που αντιμετωπίζουν οι ΜΜΕ, ο ΓΚΑΚ προβλέπει ανώτερες εντάσεις ενίσχυσης για τις εν λόγω επιχειρήσεις (αύξηση 20% και για τα δύο είδη επαγγελματικής εκπαίδευσης. 

Οι ενισχύσεις μπορούν να χορηγηθούν μέσω επιχορηγήσεων, δανείων, εγγυήσεων, επιδοτήσεων επιτοκίου ή επιστρεπτέων προκαταβολών. Ο ετήσιος προϋπολογισμός ανέρχεται περίπου σε 60 εκατ. ευρώ και σε 3 εκατ. ευρώ για εγγυήσεις. Για την περίοδο 2007-2013 τα διαρθρωτικά ταμεία παρέχουν πρόσθετη χρηματοδότηση (περίπου 25 εκατ. ευρώ). 

Το 2009, άνω του 40% των συνολικών ενισχύσεων επαγγελματικής εκπαίδευσης στη Γαλλία χορηγήθηκε βάσει του εν λόγω καθεστώτος.

8.4. Δαπάνες κρατικών ενισχύσεων για την επαγγελματική εκπαίδευση και την απασχόληση

Όπως προαναφέρθηκε, η Στρατηγική Ευρώπη 2020 έχει ως στόχο την προώθηση οικονομίας υψηλής απασχόλησης με ποσοστό απασχόλησης 70%. Οι κρατικές ενισχύσεις είναι ένα μόνο από τα διαθέσιμα μέσα για την επίτευξη του στόχου αυτού. Γενικά, οι κρατικές ενισχύσεις χρησιμοποιούνται όταν άλλα μέτρα δεν μπορούν να αποκαταστήσουν πλήρως την ατελή λειτουργία της αγοράς εργασίας. Στην πράξη, παίζουν ιδιαίτερα σημαντικό ρόλο, δεδομένου ότι διευκολύνουν την ένταξη στην αγορά εργασίας των εργαζομένων που θεωρητικά είναι λιγότερο παραγωγικοί (νέοι και ανειδίκευτοι, άτομα με αναπηρίες κ.λπ.).

Το 2009, οι κρατικές ενισχύσεις για επαγγελματική εκπαίδευση και απασχόληση από κοινού ανήλθαν σε 3,4 δις ευρώ (0,03 % του ΑΕΠ της ΕΕ των 27), από τα οποία οι ενισχύσεις για απασχόληση ήταν 2,4 δις ευρώ (0,02 του ΑΕΠ). Σε σχετικούς όρους, περίπου το 6 % των ενισχύσεων προς τη βιομηχανία και τις υπηρεσίες διατέθηκε για επαγγελματική εκπαίδευση και απασχόληση. 

Το μεγαλύτερο μερίδιο ενισχύσεων για επαγγελματική εκπαίδευση και απασχόληση αναλογικά προς το σύνολο των ενισχύσεων προς τη βιομηχανία και τις υπηρεσίες διαπιστώθηκε στη Δανία και την Πολωνία. Έξη κράτη μέλη (Βουλγαρία, Γερμανία, Ελλάδα, Κάτω Χώρες, Ρουμανία και Σουηδία) χορήγησαν λιγότερο από 1% για τους στόχους αυτούς, ενώ το Λουξεμβούργο δεν χορήγησε καμία κρατική ενίσχυση για επαγγελματική εκπαίδευση και απασχόληση. 

Σε τρία κράτη μέλη αναλογεί το 84% των ενισχύσεων για απασχόληση που χορηγήθηκαν το 2009: Δανία (1,2 δις ευρώ, 51 %), Πολωνία (0,6 δις ευρώ, 26 %) και Ιταλία (0,2 δις ευρώ, 8,7 %). Η Ιταλία ήταν ένα από τα τρία κράτη μέλη που μαζί χορήγησαν το ήμισυ όλων των ενισχύσεων για επαγγελματική εκπαίδευση (Ιταλία: 21 %, Γερμανία: 16 % και Ισπανία: 13 %).

Περισσότερο από το ήμισυ όλων των ενισχύσεων για επαγγελματική εκπαίδευση και απασχόληση (55%, 1,6 δις ευρώ) χορηγήθηκε βάσει μέτρων που απαλλάχθηκαν κατά κατηγορία. Το μερίδιο των μέτρων που απαλλάχθηκαν κατά κατηγορία ήταν σημαντικά υψηλότερο για τις ενισχύσεις επαγγελματικής εκπαίδευσης (88%) παρά για τις ενισχύσεις απασχόλησης (41%). Τα μέτρα βάσει του ΓΚΑΚ ανήλθαν σε 1,2 δις ευρώ περίπου, ποσό από το οποίο οι ενισχύσεις για την απασχόληση εργαζομένων με αναπηρία με τη μορφή επιδότησης μισθού ήταν 625 εκατ. ευρώ (άρθρο 41 του ΓΚΑΚ), οι ενισχύσεις για την αντιστάθμιση των πρόσθετων δαπανών που συνεπάγεται η απασχόληση ατόμων με αναπηρία ήταν 28 εκατ. ευρώ (άρθρο 42 του ΓΚΑΚ), και οι ενισχύσεις για την πρόσληψη εργαζομένων σε μειονεκτική θέση που χορηγούνται υπό μορφή επιδότησης μισθού ήταν 52 εκατ. ευρώ (άρθρο 40 του ΓΚΑΚ). Όσον αφορά τις ενισχύσεις επαγγελματικής εκπαίδευσης, τα ποσά ήταν τα εξής: 438 εκατ. ευρώ για ενισχύσεις γενικής επαγγελματικής εκπαίδευσης (άρθρο 38 παράγραφος 2 του ΓΚΑΚ) και 99 εκατ. ευρώ για ενισχύσεις ειδικής επαγγελματικής εκπαίδευσης (άρθρο 38 παράγραφος 1 του ΓΚΑΚ). 

Από την ανάλυση των αριθμητικών στοιχείων για τις ενισχύσεις απασχόλησης διαπιστώνεται ότι περίπου το 80% του συνόλου των ενισχύσεων χορηγήθηκε βάσει τριών μόνο καθεστώτων: Ένα καθεστώς της Δανίας για τη στήριξη της ένταξης στην αγορά εργασίας ατόμων που πάσχουν από σοβαρά σωματικά και πνευματικά προβλήματα
 και δύο καθεστώτα της Πολωνίας και της Ιταλίας για την παροχή ενίσχυσης απασχόλησης υπέρ των ατόμων με αναπηρία
. Οι ενισχύσεις για επαγγελματική εκπαίδευση ήταν λιγότερο συγκεντρωμένες. Τα τρία μεγαλύτερα καθεστώτα (ένα πολωνικό, ένα ιταλικό και ένα γαλλικό) αναλογούσαν περίπου στο 20% του συνόλου των ενισχύσεων για επαγγελματική εκπαίδευση
. Από τη σύγκριση των δύο συνεχόμενων περιόδων 2004-2006 και 2007-2009 προκύπτει ότι οι ενισχύσεις για επαγγελματική εκπαίδευση παρέμειναν γενικά στα ίδια επίπεδα, τόσο σε ονομαστικούς (περίπου 0,8 δις ευρώ κατ’έτος) όσο και σε σχετικούς όρους (1,5% του συνόλου των ενισχύσεων προς τη βιομηχανία και τις υπηρεσίες). Ωστόσο, οι κρατικές ενισχύσεις για απασχόληση μειώθηκαν από 3,1 δις ευρώ ανά έτος στην πρώτη περίοδο σε 2,7 δις ευρώ στη δεύτερη. Το μερίδιο των ενισχύσεων απασχόλησης στο σύνολο των ενισχύσεων προς τη βιομηχανία και τις υπηρεσίες μειώθηκε επίσης κατά 0,9 % (από 5,9 % σε 5,0 %).

Όλες σχεδόν οι ενισχύσεις για απασχόληση και επαγγελματική εκπαίδευση χορηγήθηκαν στην Ευρώπη βάσει καθεστώτων ενισχύσεων. Μεταξύ 2004 και 2009 (περίοδο κατά την οποία χορηγήθηκαν 17,5 δις ευρώ ως ενισχύσεις επαγγελματικής εκπαίδευσης και 4,8 δις ευρώ ως ενισχύσεις απασχόλησης), οι μεμονωμένες ενισχύσεις ad hoc αντιστοιχούσαν περίπου στο 1 % του συνόλου. Όσον αφορά τα μέσα ενίσχυσης, τα κράτη μέλη χρησιμοποίησαν άμεσες επιχορηγήσεις (83% του συνόλου των ενισχύσεων) και φοροαπαλλαγές (17%).

8.5. Συμπέρασμα όσον αφορά τις κρατικές ενισχύσεις για την απασχόληση και την επαγγελματική εκπαίδευση

Ο ρόλος των μέτρων κρατικών ενισχύσεων για την προώθηση της δημιουργίας θέσεων εργασίας και ειδικευμένων εργαζομένων είναι αρκετά περιορισμένος. Τα περισσότερα μέτρα δημόσιας στήριξης δεν εμπίπτουν στο πεδίο εφαρμογής των κανόνων για τις κρατικές ενισχύσεις, αλλά συνιστούν γενικά μέτρα, δεδομένου ότι απευθύνονται σε όλες τις επιχειρήσεις σε όλους τους τομείς και δεν είναι στη διακριτική ευχέρεια των αρχών εφαρμογής τους. Ωστόσο, όταν πρόκειται για την αποκατάσταση αδυναμιών της αγοράς, η Επιτροπή αναγνωρίζει ότι δικαιολογούνται οι παρεμβάσεις δημόσιων ενισχύσεων.

Οι περισσότεροι κανόνες που διέπουν τις κρατικές ενισχύσεις στην απασχόληση και την επαγγελματική εκπαίδευση περιλαμβάνονται στον ΓΚΑΚ, ο οποίος διευκολύνει την ταχεία εφαρμογή των μέτρων με χαμηλό διοικητικό κόστος. Πράγματι, περισσότερο από το ήμισυ όλων των ενισχύσεων για τους στόχους αυτούς χορηγήθηκε βάσει μέτρων που απαλλάσσονται κατά κατηγορία. Ωστόσο, υπάρχουν σημαντικές διαφορές: Ενώ οι ενισχύσεις επαγγελματικής εκπαίδευσης, στη μεγάλη τους πλειονότητα, χορηγήθηκαν βάσει μέτρων απαλλασσόμενων κατά κατηγορία (88%), οι ενισχύσεις απασχόλησης αντιστοιχούσαν σε λιγότερο από το ήμισυ του συνόλου των ενισχύσεων(41%).
Οι περισσότερες ενισχύσεις απασχόλησης είναι συγκεντρωμένες σε τρία κράτη μέλη και απευθύνονται κυρίως σε εργαζόμενους με αναπηρίες. Οι ενισχύσεις επαγγελματικής εκπαίδευσης είναι πιο διεσπαρμένες και αφορούν κυρίως τη γενική επαγγελματική εκπαίδευση. 

Παρά τα περιορισμένα περιθώρια παρέμβασής της βάσει των κανόνων για τις κρατικές ενισχύσεις, η Επιτροπή παραδοσιακά υιοθετεί μια μάλλον θετική προσέγγιση όσον αφορά τις ενισχύσεις απασχόλησης, ιδίως όταν αυτή προβλέπεται να βοηθήσει εργαζομένους σε μειονεκτική θέση και εργαζομένους με αναπηρία να εισέλθουν ή να παραμείνουν στην αγορά εργασίας καλύπτοντας τα επιπλέον έξοδα που συνεπάγεται η υποθετική ή πραγματική χαμηλότερη παραγωγικότητά τους. Η Επιτροπή, επίσης, διάκειται γενικά θετικά στις ενισχύσεις επαγγελματικής εκπαίδευσης. Όταν οι αδυναμίες της αγοράς γενικά οδηγούν σε επίπεδα επαγγελματικής εκπαίδευσης που δεν είναι τα βέλτιστα, τα κράτη μέλη ενθαρρύνονται να συμπληρώνουν τα εθνικά σχέδιά τους για απασχόληση και επαγγελματική εκπαίδευση με καλά στοχοθετημένα μέτρα κρατικών ενισχύσεων. Ο έλεγχος των κρατικών ενισχύσεων θα συνεχίσει να εξασφαλίζει ότι οι παρεμβάσεις αυτές θα έχουν ελάχιστες στρεβλωτικές επιπτώσεις στον ανταγωνισμό. 

9. Συμπέρασμα

Η πολιτική ελέγχου των κρατικών ενισχύσεων αποτελεί σημαντικό εργαλείο που μπορεί να συμβάλει στην επίτευξη των στόχων της Ευρώπης 2020 στηρίζοντας ευφυείς, βιώσιμες και κοινωνικά συνεκτικές πρωτοβουλίες γενικού κοινού συμφέροντος. Τα μέτρα κρατικών ενισχύσεων μπορούν να διορθώσουν ορισμένες αδυναμίες της αγοράς, βελτιώνοντας έτσι τη λειτουργία των αγορών και αυξάνοντας την ευρωπαϊκή ανταγωνιστικότητα. Ο έλεγχος των κρατικών ενισχύσεων έχει καταστεί στυλοβάτης της εσωτερικής αγοράς, δεδομένου ότι εξασφαλίζει ότι οι εταιρείες είναι ικανές να συμμετάσχουν στον ανταγωνισμό επί ίσοις όροις και παρέχει τα εχέγγυα για να μην εμπλακούν τα κράτη μέλη σε έναν αγώνα δρόμου επιδοτήσεων. 

Τα κράτη μέλη καλούνται να χρησιμοποιήσουν ένα ευρύ φάσμα μέτρων για να επιτύχουν τους στόχους της Ευρώπης 2020, συμπεριλαμβανομένων των κανονιστικών πλαισίων και των γενικών μέτρων, για παράδειγμα αυτών που αφορούν τη φορολογία. Οι κρατικές ενισχύσεις αποτελούν ένα μόνο συμπληρωματικό μέσο και πρέπει να είναι καλά στοχοθετημένες με βάση συγκεκριμένες ανάγκες ή προτεραιότητες. Κατά συνέπεια, η Επιτροπή έχει ως στόχο να εξασφαλίσει ότι οι κρατικές ενισχύσεις ανταποκρίνονται σε σαφώς καθορισμένους στόχους κοινού συμφέροντος και δεν στρεβλώνουν τον ανταγωνισμό ούτε επηρεάζουν τις εμπορικές συναλλαγές μεταξύ των κρατών μελών σε βαθμό που αντίκειται στο κοινό συμφέρον. 
Επιπλέον, πρέπει να τονιστεί ότι το ποσό της ενίσχυσης δεν αποτελεί μέτρο της αποτελεσματικότητάς της. Δεδομένης της κρίσης και λαμβάνοντας υπόψη τους δημοσιονομικούς περιορισμούς στα κράτη μέλη, οι λιγότερες αλλά καλύτερα στοχοθετημένες ενισχύσεις παραμένουν στόχος ύψιστης προτεραιότητας. Επίσης, για να προωθηθεί η ανταγωνιστικότητα, ο στόχος είναι να αντιμετωπιστούν οι αδυναμίες της αγοράς και όχι να χρησιμοποιηθούν οι δημόσιες δαπάνες ως υποκατάστατο των δυνάμεων της αγοράς. 

Πιο συγκεκριμένα, οι κρατικές ενισχύσεις για Ε&Α&Κ μπορεί να αποδειχτούν αποτελεσματικές όσον αφορά την παροχή κινήτρων για την αύξηση των ιδιωτικών επενδύσεων σε Ε&Α&Κ, με σκοπό να επιτευχθεί ο στόχος της ΕΕ, το 2020 οι δαπάνες για Ε&Α&Κ να αντιπροσωπεύουν το 3% του ΑΕΠ της ΕΕ. 

Οι κανόνες κρατικών ενισχύσεων για την προστασία του περιβάλλοντος μπορούν επίσης να προσφέρουν στα κράτη μέλη εκτεταμένες δυνατότητες για να προωθήσουν τις καθαρές βιομηχανίες και τις φιλικές προς το περιβάλλον οικονομίες συμβάλλοντας σε «μια Ευρώπη που χρησιμοποιεί αποτελεσματικά τους πόρους». 

Επιπλέον, τα καλά στοχοθετημένα μέτρα κρατικών ενισχύσεων μπορούν να βοηθήσουν ώστε να μετριαστούν οι ειδικές δυσκολίες χρηματοδότησης που αντιμετωπίζουν οι ΜΜΕ, συμβάλλοντας στη δημιουργία, ανάπτυξη και εξέλιξή τους. Από την άποψη αυτή, τα κράτη μέλη μπορούν να αξιοποιήσουν πλήρως τις δυνατότητες που προσφέρει ο ΓΚΑΚ για τις ΜΜΕ, ο οποίος επιτρέπει στα κράτη μέλη να επιταχύνουν την εφαρμογή των μέτρων κρατικών ενισχύσεων και να μειώσουν τις διοικητικές δαπάνες. 

Επίσης, τα κράτη μέλη διαθέτουν σειρά επιλογών για να αυξήσουν τη δυνατότητα απασχόλησης ορισμένων κατηγοριών εργαζομένων με τη χορήγηση ενισχύσεων επαγγελματικής απασχόλησης, την ενθάρρυνση της δημιουργίας θέσεων εργασίας και/ή την προώθηση της πρόσβασης των εργαζομένων σε μειονεκτική θέση και των εργαζομένων με αναπηρία στην αγορά εργασίας. Μολονότι οι κρατικές ενισχύσεις είναι σχετικά περιορισμένες στον τομέα αυτό, η χρήση τους, όταν οι αδυναμίες αγοράς είναι εντοπισμένες, μπορούν να βοηθήσουν στην επίτευξη των στόχων του προγράμματος «Ατζέντα για νέες δεξιότητες και θέσεις εργασίας».

Οι κρατικές ενισχύσεις παίζουν επίσης σημαντικό ρόλο στην ανάπτυξη του ευρυζωνικού τομέα. Η αποτελεσματική χρήση δημόσιας χρηματοδότησης μπορεί να βοηθήσει ώστε όσο το δυνατόν περισσότεροι πολίτες της ΕΕ να αποκτήσουν πρόσβαση υψηλής ταχύτητας στο διαδίκτυο και κατ’αυτόν τον τρόπο να επωφεληθούν των πλεονεκτημάτων που προσφέρει μια κοινωνία που βασίζεται στη γνώση. Ωστόσο, οι ενισχύσεις πρέπει να χρησιμοποιούνται προσεκτικά στις ελευθερωμένες αγορές τηλεπικοινωνιών, ούτως ώστε να αποφευχθεί ο παραγκωνισμός των ιδιωτικών επενδύσεων.

Τέλος, προωθώντας την οικονομική, κοινωνική και εδαφική συνοχή στο πλαίσιο της Ένωσης, οι περιφερειακές κρατικές ενισχύσεις συμβάλλουν στην επίτευξη των στόχων της Ευρώπης 2020. Κατά την έννοια αυτή, οι περιφερειακές κρατικές ενισχύσεις διαφέρουν από άλλα είδη ενισχύσεων, δεδομένου ότι έχουν σχεδιαστεί για να αποκαταστήσουν την ισορροπία της συνοχής και όχι μόνο τις αδυναμίες της αγοράς. Η σημασία του στόχου αυτού είναι προφανής, όπως φαίνεται από τους όγκους των ενισχύσεων που δαπανώνται για την περιφερειακή ανάπτυξη, η οποία έχει το μερίδιο του λέοντος στο σύνολο των ενισχύσεων στη βιομηχανία και τις υπηρεσίες. 

Δεδομένου ότι οι περισσότεροι κανόνες για τις κρατικές ενισχύσεις αναθεωρήθηκαν στο πλαίσιο της στρατηγικής της Λισαβόνας για ανάπτυξη, απασχόληση και ανταγωνιστικότητα, οι κανόνες αυτοί έχουν γενικά προσαρμοσθεί και προσανατολιστεί κατά τρόπο ώστε να εξυπηρετούν τις νέες προκλήσεις της Στρατηγικής Ευρώπη 2020. Στις επόμενες αναθεωρήσεις ορισμένων κατευθυντήριων γραμμών και πλαισίων ενδέχεται να χρειαστούν πρόσθετες προσαρμογές. Στην περίπτωση των κατευθυντήριων γραμμών για τα επιχειρηματικά κεφάλαια, ορισμένες αλλαγές έχουν ήδη εφαρμοστεί.

Μολονότι οι μεγάλες διαφορές μεταξύ των κρατών μελών δείχνουν διαφορετικές πολιτικές προσεγγίσεις, ο στόχος «λιγότερες και καλύτερα στοχευμένες ενισχύσεις» ισχύει πάντα για όλες τις χώρες. Στο πλαίσιο της τρέχουσας κρίσης και των δημοσιονομικών περιορισμών, οι δημόσιες δαπάνες πρέπει να παραμείνουν υπό έλεγχο, ενώ ταυτόχρονα πρέπει να εξασφαλίζεται η αποτελεσματικότητα των μέτρων και η ύπαρξη συνθηκών ισότιμου ανταγωνισμού για τις επιχειρήσεις.

�	Η παρούσα εαρινή έκδοση του πίνακα αποτελεσμάτων δεν φιλοδοξεί να είναι εξαντλητική. Δεν εξετάζει όλους τους τομείς που σχετίζονται με τη Στρατηγική Ευρώπη 2020, όπως τον πολιτιστικό τομέα και τον τομέα των μέσων μαζικής ενημέρωσης, και που ενδέχεται να αξιολογηθούν σε μελλοντικές εκδόσεις του πίνακα αποτελεσμάτων.

�	Το μεγαλύτερο μέρος των περιφερειακών δαπανών προορίζεται για τις περιφέρειες σύγκλισης (ουσιαστικά τις περιφέρειες με ανά κεφαλή ΑΕΓΧΠ χαμηλότερο κατά 75 % του μέσου όρου της Ένωσης) ως βοήθεια για τη βελτίωση των υποδομών τους και την ανάπτυξη του οικονομικού και ανθρώπινου δυναμικού τους. Επιπλέον, όλο τα κράτη μέλη είναι επιλέξιμα για χρηματοδότηση με σκοπό τη στήριξη της καινοτομίας και της έρευνας, της βιώσιμης ανάπτυξης και της επαγγελματικής εκπαίδευσης στις λιγότερο προηγμένες περιφέρειές τους. Ένα μικρότερο ποσό διατίθεται για διασυνοριακά προγράμματα και προγράμματα διαπεριφερειακής συνεργασίας.

�	Οργανισμός για την Οικονομική Συνεργασία και Ανάπτυξη, 2002.


�	Άλλα δύο μέτρα αποσύρθηκαν, το ένα κατά την προκαταρκτική εξέταση και το άλλο μετά την κίνηση της επίσημης διαδικασίας έρευνας. Οι 39 υποθέσεις που υποβλήθηκαν σε λεπτομερή αξιολόγηση (από τις οποίες 24 κοινοποιήθηκαν από τη Γαλλία) έχουν ως αντικείμενο κρατικές ενισχύσεις συνολικού ποσού άνω των 2 δις EUR και αφορούν πολλούς και ποικίλους τομείς, όπως τα προηγμένα νανοϋποστρώματα, τα εξαρτήματα κινητήρων και τα νέα σύνθετα υλικά για κατασκευές αεροσκαφών, την ευφυή διαχείριση της ενέργειας, την αυτόματη επεξεργασία πολυμεσικών δεδομένων, τη μαγνητική τομογραφία υψηλών πεδίων, τις παράγωγες διαδικασίες CMOS για τεχνολογίες συστήματος επί ψηφίδας (system-on-chip), τις μονάδες ισχύος με στοιχεία καυσίμου, τις νέες μεθόδους παραγωγής βιοκαυσίμων και τις τεχνητές καρδιές.

�	Πηγή: Eurostat.


�	Οι ΗΠΑ επένδυσαν 2,6 % και η Ιαπωνία 3,4 %. Σε σύγκριση με ορισμένες αναδυόμενες οικονομίες, η ΕΕ έχει το προβάδισμα, αλλά χώρες όπως η Κίνα και η Βραζιλία μειώνουν όλο και περισσότερο την απόστασή τους από την ΕΕ. Βλ. κεφάλαιο 4 του � HYPERLINK "http://ec.europa.eu/enterprise/policies/innovation/files/ius-2010_en.pdf" ��Innovation Union Scoreboard 2010�. 


�	Η Φιλανδία, η Σουηδία και η Δανία υπερέβησαν τον στόχο της ΕΕ όσον αφορά τη διοχέτευση του 3 % του ΑΕΠ στην Ε&Α, με ποσοστά 3,96 %, 3,6 % και 3,02 % αντίστοιχα. Στοιχεία για το 2009· Πηγή: Eurostat.


�	Γερμανία (2,82 %), Αυστρία (2,75 %) και Γαλλία (2,21 %).


�	Λιθουανία (0,84 %), Πολωνία (0,68 %), Ελλάδα (0,58 %), Mάλτα (0,54 %), Βουλγαρία (0,53 %), Σλοβακία (0,48 %), Ρουμανία (0,47 %), Λετονία (0,46 %) και Κύπρος (0,46 %).


�	Στις ετήσιες εκθέσεις για τις κρατικές ενισχύσεις, τα δάνεια με μειωμένο επιτόκιο περιλαμβάνουν και τις επιστρεπτέες προκαταβολές. 


�	Η σύγκριση είναι στατική και λαμβάνει υπόψη μόνο τα επίπεδα των κρατικών ενισχύσεων που χορηγήθηκαν το 2009.


�	Ο πίνακας αποτελεσμάτων της Ένωσης στον τομέα της έρευνας και της καινοτομίας (1 Φεβρουαρίου 2011) κατατάσσει τα κράτη μέλη σε τέσσερεις κατηγορίες: Πρωτοπόροι καινοτομίας (Δανία, Φιλανδία, Γερμανία, Σουηδία), χώρες με καλές επιδόσεις (Αυστρία, Bέλγιο, Κύπρος, Εσθονία, Γαλλία, Ιρλανδία, Λουξεμβούργο, Κάτω Χώρες, Σλοβενία και Ηνωμένο Βασίλειο), χώρες με μέτριες επιδόσεις (Τσεχική Δημοκρατία, Ελλάδα, Ουγγαρία, Ιταλία, Mάλτα, Πολωνία, Πορτογαλία, Σλοβακία και Ισπανία) και χώρες με χαμηλές επιδόσεις (Bουλγαρία, Λετονία, Λιθουανία και Ρουμανία).


�	Ως ποσοστό του ΑΕΠ


�	Ανακοίνωση «Μια Ευρώπη που χρησιμοποιεί αποτελεσματικά τους πόρους – Εμβληματική πρωτοβουλία στο πλαίσιο της στρατηγικής «Ευρώπη 2020», �HYPERLINK "http://ec.europa.eu/resource-efficient-europe/pdf/resource-efficient_europe_en.pdf"��COM(2011) 21 τελικό�.


�	Μείωση των εκπομπών των αερίων του θερμοκηπίου κατά τουλάχιστον 20 % σε σύγκριση με τα επίπεδα του 1990 ή κατά 30 %, εφόσον πληρούνται ορισμένοι όροι (συγκεκριμένα, μια διεθνής συμφωνία σχετικά με δεσμευτικούς στόχους όσον αφορά τη μείωση των εκπομπών)· αύξηση σε 20 % του ποσοστού των ανανεώσιμων πηγών ενέργειας στην τελική μας κατανάλωση ενέργειας· και αύξηση της ενεργειακής απόδοσης κατά 20 %.


�	Η χάραξη συντονισμένων χαρτών πορείας προβλέπεται στην εμβληματική πρωτοβουλία «Μια Ευρώπη που χρησιμοποιεί αποτελεσματικά τους πόρους». 


�	Βλ. τα συμπεράσματα για την ενέργεια της �HYPERLINK "http://www.consilium.europa.eu/uedocs/cms_data/docs/pressdata/en/trans/119253.pdf"��συνεδρίασης του Ευρωπαϊκού Συμβουλίου στις 4.2.2011�. 


�	Άρθρο 191 της συνθήκης για τη λειτουργία της Ευρωπαϊκής Ένωσης �HYPERLINK "http://eur-lex.europa.eu/LexUriServ/LexUriServ.do?uri=CELEX:C2010/083/01:EL:NOT"��ΕΕ C 83 της 30.03.2010�. 


�	Όπως συστήματα εμπορεύσιμων αδειών κ.λπ. Η Επιτροπή, στη στρατηγική Ευρώπη 2020, ανέλαβε τη δέσμευση να ενισχύσει τη χρήση των MBΑ. 


�	Όπως ορισμένες εξαιρέσεις από την οδηγία για τη φορολογία της ενέργειας.


�	Αξίζει να σημειωθεί ότι η στρατηγική Ευρώπη 2020, στην εμβληματική πρωτοβουλία «Μια Ευρώπη που χρησιμοποιεί αποτελεσματικά τους πόρους»., καλεί τα κράτη μέλη να εξαλείψουν τις επιβλαβείς για το περιβάλλον επιδοτήσεις, περιορίζοντας τις εξαιρέσεις στα άτομα με κοινωνικές ανάγκες. Οι επιβλαβείς για το περιβάλλον επιδοτήσεις αφορούν επίσης μέτρα που δεν συνιστούν κρατικές ενισχύσεις και η συνεχιζόμενη συζήτηση για την εξάλειψη των επιδοτήσεων αυτών δεν περιορίζεται σε θέματα κρατικών ενισχύσεων. 


�	Κοινοτικές κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος �HYPERLINK "http://eur-lex.europa.eu/LexUriServ/LexUriServ.do?uri=CELEX:52008XC0401(03):EL:NOT"��ΕΕ C 82 της 01.04.2008�, σ. 1. 


�	Άρθρο 19 – 42 μέτρα, άρθρο 20 – 25 μέτρα, άρθρο 25 – 7 μέτρα.


�	Επιπλέον, υπήρξε μία αρνητική απόφαση χωρίς ανάκτηση όσον αφορά υπόθεση στις Κάτω Χώρες: Απαλλαγή παραγωγών κεραμικών από περιβαλλοντικούς φόρους (� HYPERLINK "http://ec.europa.eu/competition/elojade/isef/case_details.cfm?proc_code=3_C5_2009" ��C 5/2009�).


�	Ενεργειακός φόρος για τον μεταποιητικό τομέα (υποθέσεις � HYPERLINK "http://ec.europa.eu/competition/elojade/isef/case_details.cfm?proc_code=3_N156_2004" ��N 156/2004� και � HYPERLINK "http://ec.europa.eu/competition/elojade/isef/case_details.cfm?proc_code=3_N596_2005" ��N 596/2005�). 


�	Κανονισμός (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 (�HYPERLINK "http://eur-lex.europa.eu/LexUriServ/LexUriServ.do?uri=CELEX:32006R1080:EL:NOT"��ΕΕ L 210 της 31.7.2006�, σ. 1). Βλ. άρθρα 9 και 60.


�	Άρθρο 41 του ίδιου κανονισμού. 


�	Ανακοίνωση της Επιτροπής - Κριτήρια για την αναλυτική αξιολόγηση περιφερειακών ενισχύσεων προς μεγάλα επενδυτικά σχέδια, �HYPERLINK "http://eur-lex.europa.eu/LexUriServ/LexUriServ.do?uri=CELEX:52009XC0916(02):EL:NOT"��ΕΕ C 223 της 16.9.2009, σ.3�.


�	Η υπόθεση Dell Poland (� HYPERLINK "http://ec.europa.eu/competition/elojade/isef/case_details.cfm?proc_code=3_C46_2008" ��C 46/2008�) ήταν η πρώτη στην οποία η Επιτροπή πραγματοποίησε το είδος της αξιολόγησης που περιγράφεται λεπτομερώς στο έγγραφο καθοδήγησης.


�	ΜΕΣ Πολωνία – Ενίσχυση στην Dell Πολωνίας (� HYPERLINK "http://ec.europa.eu/competition/elojade/isef/case_details.cfm?proc_code=3_C46_2008" ��C 46/2008�).


�	Ανακοίνωση της Επιτροπής «Ολοκληρωμένη βιομηχανική πολιτική για την εποχή της παγκοσμιοποίησης - Η ανταγωνιστικότητα και η βιωσιμότητα τίθενται στο επίκεντρο», � HYPERLINK "http://ec.europa.eu/enterprise/policies/industrial-competitiveness/industrial-policy/files/communication_on_industrial_policy_en.pdf" ��COM(2010)614�.


�	Η Επιτροπή έχει ήδη λάβει μέτρα με σκοπό να μετριάσει τις ειδικές δυσκολίες που αντιμετωπίζουν οι ΜΜΕ. Βλ. την ανακοίνωση της Επιτροπής: «Προτεραιότητα στις μικρές επιχειρήσεις - Μια «Small Business Act» για την Ευρώπη», �HYPERLINK "http://eur-lex.europa.eu/LexUriServ/LexUriServ.do?uri=CELEX:52008DC0394:EL:NOT"��COM(2008) 394 τελικό�. Το Ευρωπαϊκό Σχέδιο για την Ανάκαμψη της Οικονομίας, από κοινού με την Ευρωπαϊκή Τράπεζα Επενδύσεων και το Ευρωπαϊκό Ταμείο Επενδύσεων, έχει ως στόχο να βελτιώσει την πρόσβαση των ΜΜΕ στη χρηματοδότηση. Υπενθυμίζει επίσης ότι τα κράτη μέλη, ανάλογα με την περίπτωση, θα πρέπει να αξιοποιήσουν στο έπακρο τους πρόσφατα αναθεωρηθέντες κανόνες για τη χορήγηση κρατικών ενισχύσεων στις ΜΜΕ. 


�	Βλ. τμήμα 3.2 της εμβληματικής πρωτοβουλίας «Μια βιομηχανική πολιτική για την εποχή της παγκοσμιοποίησης».


�	Βλ. τμήματα 3,4, 5 και 8.


�	Κοινοτικές κατευθυντήριες γραμμές για τις κρατικές ενισχύσεις που χορηγούνται για την προώθηση των επενδύσεων επιχειρηματικών κεφαλαίων σε μικρομεσαίες επιχειρήσεις (�HYPERLINK "http://eur-lex.europa.eu/LexUriServ/LexUriServ.do?uri=CELEX:52006XC0818(01):EL:NOT"��ΕΕ C 194 της 18.8.2006�, σσ.2-22).


�	Ανακοίνωση της Επιτροπής για την τροποποίηση των κοινοτικών κατευθυντήριων γραμμών για τις κρατικές ενισχύσεις που χορηγούνται για την προώθηση των επενδύσεων επιχειρηματικών κεφαλαίων σε μικρομεσαίες επιχειρήσεις �HYPERLINK "http://eur-lex.europa.eu/LexUriServ/LexUriServ.do?uri=CELEX:52010XC1207(02):EL:NOT"��Ε C 329 της 7.12.2010�, σ.4.


�	Από την άποψη αυτή, πρέπει να σημειωθεί ότι οι ισχύουσες διατάξεις για την υποβολή εκθέσεων, όπως αυτές ορίζονται στον κανονισμό (ΕΚ) αριθ. 794/2004 της Επιτροπής, της 21 ης Απριλίου 2004, σχετικά με την εφαρμογή του κανονισμού (ΕΚ) αριθ. 659/1999 του Συμβουλίου για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ, δεν επιτρέπουν στις υπηρεσίες της Επιτροπής να συγκεντρώνουν πληροφορίες για το είδος του δικαιούχου (ΜΜΕ ή μεγάλες επιχειρήσεις) της ενίσχυσης, ανεξαρτήτως στόχου. Οι υπηρεσίες της Επιτροπής μπορούν να υποβάλλουν πληροφορίες μόνο σχετικά με το ποσό των ενισχύσεων που διατίθενται αποκλειστικά για ΜΜΕ βάσει καθεστώτων που προβλέπονται για αυτές. Τα μέτρα κρατικών ενισχύσεων χωρίζονται σε κατηγορίες σύμφωνα με τον πρωταρχικό στόχο τους κατά τη στιγμή έγκρισης της ενίσχυσης και όχι σύμφωνα με τους τελικούς αποδέκτες της ενίσχυσης. Αυτό σημαίνει ότι ένα μέτρο που έχει, για παράδειγμα, ως στόχο τα σχέδια καινοτομίας για επιχειρήσεις κάθε μεγέθους, θα καταχωρηθεί ως μέτρο έρευνας, ανάπτυξης και καινοτομίας, και οι δαπάνες θα υπολογιστούν σε σχέση με τον στόχο αυτό, ακόμη και αν το μεγαλύτερο μέρος της ενίσχυσης δόθηκε σε ΜΜΕ. Για το λόγο αυτό, οι ενισχύσεις ΜΜΕ που παρουσιάζονται εδώ έχουν υποεκτιμηθεί και αντιπροσωπεύουν μόνο ενισχύσεις που χορηγήθηκαν βάσει μέτρων που απευθύνονταν αποκλειστικά στις ΜΜΕ (και είχαν ως πρωταρχικό στόχο τις ενισχύσεις ΜΜΕ). Επιπλέον, τα αριθμητικά στοιχεία περιλαμβάνουν τις ενισχύσεις επιχειρηματικών κεφαλαίων, που, σύμφωνα με τους κανόνες για τις κρατικές ενισχύσεις, μπορούν να χορηγηθούν μόνο σε ΜΜΕ. 


�	Ψηφιακό Θεματολόγιο για την Ευρώπη. �HYPERLINK "http://eur-lex.europa.eu/LexUriServ/LexUriServ.do?uri=COM:2010:0245:FIN:EL:PDF"��COM/2010/0245�. 


�	Βλ. Ανακοίνωση για τα ευρυζωνικά δίκτυα στη διεύθυνση:


	� HYPERLINK "http://ec.europa.eu/information_society/activities/broadband/docs/bb_communication.pdf" ��http://ec.europa.eu/information_society/activities/broadband/docs/bb_communication.pdf�.


�	Βλ. βασική δράση 8.


�	Κοινοτικές κατευθυντήριες γραμμές για την εφαρμογή των κανόνων για τις κρατικές ενισχύσεις όσον αφορά την ταχεία ανάπτυξη ευρυζωνικών δικτύων, �HYPERLINK "http://eur-lex.europa.eu/LexUriServ/LexUriServ.do?uri=CELEX:52009XC0930(02):EL:NOT"��EE C 235 της 30.9.2009�, σ. 7


�	Βλ. ανακοινώσεις της Επιτροπής στα έγγραφα MEMO/10/31 και IP/11/54.


�	Για παράδειγμα, σύμφωνα με τις ανακοινώσεις των κρατών μελών, στο τέλος του 2010, η Γαλλία θα ξοδέψει δημόσια κεφάλαια ύψους 2 δις ευρώ, η Γερμανία τουλάχιστον 1 δις ευρώ, η Ιταλία 1,5 δις ευρώ και το Ηνωμένο Βασίλειο 1 δις ευρώ, κ.λπ. για να προωθήσουν την ευρυζωνική ανάπτυξη στις χώρες τους.


�	Η Γαλλία υποστηρίζει την ανάπτυξη ευρυζωνικών δικτύων ως μέτρων ΥΓΟΣ, τα οποία δεν κρίνονται ως κρατικές ενισχύσεις και για τον λόγο αυτό δεν υπολογίζονται στις προαναφερθείσες στατιστικές. Στα κράτη μέλη της ΕΕ των 12, οι κρατικές ενισχύσεις χορηγούνται κατά κανόνα βάσει των κατευθυντήριων γραμμών για τις περιφερειακές ενισχύσεις· τα ποσά αυτά επίσης δεν έχουν περιληφθεί στο διάγραμμα. 


�	Βλ. για παράδειγμα � HYPERLINK "http://ec.europa.eu/competition/elojade/isef/case_details.cfm?proc_code=3_N284_2005" ��N 284/2005� – Πρόγραμμα μητροπολιτικών ευρυζωνικών δικτύων, Ιρλανδία: 170 εκατ. ευρώ· � HYPERLINK "http://ec.europa.eu/competition/elojade/isef/case_details.cfm?proc_code=3_N201_2006" ��N 201/2006� –Ανάπτυξη ευρυζωνικής πρόσβασης σε υποεξυπηρετούμενες περιοχές, Ελλάδα: 160 εκατ. ευρώ· � HYPERLINK "http://ec.europa.eu/competition/elojade/isef/case_details.cfm?proc_code=3_N157_2006" ��N 157/2006� – Ευρυζωνικό σχέδιο ψηφιακής περιφέρειας South Yorkshire, Ηνωμένο Βασίλειο: 120 εκατ. ευρώ· � HYPERLINK "http://ec.europa.eu/competition/elojade/isef/case_details.cfm?proc_code=3_N73_2008" ��N 73/2008� – Δημόσια στήριξη για ευρυζωνικά δίκτυα, ψηφιακή τηλεόραση, κινητές επικοινωνίες και υποδομές σε αγροτικές περιοχές, Ισπανία: 180 εκατ. ευρώ· � HYPERLINK "http://ec.europa.eu/competition/elojade/isef/case_details.cfm?proc_code=3_N115_2008" ��N 115/2008� Ευρυζωνική διασύνδεση σε αγροτικές περιοχές της Γερμανίας, Γερμανία: 141 εκατ. ευρώ· � HYPERLINK "http://ec.europa.eu/competition/elojade/isef/case_details.cfm?proc_code=3_N646_2009" ��N 646/2009� – Εθνικό σχέδιο ευρυζωνικής διασύνδεσης για αγροτικές περιοχές της Ιταλίας, Iταλία: 155 εκατ. ευρώ· � HYPERLINK "http://ec.europa.eu/competition/elojade/isef/case_details.cfm?proc_code=3_N62_2010" ��N 62/2010� – Ευρυζωνικά δίκτυα υψηλής ταχύτητας στη Φιλανδία, Φιλανδία: 131 εκατ. ευρώ· � HYPERLINK "http://ec.europa.eu/competition/elojade/isef/case_details.cfm?proc_code=3_N53_2010" ��N 53/2010� – Ομοσπονδιακό πρόγραμμα πλαίσιο για την κατασκευή αγωγών, Γερμανία: 600 εκατ. ευρώ· � HYPERLINK "http://ec.europa.eu/competition/elojade/isef/case_details.cfm?proc_code=3_N407_2009" ��N 407/2009� – Οπτικές ίνες Καταλονίας (Xarxa Oberta), Ισπανία: 354 εκατ. ευρώ· και � HYPERLINK "http://ec.europa.eu/competition/elojade/isef/case_details.cfm?proc_code=3_N304_2010" ��N 304/2010� - Programa Avanza Nuevas Infraestructuras de Telecomunicaciones, Ισπανία: σε 150 εκατ. ευρώ.


�	Ανακοίνωση της Επιτροπής «Ατζέντα για νέες δεξιότητες και θέσεις εργασίας», �HYPERLINK "http://eur-lex.europa.eu/LexUriServ/LexUriServ.do?uri=COM:2010:0682:FIN:EL:PDF"��COM(2010)682 τελικό�.


�	Βλ. σ. 2 της πρωτοβουλίας «Ατζέντα για νέες δεξιότητες και θέσεις εργασίας».


�	Η Στρατηγική Ευρώπη 2020 έθεσε ως στόχο τη συμμετοχή στην εκπαίδευση που αποσκοπεί στην αντιμετώπιση του προβλήματος των ατόμων που εγκαταλείπουν πρόωρα τη σχολική εκπαίδευση μειώνοντας το ποσοστό τους σε 10 % από το σημερινό 15 %, αυξάνοντας παράλληλα το ποσοστό του πληθυσμού ηλικίας 30-34 ετών που έχει ολοκληρώσει την τριτοβάθμια εκπαίδευση από 31 % σε τουλάχιστον 40 % μέχρι το 2020. 


�	Απόφαση 2010/21/ΕΕ του Συμβουλίου, της 21ης Οκτωβρίου 2010, για τις κατευθυντήριες γραμμές των πολιτικών απασχόλησης των κρατών μελών, �HYPERLINK "http://eur-lex.europa.eu/LexUriServ/LexUriServ.do?uri=CELEX:32010D0707:EL:NOT"��ΕΕ L 308 της 24.11.2010�, σελίδες 46-51..


�	Πηγή: Eurostat. Τα μέτρα πολιτικής για την αγορά εργασίας καλύπτουν μέτρα κινητοποίησης για τους ανέργους και άλλες ομάδες στόχους, και συμπεριλαμβάνουν τις κατηγορίες μέτρων για επαγγελματική κατάρτιση, εκ περιτροπής απασχόληση και επιμερισμό των θέσεων εργασίας, τα κίνητρα για την απασχόληση, την ένταξη των ατόμων με ειδικές ανάγκες, την άμεση δημιουργία θέσεων εργασίας και τα κίνητρα για τη σύσταση επιχειρήσεων. Το ποσό παρέμεινε σταθερό κατά τα τελευταία έτη.


�	Οι υπηρεσίες των πολιτικών της αγοράς εργασίας καλύπτουν όλες τις υπηρεσίες και τις δραστηριότητες των δημόσιων υπηρεσιών απασχόλησης καθώς και κάθε άλλη δημόσια χρηματοδοτούμενη υπηρεσία για τα άτομα που αναζητούν εργασία.


�	Βλ. για παράδειγμα, το γαλλικό μέτρο «Ενίσχυση για τη στήριξη της απασχόλησης νέων στις επιχειρήσεις» (� HYPERLINK "http://ec.europa.eu/competition/elojade/isef/case_details.cfm?proc_code=3_N454_2002" ��N 454/2002�) για τη μερική κάλυψη του κόστους απασχόλησης με επιχορηγήσεις, ή το ισπανικό μέτρο «Κίνητρα για την πρόσληψη εργαζομένων που έχουν απολυθεί από τον τομέα των παιγνιδιών» (� HYPERLINK "http://ec.europa.eu/competition/elojade/isef/case_details.cfm?proc_code=3_N53_2009" ��N 53/2009�) για μειώσεις των εισφορών κοινωνικής ασφάλισης. 


�	Ανακοίνωση της Επιτροπής - Κριτήρια για την ανάλυση της συμβατότητας των κρατικών ενισχύσεων για την απασχόληση εργαζομένων σε μειονεκτική θέση και εργαζομένων με αναπηρία οι οποίες κοινοποιούνται μεμονωμένα, �HYPERLINK "http://eur-lex.europa.eu/LexUriServ/LexUriServ.do?uri=CELEX:52009XC0811(02):EL:NOT"��ΕΕ C 188 της 11.8.2009, σ.6� και Ανακοίνωση της Επιτροπής - Κριτήρια για την ανάλυση της συμβατότητας των κρατικών ενισχύσεων για επαγγελματική εκπαίδευση οι οποίες κοινοποιούνται μεμονωμένα, , �HYPERLINK "http://eur-lex.europa.eu/LexUriServ/LexUriServ.do?uri=CELEX:52009XC0811(01):EL:NOT"��ΕΕ C 188 της 11.8.2009, σ.1�.


�	Επιπλέον, έλαβε δύο αρνητικές αποφάσεις.


�	Ο ΓΚΑΚ και οι προηγούμενοι κανονισμοί απαλλαγής κατά κατηγορία για απασχόληση και κατάρτιση. 


�	Από αυτά 288 εισήχθησαν το 2009 και 124 το 2010.


�	Κανονισμός (ΕΚ) αριθ. 2204/2002 της Επιτροπής της 12ης Δεκεμβρίου 2002 σχετικά με την εφαρμογή των άρθρων 87 και 88 της συνθήκης ΕΚ στις κρατικές ενισχύσεις για την απασχόληση, �HYPERLINK "http://eur-lex.europa.eu/LexUriServ/LexUriServ.do?uri=CELEX:32002R2204:EL:NOT"��ΕΕ L 337 της 13.12.2002�, σελίδες 3-14 (ίσχυε πριν την εισαγωγή του ΓΚΑΚ).


�	Κανονισμός (ΕΚ) αριθ. 68/2001 της Επιτροπής της 12ης Ιανουαρίου 2002 σχετικά με την εφαρμογή των άρθρων 87 και 88 της συνθήκης ΕΚ στις κρατικές ενισχύσεις για επαγγελματική εκπαίδευση, �HYPERLINK "http://eur-lex.europa.eu/LexUriServ/LexUriServ.do?uri=CELEX:32001R0068:EL:NOT"��ΕΕ L 10 της 13.01.2001�, σελίδες 20-29 (ίσχυε πριν την εισαγωγή του ΓΚΑΚ).


�	Κοινωνικά μέτρα στον τομέα της εργασίας (� HYPERLINK "http://ec.europa.eu/competition/elojade/isef/case_details.cfm?proc_code=3_NN10_2002" ��NN 10/2002�).


�	"Miesięczne dofinansowanie do wynagrodzeń pracowników niepełnosprawnych" (� HYPERLINK "http://ec.europa.eu/competition/elojade/isef/case_details.cfm?proc_code=3_X306_2009" ��X 306/2009�) και "Credito d’imposta per le nuove assunzioni nelle aree svantaggiate" (� HYPERLINK "http://ec.europa.eu/competition/elojade/isef/case_details.cfm?proc_code=3_XE12_2008" ��XE 12/2008�).


�	"Refundacja wynagrodzeń młodocianych pracowników" (� HYPERLINK "http://ec.europa.eu/competition/elojade/isef/case_details.cfm?proc_code=3_X134_2010" ��X 134/2010�), "Aide aux entreprises pour la réalisation d'un programme de formation" (� HYPERLINK "http://ec.europa.eu/competition/elojade/isef/case_details.cfm?proc_code=3_XT1_2002" ��XT 1/2002�) και "Engagements de développement de la Formation (EDDF)" (� HYPERLINK "http://ec.europa.eu/competition/elojade/isef/case_details.cfm?proc_code=3_N753_1999" ��N 753/1999�).

